Džeralds Darels JAUNAIS NOASS

Šī grāmata veltīta manai brāļameitai SAFO DŽEINAI un maniem māsasdēliem DŽERALDAM MARTINAM un DEIVIDAM NIKOLASAM

IEVADS

Pārsvarā cilvēki šad tad aizstaigā uz zoodārzu. Tur nonākuši, viņi tik ļoti sajūsminās par redzamajiem zvēriņiem, ka nemaz neaizdomājas, kā lielākā daļa šo dzīvnieku vispār nokļuvuši zoodārzā.

Es šobrīd esmu dzīvnieku vācējs, mans darbs ir ceļot pa tālām zemēm, kur šie radījumi mīt, un atvest tos dzīvus uz zoodārziem. Šajā grāmatā esmu aprakstījis trīs dzīvnieku vākšanas ekspedīcijas, kādās esmu piedalījies dažādās pasaules malās, un centies attēlot, kā notiek grūtā, taču interesantā dzīvnieku vākšana.

Lielākā daļa cilvēku nevar pat iedomāties tās rūpes un raizes, ar kādām dzīvnieku vākšanas ekspedīcijā jāsaskaras, lai sagūstītu visus brīnišķīgos putnus un zvērus, par kuru apskatīšanu zoodārzos viņi maksā. Viens no jautājumiem, kuru man vienmēr uzdod, - kā es vispār esmu kļuvis par dzīvnieku vācēju? Atbilde ir tāda, ka esmu vienmēr interesējies par dzīvniekiem un zoodārziem.

Kā stāsta mani vecāki, pirmais vārds, kuru es esot spējis puslīdz'skaidri izrunāt, bijis nevis tradicionālais "mamma" vai "papa", bet gan "zoo"; es to esot spalgā balsī atkārtojis tik ilgi, kamēr kāds no viņiem, lai es apklustu, aizvedis mani uz zoodārzu. Kad es mazliet paaugos, mēs dzīvojām Grieķijā, un tur man piederēja milzumdaudz mājas mīluļu -, sākot ar pūcēm un beidzot ar jūraszirdziņiem, un visu savu brīvo laiku es pavadīju, pētīdams apkārtējos laukus un meklēdams papildinājumus savai dzīvnieku kolekcijai. Vēlāk es gadu nostrādāju Vipsneidas zoodārzā par jaunāko kopēju, lai gūtu pieredzi darbā ar lielākiem dzīvniekiem - tādiem kā lauvas, lāči, bizoni un strausi, kurus nav iespējams vienkārši turēt mājās. Kad aizgāju no Vipsneidas, es laimīgā kārtā ieguvu pietiekami daudz naudas, lai varētu finansēt savu pirmo ekspedīciju, un kopš tā laika ceļoju regulāri.

Kaut arī kolekcionēšana nav viegls darbs un bieži sagādā vilšanos, tā pilnīgi noteikti ir īstā nodarbošanās visiem, kuri mīl dzīvniekus un kuriem patīk ceļot. Šajā grāmatā esmu centies parādīt, ka grūto darbu un vilšanos gandrīz vienmēr ar uzviju gandarī veiksme, sajūsma un prieks, kādu sagādā ne tikai dzīvnieku sagūstīšana, bet ari to vērošana dabiskajā vidē.

Pirmā daļa

Kolekcionēšana Kamerūnā

1. NODALA,

kurā es cīkstos ar Nīlas varanu

Iekams doties dzīvnieku vākšanas ekspedīcijā, pirmām kārtām jānoskaidro, kādus savvaļas dzīvniekus zoodārzi vēlas iegūt; pēc tam šo dzīvnieku apdzīvotajā teritorijā jāizraugās apgabali, kuros mitinās ne tikai nolūkotie dzīvnieki, bet arī citi reti sastopami radījumi. Zoologiem un biologiem parasti nepietiek laika vai arī naudas, lai apceļotu šos attālos nostūrus un izpētītu turienes dzīvnieku un augu pasauli. Tādēļ dzīvnieki jānoķer un jāpiegādā pētniekiem, lai šo darbu varētu veikt zoodārzu ierastajos apstākļos. Prāvākie un parastākie dzīvnieki no visas pasaules sastopami gandrīz visos lielākajos zoodārzos, un par tiem ir daudz zināms. Tāpēc es vēlējos savākt tieši mazākos un retāk sastopamos radījumus, par kuriem zināms ļoti nedaudz. Par tiem es grasos stāstīt.

Dažādā ziņā tieši valstī sastopamie mazie dzīvnieki reizēm ietekmē cilvēku vairāk nekā lielie. Tepat Anglijā, piemēram, brūnā žurka ik gadus sagādā vairāk posta nekā jebkurš no lielākajiem zvēriem. Tālab es savās dzīvnieku vākšanas ekspedīcijās koncentrēju uzmanību uz mazākajām dzīvības formām.

Savai pirmajai ekspedīcijai izvēlējos Kamerūnu [1] , jo tā ir neliels, gandrīz aizmirsts Āfrikas nostūris, kas zināmā mērā saglabājies tāds, kāds bijis pirms baltā cilvēka ierašanās. Turienes gigantiskajos lietus mežos dzīvnieki mīt tāpat, kā to darījuši tūkstošiem gadu.

Ir ļoti svarīgi pētīt un iepazīt šos savvaļas radījumus, pirms tie nonākuši civilizācijas iespaidā, jo pārmaiņas spēj ietekmēt savvaļas dzīvniekus tieši tāpat kā cilvēkus. Mežu izciršanas, pilsētu celšanas, upju aizdambēšanas un ceļu ierīkošanas bēdīgās sekas ir iejaukšanās dzīvnieku dzīvesveidā, un tiem ir vai nu jāpiemērojas jaunajiem apstākļiem, vai jāizmirst.

Mans nodoms bija uzzināt pēc iespējas vairāk par lielo mežu iemītniekiem un pārvest mājās tik apjomīgu un daudzveidīgu mazās faunas (afrikāņi tos savā angļu dialektā dēvē par "mazajiem zvēriem") kolekciju, cik vien iespējams.

Kad pirmo reizi ierados Kamerūnā, mani vairāk par visu pārsteidza izcili leknais, koši krāsainais pamežs un milzīgi augstie koki. Lapas bija itin visos iedomājamos zaļā un sarkanā toņos - no pudeļu zaļa līdz blāvi nefrītzaļam, no rožaina līdz tumši sarkanam. Koki slējās kā torņi divsimt vai trīssimt pēdu augstumā, to stumbri bija gandrīz tik resni kā rūpnīcu dūmeņi, masīvie zari bija nolīkuši zem lapu, ziedu un ložņaugu vijumu svara.

Es ierados mazā Viktorijas ostā, un tur man nācās pavadīt apmēram nedēļu, gatavojoties ceļojumam iekšzemē. Pirms īstā kolekcionēšana varēja sākties, nācās paveikt milzumdaudz dažādu darbu. Vajadzēja nolīgt afrikāņus par pavāriem un kalpotājiem, iepirkt visdažādākās lietas un padarīt daudz ko citu.

Tāpat arī vajadzēja saņemt atļaujas manis nolūkoto dzīvnieku medīšanai un ķeršanai, jo visa dzīvā radība Kamerūnā ir stingri aizsargāta, un bez valdības atļaujas nevienu dzīvnieku vai putnu nedrīkst ne gūstīt, ne nogalināt. Kad beidzot viss bija padarīts, kravas mašīna nolīgta, pārtika un ekipējums tajā iekrauts, es devos ceļā. Tolaik Kamerūnā bija tikai viens ceļš, kas veda zemes iekšienē, un pa to galu galā varēja nonākt līdz Mamfes ciematam Krosas upes krastā, apmēram trīssimt jūdžu no piekrastes. Šo ciematu es biju izvēlējies par savu bāzes nometni.

Kamerūnā zeme ir sarkana, gluži kā Devonā, tāpēc ceļš, kas līkumoja starp pakalniem, bija košā ķieģeļu krāsā, no abām pusēm to ieskāva milzīgi augsti koki. Braukdams es vēroju kokos mielojamies koši mirdzošus putnu barus - sīciņi, vizuļojoši nektārputniņi sūca no ziediem nektāru, lieli turaki kā milzu žagatas ņēmās ap savvaļas vīģēm; reizēm kravas mašīnas gaita izbiedēja baru degunradžputnu, kuri tad laidās pāri ceļam, skaļi švīkstinādami spārnus un drūmi taurēdami.

Zemajā pamežā gar ceļa malām skraidelēja milzīgi daudz agāmu. Šie rāpuļi bija gandrīz tikpat koši kā putni, jo tēviņiem ir spilgti oranža galva un ziliem, sudrabainiem, sarkaniem un melniem plankumiem klāts ķermenis; savukārt mātītes ir rožainas ar izteikti ābolzaļiem plankumiem. Šīm ķirzakām ir dīvains paradums enerģiski māt ar galvu, un izskatās ļoti savādi, kad tās šaudās apkārt, cita citu vajādamas, un tad pēkšņi apstājas, lai pamātu ar košo galvu. Gandrīz tikpat daudz kā ķirzaku bija arī pundura zivjudzenīšu - sīciņu, par zvirbuli mazāku putniņu ar koši zilu muguru, oranžu krūtežu un koraļļ- sārtu knābi un kājām. Atšķirībā no Anglijas zivjudzenīšiem šie mazie putniņi pārtiek no siseņiem, sienāžiem un citiem kukaiņiem. Viņi dučiem tupēja uz telegrāfa stieplēm vai kritušu koku stumbriem un cerīgi blenza lejup uz zāli un krūmiem. Laiku pa laikam kāds no viņiem šāvās kā akmens no savas laktas un tad atkal pacēlās spārnos, stingri satvēris knābī sienāzi, gandrīz tikpat lielu kā pats.

Trīs dienas pēc piekrastes atstāšanas es sasniedzu Mamfi. Šo ciematu biju izvēlējies par bāzes nometni vairāku iemeslu dēļ. Vācot savvaļas dzīvniekus, vieta bāzes nometnei jāizraugās ļoti rūpīgi - tai jābūt gana viegli sasniedzamā attālumā no jebkāda veikala, lai varētu pietiekamā daudzumā iegādāties konservus, naglas, tīklus un citas svarīgas lietas; tāpat arī nometnei jāatrodas visai tuvu ceļam, lai kravas mašīnas varētu piebraukt pēc iespējas tuvāk, kad pienāks laiks doties mājup.

Otrām kārtām jāpārliecinās, ka nometne atrodas labā vākšanas apgabalā - vietā, kuras apkaimē nav pārāk daudz fermu un cilvēku, kas varētu būt aizbaidījuši lielāko daļu savvaļas dzīvnieku.

Mamfe šajā ziņā bija teicama izvēle, tāpēc apmēram jūdzi no ciemata tika attīrīta vieta un uzslieta milzīga telts, ko biju atvedis. Nākamos sešvis mēnešus tai vajadzēs kalpot par mājokli man un maniem dzīvniekiem.

Pirms ķerties pie dzīvnieku vākšanas, man vajadzēja pārliecināties, ka bāzes nometnē darbi rit bez aizķeršanās. Vajadzēja sameistarot būrus, ierīkot aplokus un dīķus, kā arī uzbūvēt ar palmu lapām apjumtas būdas darbā nolīgtajiem afrikāņiem. Vajadzēja nodrošināt pietiekamus pārtikas un ūdens krājumus, jo tad, kad būs noķerti divi vai trīs simti dzīvnieku un putnu, tie katru dienu apēdīs un izdzers ievērojami daudz. Vēl viens svarīgs uzdevums bija aprunāties ar iespējami daudziem vietējiem virsaišiem, parādīt viņiem manis iekāroto dzīvnieku fotogrāfijas un zīmējumus un nosacīt, cik par katru dzīvnieku esmu gatavs maksāt. Atgriezušies savos ciematos, viņi to pastāstīja pārējiem, un galu galā man palīgos nāca vai visi ciemat- nieki no jūdzēm tālas apkaimes.

Kad nu viss bija sagatavots un milzum liela būru kaudze gaidīja savus iemītniekus, es varēju sākt meklēt tos dīvainos dzīvniekus, kuru dēļ biju tik tālu atceļojis.

Dzīvnieku gūstīšanas noteikumi nudien vēl nav uzrakstīti. Viss atkarīgs no vides, kādā ķērāji darbojas, un no dzīvniekiem, kādus plānots noķert. Kamerūnā es izmantoju vairākus paņēmienus, un viena no vissekmīgākajām metodēm bija ar vietējo mednieku suņu palīdzību. Šiem suņiem ap kaklu bija siksnas ar maziem koka zvārgulīšiem, tā ka to radītā klaboņa palīdzēja izsekot suņu atrašanās vietai, kamēr tie biezajos krūmos dzinās pakaļ medījumam.

Vienas no aizraujošākajām šāda veida medībām notika apmēram divdesmit piecas jūdzes attālajā N'da Ali kalnā. Vietējie mednieki man bija stāstījuši, ka šā kalna augstākajās nogāzēs atrodams dzīvnieks, kuru es īpaši tīkoju iemantot, - melnkājai- nais mangusts, ļoti liels savas dzimtas radījums ar krēmkrāsas kažoku un šokolādes brūnām ķepām. Es zināju, ka Anglijā nekad nav bijis apskatāms dzīvs šīs sugas eksemplārs, tāpēc biju cieši apņēmies mēģināt, ja vien iespējams, kādu noķert.

Mēs devāmies ceļā ļoti agri no rīta - es pats, četri mednieki un pieci diezgan noplukuši suņi. Viens no šādu medību trūkumiem ir tāds, ka suņiem nevar ieskaidrot, tieši kādu dzīvnieku mednieki vēlas sagūstīt, tāpēc tie seko jebkurām mežā saožamām pēdām. Rezultātā iespējams iziet mangustu medībās, bet galu galā noķert kaut ko pilnīgi citu. Tieši tā arī notika.

Mēs bijām soļojuši cauri mežam apmēram pusstundu, kad suņi uzoda pēdas un, aizrautīgi vaukšķēdami, metās pa tām, zvārgulīšu klakstēšanai atbalsojoties starp kokiem. Mēs dedzīgi traucāmies suņiem pakaļ un pusstundu sekojām viņu attālu saceltajam troksnim - skrējām, cik ātri spēdami, un ar katru bridi arvien vairāk pagurām. Pēkšņi mednieks bara priekšgalā apstājās un pacēla roku. Elsodami apstājāmies un sasprindzinājām dzirdi, pūlēdamies saklausīt zvārgulīšu skaņas, taču mežā valdīja klusums.

Izvērsāmies lokā un gājām starp kokiem dažādos virzienos, cenzdamies saprast, uz kuru pusi suņi aiznesušies. Visbeidzot viens no medniekiem spalgi iekliedzās, un mēs visi steidzāmies pie viņa; tālumā bija dzirdama tekoša ūdens šalkoņa. Kamēr skrējām, mednieks elsodams paskaidroja, ka ūdens troksnis noslāpē zvārgulīšu skaņas, ja suņi sekojuši medījumam līdz upei. Tapa skaidrs, kā mums gadījies pazaudēt suņu bara pēdas.

Sasnieguši upi, bridām pa straumi uz augšu un beidzot nonācām līdz vietai, kur ūdens šalkdams un putodams gāzās lejup mazā, apmēram divdesmit pēdu augstā ūdenskritumā. Tā pamatni ieskāva prāvu laukakmeņu krāvums, viscaur apaudzis ar sūnu un sīkiem augiem, un starp lielajiem akmeņiem mēs ieraudzījām suņu muguras; suņu spalgā vaukšķēšana pārspēja ūdens rēkoņu. Starp akmeņiem mēs pirmo reizi ieraudzījām medījumu: milzīgu Nīlas varanu - apmēram sešas pēdas lielu ķirzaku ar garu, pātagai līdzīgu asti un pamatīgiem, līkiem nagiem. Tā bija atmuguriski ielīdusi akmeņu spraugā un atvairīja suņu baru, vicinādama lielo asti un platu muti šņākdama, ja suņi uzdrošinājās pieiet pārāk tuvu.

Mēs jau grasījāmies atsaukt suņus, kad viens no viņiem - dumjāks par citiem - metās uz priekšu un no visa spēka ieķērās ķirzakai kaklā. Varans savukārt sagrāba mutē suņa ausi, uzmeta kūkumu, saslēja virs suņa muguras lielo pakaļkāju un ar asajiem nagiem uzšķērda ādu. Suns sāpēs iekaucās, palaida ķirzakas kaklu vaļā un atkāpās, varans tobrīd noplīkšķināja asti, un suns kūleņiem aizripoja starp akmeņiem. Mēs steigšus atsaucām pārējos suņus un piesējām tos netālu pie koka; pēc tam vajadzēja izdomāt labāko paņēmienu, kā sagūstīt ķirzaku, kura kā milzīgs, aizvēsturisks briesmonis šņākdama gulēja starp akmeņiem.

>

Mēs mēģinājām uzmest radījumam tīklu, taču tā krokas visu laiku ķērās aiz akmeņu asajām šķautnēm, tāpēc šo paņēmienu galu galā nācās atmest. Vienīgais veids, kādu es varēju izdomāt, bija uzrāpties klintī virs ķirzakas un, kamēr kāds novērš tās uzmanību, uzmest rāpulim kaklā cilpu. Paskaidroju medniekiem savu plānu un trausos augšā pa slidenajiem akmeņiem, līdz izdevās notupties apmēram sešas pēdas virs vietas, kur gulēja varans. Garas virves galā izveidoju slīdošu cilpu un noliecies uzmanīgi laidu to lejā tuvāk rāpulim. Izskatījās, ka ķirzakai virve nesaistās ar cilvēku virs viņas, tāpēc man bija pavisam viegli pārmest cilpu pāri galvai, līdz tā bija ķirzakai ap kaklu. Tad es cilpu cieši savilku.

Savā aizrautībā diemžēl biju aizmirsis piesiet virvi pie kaut kā stingra, turklāt - vēl trakāk - biju uztupies uz virves gala. Tiklīdz varans juta cilpu savelkamies ap kaklu, tas šāvās prom kā raķete; virve nostiepās, mani ceļgali atrāvās no pamata, uz kura biju tupējis, un es sāku slīdēt pāri klints malai. Virsma bija gluda un ūdenskrituma šļakatu samērcēta - es nespēju nekur pieķerties, tāpēc pārslīdēju pāri malai un novēlos lejā ieplakā. Atceros, krizdams es cerēju: varans tiktāl pārbīsies par manu pēkšņo parādīšanos no debesīm, ka nemetīsies kaujā. Man nebija ne mazākās vēlēšanās nonākt pārāk tuvu sava medījuma lieliski apbruņotajām kājām. Par laimi, tieši tā arī nenotika. Varans tik ļoti pārbijās, ka metās prom starp akmeņiem pa upes krastu, vilkdams virvi sev līdzi. Tomēr tālu ķirzaka netika, jo, tiklīdz ķirzaka iznira no akmeņu aizsega, afrikāņi

o.CjUiaas pilsētas bibliotēka

uzmeta viņai tiklu, un pēc dažām sekundēm medījums jau locījās un šņāca tīkla krokās. Visbeidzot mēs viņu izpiņķējām no tīkla, piesējām pie gara mieta, un es aizsūtīju vienu no medniekiem ar varanu uz mājām.

Par milzu rāpuļa sagūstīšanu biju ārkārtīgi priecīgs, tomēr tas nebija gluži tas medījums, kura dēļ tikām devušies kalnos, tāpēc turpinājām soļot cauri mežam.

Drīz vien suņi saoda svaigas pēdas. Šoreiz pakaļdzīšanās bija daudz ilgāka un arī daudz interesantāka. Sākumā medījums bēga lejup pa kalnu, un mums nācās izmisīgi skriet tam pakaļ, klūpot un lēkājot pāri akmeņiem, kas nudien bija diezgan bīstami, jo paslīdēšana varēja nozīmēt lauztu kāju vai kaut ko vēl ļaunāku. Pēc tam medījums apsviedās un metās kalnā augšā, tā ka mēs bijām spiesti sekot, kaut sirds dauzījās kā negudra un sviedri plūda aumaļām.

Šīs medības turpinājās trīs ceturtdaļstundas, līdz beidzot, sekodami zvārgulīšu skaņām, nonācām līdzenā meža klajumā, kur ieraudzījām suņus sapulcējušos ap liela, nogāzta koka tukšā stumbra galu. Pie dobā stumbra atveres tupēja liels, balts dzīvnieks ar īpatnēju lāča fizionomiju un mazām austiņām. Viņš ar milzīgu nicinājumu blenza uz suņiem, kuri vaukšķēja un rūca. Ievēroju, ka vienam no suņiem ir sakosts purns, un sapratu, kāpēc tie turas no dīvainā zvēra pa gabalu. Kad melnkājainais mangusts mūs ieraudzīja, tas pagriezās un iespruka tukšajā stumbrā.

Atsaucām suņus un aizvilkām stumbra galam priekšā tīklu, tad pārliecinājāmies, ka koka otrā galā nav izejas cauruma. Tāda tur nebija, tāpēc vairs nebija šaubu, ka mangustam no stumbra ir tikai viena izeja, un tai priekšā aizvilkts tīkls. Nu tikai vajadzēja dzīvnieciņu dabūt ārā. Par laimi, stumbrs bija pamatīgi satrunējis un mīksts, tāpēc mums izdevās otrajā galā ar nažiem izcirst atveri. Izcirstajā robā mēs sakūrām mazu uguntiņu un, kad tā bija labi iedegusies, salikām liesmās zaļas lapas, tā ka pa tukšo stumbru aizplūda biezi, kodīgi dūmi. Kādu bridi dzirdējām mangustu pikti klepojam, tomēr beidzot dūmi kļuva viņam neizturami - dzīvnieks izšāvās no slēptuves un ieskrēja tīklā, kur ņēmās valstīties, kampt ar zobiem un ņurdēt. Ar pamatīgām grūtībām, kad gandrīz visi jau bijām sakosti, mums laimējās izdabūt mangustu no tīkla un iepurināt izturīgā somā. Pēc tam mēs triumfējoši nesām medījumu uz nometni.

Pirmās divas vai trīs dienas mangusts uzvedās ļoti mežonīgi un metās būra režģos ik reizi, kad es gāju garām. Tomēr pēc kāda laika viņš kļuva pavisam rāms un pēc divām vai trim nedēļām pat ēda man no rokas un ļāva sev pakasīt aiz ausim.

Kamerūnas kalnos biezie meži atkāpjas un to vietā parādās paugurainas pļavas; šajā vidē es mēdzu izmantot citas dzīvnieku gūstīšanas metodes, no kurām labākā bija to iedzīšana tīklos.

Šajās zālainajās teritorijās es ņēmos tvarstīt milzu dunošās vāveres - tās ir lielākās Kamerūnā sastopamās vāveres, apmēram divreiz lielākas par parastajām pelēkajām Anglijas vāverēm. Tās atrodamas arī ielejās, taču tur vāveres vada savas dienas visaugstāko koku galotnēs, ēd augļus un riekstus un ļoti reti nokāpj lejā. Tādējādi tās noķert ir gandrīz neiespējami. Toties zālienēs vāveres dzīvo mazās mežu sloksnītēs gar strautu un agri no rītiem vai vēlu vakaros nokāpj no kokiem, lai izlavītos pļavās meklēt ēdamo. Mednieki teicās zinām meža apvidu, kur mītot papilnam šo vāveru, un es nolēmu, ka jāmēģina pamedīt agrā rītā, kad tās iznāks zālienē ieturēties.

Devāmies ceļā apmēram vienos naktī un ieradāmies medību vietā neilgi pirms gaismas svīduma. Izvēlējušies mežmalā piemērotu zāles klajumu, mēs puslokā izstiepām tīklus, nomaskējuši tos ar zāli un zariem. To nācās darīt, kamēr vēl tumšs, turklāt vajadzēja izturēties ļoti klusi, lai vāverēm nerastos aizdomas. Kad tīkli bija sagatavoti, paslēpāmies lielos krūmos pašā mežmalā un tur, rasā izmirkuši, gaidījām ataustam dienu. Kalnos klimats ir daudz aukstāks nekā ielejās, tā ka ap saullēktu bijām galīgi pārsaluši un zobi mums no aukstuma klabēja.

Kad apkārt mums lielos, baltos vālos sāka vīties rīta migla, beidzot sadzirdējām skaļu, niknu čakstināšanu, kas atbalsojās apkārtējos kokos; mednieki čukstus paskaidroja, - tas nozīmējot, ka vāveres grasoties kāpt lejā brokastīs. Glūnēdams cauri krūma lapām uz to pļavas pusi, kur zālē bija nomaskēti mūsu tīkli, es drīz vien ieraudzīju augšup lejup šaudāmies dīvainu priekšmetu. Tas izskatījās gluži kā garens, melnbalts balons, un es neparko nespēju iedomāties, kas tas varētu būt. Pievērsu mednieku uzmanību dīvainajam priekšmetam, un viņi paskaidroja, ka tur augšup lejup šaudoties vāveres aste, bet pats dzīvnieks garajā zālē neesot saredzams. Pavisam drīz vientuļajam "balonam" piebiedrojās vēl citi, un, miglai paceļoties, mēs ieraudzījām arī pašas vāveres piesardzīgi lēkājam no viena zāles pudura uz citu, palaikam attupjoties uz savām garajām, melnbalti svītrotajām astēm.

Kad vāveres, pēc mūsu domām, bija gana attālinājušās no kokiem, mēs piecēlāmies no savām neērtajām pozām un izklaidus sastājāmies vienā līnijā. Tad es devu signālu, un mēs lēnām iznācām zālienē. Mūsu parādīšanos sveica skaļš izbiedētas čakstināšanas koris, ko mums aiz muguras radīja kokos palikušās vāveres. Tās vāveres, kas bija izgājušas medībās, attu- pās un ar aizdomām mūs uzlūkoja. Mūsu nodoms bija doties uz priekšu, virzot vāveres arvien tālāk no kokiem un tuvāk tīkliem, līdz tās būs nonākušas tīklu ielokā, un tad pēkšņi mesties klāt un likt vāverēm panikā ieskriet tīklos, vēl pirms tās attapu- šās. Gluži tā vis nenotika.

Viena no vāverēm, kas bija viltīgāka par citām, pēkšņi apjauta, ka mēs viņu virzām prom no augsto koku patvēruma, tāpēc, izvairījusies no mednieku vada, metās pa kreisi un lēkšoja atpakaļ uz mežu. Pārējās vāveres tupēja un skatījās, acīmredzami nevarēdamas izšķirties, vai vajadzētu sekot bēgles piemēram. Viņas vēl nebija īsti nonākušas tīklu ielokā, tomēr es nospriedu - ja nesāksim uzbrukumu tagad, visas vāveres metīsies sānis un līdzīgi pirmajai no mums aizbēgs. Tāpēc mēs visi traucāmies uz priekšu, kliedzām, aurojām un vicinājām rokas, cenzdamies izskatīties pēc iespējas bīstamāki. Vāveres uzmeta mums skatienu, pagriezās un metās bēgt.

Viena metās pa labi, otra pa kreisi, un abas izbēga, bet pārējās trīs ieskrēja tieši tīklos un jau pēc pāris sekundēm bezpalīdzīgi cīnījās, sapinušās cilpās. Gūstekņu izpiņķerēšana no tīkliem bija ārkārtīgi grūts uzdevums, jo tās dusmās skaļi, šņācoši ņurdēja un ar saviem oranžajiem zobiem mežonīgi koda mums rokās. Vāveres bija ļoti glīti dzīvnieki - ar rūsas krāsas mugurām, citrondzelteniem vēderiem un milzīgām, apmēram astoņpadsmit collas garām, melnbaltiem lokiem rotātām astēm. Tagad, kad mežā palikušās vāveres jau zināja, ka cenšamies tās sagūstīt, medības turpināt vairs nebija nozīmes, tāpēc nācās samierināties ar trim jau noķertajām.

Mēs nesām biezos audekla maisos ievietotās vāveres atpakaļ uz nometni, iemitinājām jaukā, plašā būrī, kas bija bagātīgi piepildīts ar augļiem un dārzeņiem, un atstājām nomierināties. Kad vāveres bija rūpīgi izpētījušas būri, tās notiesāja visu barību, ko biju sagādājis, saritinājās un aizmiga.

Ļoti agri nākamajā rītā es atklāju, kāpēc šīm vāverēm dots viņu vārds. Rītausmā mani pamodināja ļoti dīvainas skaņas, kas plūda no būra; izrāpies no gultas, es ieraudzīju vāveres tupam pie būra režģa un nododamies savai neparastajai dziesmai. Tā sākās ar vieglu dūkšanu, kādu var dzirdēt no telegrāfa stabiem, kad vējā vibrē vadi. Tad dunoņa kļuva skaļāka un metāliskāka, līdz beidzot izklausījās gluži kā milzīga gonga skaņa, kas pamazām noklust. Šo neparasto priekšnesumu vāveres izpildīja katru rītu, gaismai austot, tāpēc visu pirmo nedēļu, iekams biju pie dunēšanas pieradis, es vienmēr šajā nepiemērotajā stundā uztrūkos un sāku domāt, ka milzu dunošo vāveru sagūstīšana patiesībā bijis visai apšaubāms prieks.

2. NODALA,

kurā man iznāk darīšana ar krokodilu mazuļiem, otastes dzeloncūkām un dažādām čūskām

Kad ikdienas medībās biju pamanījies savākt labi daudz dzīvnieku, pamazām sapratu, ka pašam atliek aizvien mazāk un mazāk laika iet uz mežu, jo sagūstītie radījumi prasa ne mazums rūpju. Rezultātā atlika tikai viens - iet medībās naktī. Laikam gan tas bija visaizraujošākais pētniecības paņēmiens.

Apgādājušies ar spēcīgiem kabatas lukturīšiem un parasto kolekcionāra ekipējumu - somām, kastēm, pudelēm un tīkliem -, mēs ar medniekiem devāmies ceļā drīz pēc tumsas iestāšanās un klusi soļojām starp milzīgajiem kokiem, apgaismodami zarotni sev virs galvas. Ja tur atradās kāds dzīvnieks, varēja redzēt tā acis lukturīša gaismā starp lapām zvīļojam kā dīvainus dārgakmeņus.

Tas bija patiesi lielisks medīšanas paņēmiens: šādā veidā izdevās sastapt daudzus radījumus, kas dienas laikā nebūtu redzami, jo visi nakts dzīvnieki saules apspīdētās stundas pavada, guļot savās alās, un baroties vai medīt iznāk tikai pēc tumsas iestāšanās. Kad izdevies ieraudzīt dzīvniekus koku galotnēs vai uz zemes, nākamais uzdevums ir mēģināt tos sagūstīt, un parasti šis darbs nepavisam nav viegls.

Lai cik dīvaini tas ari izklausītos, no visiem radījumiem gandrīz visvieglāk šādā veidā bija noķert krokodilu mazuļus. Sie rāpuļi dzīvo šaurās, seklās upītēs, kas krustu šķērsu tek cauri mežam; naktis tie izrāpjas mazajās smilšu sērēs un guļ cerēdami, ka pienāks padzerties kāds mazs dzīvnieciņš, ko tie varētu noķert.

Mēs mēdzām brist lejup pa upes straumi, reizēm pat līdz viduklim ūdeni, un spldināt kabatas lukturīšus sev priekšā. Pēkšņi mana lukturīša gaismā iemirdzējās tādas kā divas kvēlojoši sarkanas ogles; neļaudams gaismas staram novirzīties no mērķa, uzmanīgi bridu tuvāk un drīz vien ieraudzīju smiltīs guļam krokodilēnu, kas, galvu pacēlis, aizdomīgi blenza uz mani. Virzīju gaismas staru viņam tieši acīs, lai rāpulis apžilbtu un nesaredzētu mani aiz gaismas avota. Kad biju pienācis pietiekami tuvu, noliecos un ar nūjas žākli piespiedu dzīvnieka kaklu pie zemes.

Lielākā daļa šo radījumu bija astoņpadsmit collas vai divas pēdas [2] gari, tomēr reizēm atradu arī lielākus - kādas četras pēdas vai vēl garākus eksemplārus. Kad biju krokodilēnu piespiedis pie zemes, tas pamatīgi cīnījās: svaidīja asti, cenzdamies tikt atpakaļ ūdenī, un dobji rēca, tā vairāk atgādinādams lauvu nekā krokodilu.

Ņemot krokodilu rokās, man nācās paturēt acīs ne tikai tā galvu, bet arī asti, jo lielāka dzīvnieka astes vēziens bija tik spēcīgs, ka varētu pavisam viegli salauzt man roku. Krokodili mēdza izmantot vēl kādu taktiku - tie gulēja pavisam rāmi un ļāva, lai tos satveru aiz skausta, un tikai tad negaidīti sāka mežonīgi izlocīties un nikni pērt ar asti, turklāt kustības bija tik pēkšņas, ka mans tvēriens atslāba un krokodili ieplunkšķēja atpakaļ ūdenī. Tāpēc mēs pieņēmām nerakstītu likumu: nekad nepacelt krokodilu, ja grābiens aiz skausta un astes nav dzelžaini stingrs.

Vienas no visgrūtākajām un sāpīgākajām nakts medībām es pieredzēju, kad biju apmeties mazā ciematā, ko sauca Ešoli.

Bijām bez panākumiem medījuši gandrīz visu nakti, kad viens no medniekiem ierosināja doties uz kādu viņam zināmu vietu, kur atrodoties klints ar daudzām alām. Domājām, ka tur mums izdosies atrast medījumu.

Devāmies ceļā un drīz vien nonācām pie platas upes, kurai vajadzēja tikt pāri. Līdz viduklim bridām pa auksto ūdeni; kad bijām nonākuši straumes vidū, mednieks man aiz muguras pa- spīdināja kabatas lukturīti, un mēs ieraudzījām visapkārt šurpu turpu peldam dučiem ūdensčūsku, kas, izslējušas galvas virs ūdens kā periskopus, vēroja mūs ar spožajām acīm. Šīs čūskas nav indīgas, tomēr, ja saniknojas, var iekost. Taču afrikāņi ir pārliecināti, ka indīga ir ikviena čūska, tāpēc izturas pret tām ārkārtīgi piesardzīgi. Ieraudzījis sevi stāvam upes vidū, šķiet, visas Kamerūnas ūdensčūsku populācijas ciešā ielenkumā, mednieks pārbīlī skaļi iebļāvās un metās uz krastu. Skriet pa ūdeni, kas sniedzas cilvēkam līdz viduklim, nav īpaši viegls uzdevums; straumē vīrs zaudēja līdzsvaru un ar plunkšķi iegāzās ūdenī, izkaisīdams visu medību ekipējumu, ko bija nesis uz galvas. Ūdensčūskas, šīs pēkšņās rosības izbiedētas, visas reizē ienira.

Kad mednieks klepodams un elsodams izlīda no ūdens, pārējie prasīja, kas noticis, un vainīgais paskaidroja, ka upe esot pilna ar čūskām; pārējie mednieki arī ieslēdza savus gaismekļus un izgaismoja ūdens virsmu, taču neviena čūska nebija redzama. Pēc zināmas pastrīdēšanās man izdevās viņus pierunāt stāvēt upes vidū mierīgi; mēs izslēdzām lukturīšus un klusumā nogaidījām apmēram pusstundu. Kad pēc tam vēlreiz ieslēdzām gaismu, ūdensčūskas atkal bija parādījušās un sudrabainas locījās mums visapkārt. Ar tauriņu ķeramo tīklu garā kātā mums izdevās noķert četras vai piecas čūskas un, kaut arī tās locījās un vairījās, iemest kolekcionāra somās. Tad mēs turpinājām ceļu.

Beidzot nonācām pie klints, un izrādījās, ka to patiesi izraibinājušas visdažādāko formu un izmēru alas, kuru ieejas gandrīz pilnīgi paslēpa milzīgi akmensbluķu krāvumi un zems krūmājs. Katrs izvēlējāmies savu klints daļu un ķērāmies pie tās izpētīšanas.

Spraukdamies starp akmeņiem un cerīgi spīdinādams lukturīti, es ieraudzīju īpatnējas formas radījumu izlecam no krūmiem, pārskrienam pāri laukumam un ienirstam vienā no mazajām alām klints sienā. Steidzos turp un, notupies pie alas mutes, iespīdināju ejā lukturīša gaismu, taču nekas nebija redzams. Alas mute bija tik plata kā durvis, toties tikai kādas divas pēdas augsta, tāpēc man, lai tiktu iekšā un sekotu alā nozudušajam dzīvniekam, vajadzēja nogulties uz vēdera un lēnām līst uz priekšu, turot kabatas lukturīti mutē. Tas bija neiedomājami neērti, jo zeme alā izrādījās nosēta ar dažādas formas asšķautņainiem akmeņiem, tāpēc virzīšanās uz priekšu bija lēna un sāpīga.

Atklājās, ka ejas galā atrodas maza, apaļa istabiņa, un no tās cita eja stiepjas vēl dziļāk klintī. Līzdams uz priekšu pa šo tālāko eju, es paspīdināju gaismu un ieraudzīju, ka arī tā beidzas ar istabiņu, tikai daudz mazāku par pirmo. Spīdinādams gaismu, saklausīju stampāšanos, kam sekoja sausa graboņa, līdzīga gra-

bula troksnim. Pirms vēl paguvu ieraudzīt skaņas avotu, norībēja vēl viena graboņas kārta, kaut kas izšāvās no alas tumsības, izsita kabatas lukturīti man no mutes un sadūra rokas locītavā, kā likās, piecdesmit adatu. Es atradu gaismekli un steigšus atkāpos aplūkot roku - locītava bija saskrāpēta un sadurstīta, it kā es to būtu iegrūdis kazeņu krūmā.

No jauna ielīdis tunelī, pagaismoju ar lukturīti un gaismas staru kūlī ieraudzīju radījumu, kas bija man uzbrucis. Tā bija pieaugusi otastes dzeloņcūka. Šiem dīvainā izskata radījumiem ar garām, asām adatām klātajā pakaļgalā ir kaila aste, kuru rotā kviešu vārpai līdzīgs dzelkšņu pušķis. Purinot šo otiņu astes galā, dzeloņcūkas rada savādo graboņu, kuru tikko biju dzirdējis.

Dzeloņcūka bija pagriezusies pret mani ar muguru un sa- slējusi adatas gaisā, pāri plecam tā glūnēja uz mani niknām, izvalbītām acīm un brīdinoši stampājās ar pakaļkājām. Nospriedu, ka vienīgā dzeloņcūkas ķermeņa daļa, ko es varēju satvert bez riska gūt ievainojumus, ir viņas aste. Tāpēc aptinu roku ar biezu audekla maisu un sagrābu dzeloņcūkas asti tūlīt aiz dzelkšņu pušķa. Dzeloņcūka žigli metās atpakaļ, saspiežot manu roku pret akmeņiem, un viņas dzeloņi izdūrās caur audeklu viegli kā nazis cauri sviestam. Es tomēr nelaidos vaļā un centos pievilkt radījumu tuvāk, lai iegrūstu to citā maisā, ko turēju otrā rokā. Biju tik cieši iespīlēts šaurajā ejā, ka nespēju veiksmīgi rīkoties ar maisu dzeloņcūkai virs galvas, turklāt katra šā dzīvnieka kustība šķita sadzenam manī aizvien jaunas adatas. Visbeidzot dzeloņcūka atmuguriski ietriecās man krūtīs, un, tā kā man mugurā bija tikai plāns krekls, saudzīgi izsakoties, tas bija ļoti sāpīgi.

Nolēmu, ka labāk būtu mēģināt izvilkt dzeloņcūku no alas un tikai tad atjaunot centienus iedabūt to maisā, tāpēc sagrābu asti ciešāk rokā un lēni, uzmanīgi sāku atmuguriski līst ārā, vilkdams

negribīgo medījumu sev līdzi. Šķita, ka pagāja ilgas stundas, pirms beidzot izniru brīvībā; izskatījās, ka nu viss cīņas spars dzeloņcūku pametis, jo tā pavisam ļengani karājās man rokā. Pasaucu medniekus palīgā, un pa visiem mums izdevās iedabūt medījumu maisā. Biju saskrāpēts no galvas līdz kājām un nodomāju, ka dzeloņcūka prasījusi ļoti dārgu cenu par savu brīvību.

Protams, bija arī daudzas citas metodes, ko izmantojām medībās. Piemēram, mēs daudzās vietās mežā izlikām slazdus, taču to vajadzēja darīt ļoti uzmanīgi, jo lielākā daļa meža iemītnieku apdzīvo tikai paši savu teritoriju un reti uzdrošinās iziet ārpus tās. Viņi pārvietojas pa noteiktām takām gan uz zemes, gan koku galotnēs, tātad slazdam vajadzēja būt novietotam precīzi dzīvnieka ceļā, citādi pilnīgi iespējams, ka viņš tam pat netuvosies. Cilvēki lielākoties domā, ka dzīvnieki mežos visu laiku klejo pa milzu teritoriju, bet tā tas nav. Ikviens izvēlas sev dzīves vidi, kas vislabāk nodrošina viņa vajadzības, un pie tās arī turas, reizēm gan šī teritorija ir apjomīga, tomēr pārsvarā apbrīnojami maza; daudzos gadījumos dzīvnieks mitinās tādā zemes pleķītī, kas ir tikai nedaudz lielāks par prāvu zoodārza krātiņu. Ja dzīvnieks ierobežotā teritorijā atrod pietiekamu pārtikas un ūdens daudzumu, kā ari drošu vietu pārgulēšanai, viņš nemaz nemēģina no tās aizklīst.

Daudzi cilvēki uzskata, ka savvaļas dzīvnieku gūstīšana ir ļoti bīstama nodarbošanās, bet došanās mežā nakts laikā, vienīgi lai noķertu kādu radījumu, jau robežojas ar vājprātu. Īstenībā meža biezoknī nav nekā bīstama, turklāt naktī nav vairāk briesmu kā dienā. Mednieks saprot, ka savvaļas dzīvnieki to vien vēlas, kā ātrāk pazust, tiklīdz izdzirduši viņa tuvošanos. Zvēri uzbrūk vienīgi tad, ja cilvēks viņus izaicinājis vai nobiedējis, turklāt par to dzīvniekus nepavisam nevar vainot. Mežā atklājas, ka itin visi tā iemītnieki (arī čūskas) uzvedas ļoti labi un tikai vēlas, lai viņus liek mierā. Ja tos neaizskar, visticamāk, ka dzīvnieki ne- grasīsies pamest savas gaitas, lai uzbruktu.

Tādējādi savvaļas dzīvnieku vākšana nav tik bīstama, kā cilvēki iedomājas. Parasti tā ir vienīgi tik bīstama, cik cilvēka muļķība to tādu padara: citiem vārdiem sakot, uzņemoties neapdomīgu risku, jārēķinās ar nepatīkamām sekām. Reizēm, protams, darba karstumā iznāk riskēt, to nemaz nepatverot, un tikai vēlāk pašam atklājas, cik muļķīga bijusi šī rīcība.

Savas otrās Rietumāfrikas ekspedīcijas laikā es uz kuģa iepazinos ar kādu jaunu cilvēku, kurš grasījās sākt darbu banānu plantācijā. Viņš man atzinās, ka vienīgais, no kā viņš patiesi baidoties, esot čūskas. Es savukārt pastāstīju, ka čūskas parasti karsti vēlas nozust cilvēkam no ceļa, turklāt nemaz nav tik bieži sastopamas, un ka viņš diez vai īpaši daudzas redzēs. Šī informācija jaunekli manāmi uzmundrināja, un viņš apsolīja mēģināt sadabūt man dažus eksemplārus, kamēr es uzturēšoties valstī. Es viņam pateicos un tad šo notikumu aizmirsu.

Kad biju savācis pilnu kolekciju dzīvnieku, aizvedu to uz piekrasti, lai iekrautu kuģī. Naktī, pirms grasījos doties ceļā, savā automobilī piebrauca mans jaunais draugs un lielā sajūsmā pavēstīja, ka sagādājis man solītos eksemplārus. Viņš teica, ka esot atradis savā banānu plantācijā bedri, kas pilna ar čūskām, un tās visas esot manas - ja vien es pats aizbraukšot un dabūšot rāpuļus rokā!

Netērēdams laiku iztaujāšanai, kas tā ir par bedri, es piekritu, un mēs kopā braucām uz plantāciju. Ieradies drauga bungalo, atklāju, ka viņš ielūdzis vēl vairākus cilvēkus noskatīties čūsku medībās. Kamēr malkojām dzērienu, ievēroju, ka draugs kaut ko meklē; uz manu apvaicāšanos viņš paskaidroja, ka būšot vajadzīga virve. Jautāju, kādam nolūkam tā vajadzīga, un viņš atbildēja, ka ar virvi mani nolaidīšot bedres dibenā. Šī informācija pirmo reizi modināja mani interesi par bedres izmēriem, jo biju to iztēlojies kādas trīsdesmit kvadrātpēdas lielu un trīs pēdas dziļu.

Sev par izbailēm, es konstatēju, ka bedre īstenībā ir liels kaps - apmēram divpadsmit pēdu gara, trīs pēdas plata un desmit pēdu dziļa. Mans draugs bija izgudrojis, ka vienīgais paņēmiens, kā man tikt lejā, ir nolaisties iesietam virves galā kā pantomīmas laumiņai! Es strauji skaidroju, ka čūsku ķeršanai šādā bedrē man būs vajadzīgs kabatas lukturītis, taču man tā nebija līdzi. Nevienam no pārējiem arī nebija lukturīša, tomēr mans draugs atrada problēmas risinājumu.

Viņš piesēja garas virves galā petrolejas lampu un paskaidroja, ka nolaidīšot to bedrē kopā ar mani. Man nebija, ko iebilst, jo, kā mans draugs pilnīgi pareizi norādīja, lampa deva daudz vairāk gaismas nekā jebkurš kabatas lukturītis. Cauri mēnessgaismas pielietajai plantācijai soļojām uz bedri, un, atceros, es tobrīd savā nodabā apsvēru iespēju, ka čūskas galu galā varētu izrādīties nekaitīgas. Taču, sasniedzis bedres malu un nolaidis lejā lampu, ieraudzīju, ka bedre ir pilna ar jaunām Gabūnas odzēm - gandrīz vai visindīgākajām Rietumāfrikas čūskām - un ka tās visas izskatās ļoti saniknotas par traucējumu, jo bija sacēlušas savas lāpstveidīgās galvas un šņāca.

Tā kā netiku paredzējis čūsku sagūstīšanas nolūkos laisties iekšā bedrē, nepavisam nebiju pareizi ģērbies. Plāna auduma bikses un tenisa kurpju pāris nav nekāds aizsargs pret Gabūnas odzes collu garajiem indes zobiem. Paskaidroju situāciju draugam, un viņš ļoti laipni aizdeva man savas bikses un kurpes, kas bija biezas un stingras. Un, tā kā citus aizbildinājumus vairs nespēju izdomāt, viņš apsēja virvi man ap vidukli un sāka laist lejā.

Ļoti drīz atklāju, ka virve ap manu vidukli apsieta slīdošā mezglā, tāpēc jo zemāk laidos, jo ciešāk virve sažņaudzās, tā ka es tikko jaudāju paelpot.

Tieši pirms nolaišanās bedres dibenā uzsaucu draugiem, lai tie uz bridi aptur manu lidojumu: es vēlējos nopētīt vietu, kur nāksies nostāties, lai pārliecinātos, ka tuvumā nav nevienas čūskas. Čūskas nemanīja, tāpēc uzsaucu, lai turpina; tajā mirkli vienlaikus notika divi negadījumi.

Pirmkārt, sajūsmā par medībām neviens nebija iedomājies uzpumpēt lampā petroleju, tāpēc gaisma nodzisa; otrkārt, no- muka viena no kurpēm, kuru biju aizņēmies no drauga un kura izrādījās man par lielu. Un tā nu es stāvēju desmit pēdas dziļas bedres dibenā bez gaismas un bez vienas kurpes, un mani bija ielenkušas septiņas vai astoņas nāvējoši indīgas, ārkārtīgi sakaitinātas Gabūnas odzes. Nekad mūžā nebiju juties tik ļoti pārbijies. Man nācās tumsā stāvēt, neuzdrošinoties pakustēties, un gaidīt, kamēr draugi uzvelk lampu augšā, uzpumpē, no jauna iededzina un tad atkal nolaiž bedrē. Tikai tad es varēju ieraudzīt savu kurpi un to atgūt.

Ar abām kurpēm kājās un pietiekami daudz gaismas visapkārt es jutos daudz drosmīgāks un ķēros pie čūsku medībām. Tas tiešām bija diezgan vienkārši. Man rokā bija nūja ar žākli galā; es tuvojos katram rāpulim, ar žākli piespiedu to pie zemes, tad sagrābu aiz kakla un iemetu somā. Man vienīgi vajadzēja uzmanīties, lai kāda čūska neaizllstu aiz muguras, kamēr esmu aizņemts ar citu, jo tad es varētu tai uzmīt virsū. Tomēr nekādi incidenti negadījās, un pēc pusstundas es biju noķēris astoņus Gabūnas odžu mazuļus.

Nodomāju, ka ar to pilnīgi pietiek, tāpēc draugs izvilka mani no bedres. Pēc tās nakts es secināju, ka dzīvnieku vākšana patiesi ir tieši tik bīstama, cik vācēja muļķība to tādu padara, - ne vairāk un ne mazāk.

3. NODALA, kurā vadību pārņem Pufs un Blova

Kad bāzes nometnes iekārtošana bija pabeigta, tā izskatījās kā uz mežu atbraucis cirks, un līdzība cirkam vēl vairāk pieauga, kad teritoriju sāka piepildīt noķertie dzīvnieki. Gar lielās telts vienu sienu stiepās būru rinda, kuros es turēju vismazākos dzīvniekus - dažādus radījumus, sākot no pelēm un beidzot ar mangustiem.

Pirmais būris šajā rindā piederēja diviem Rietumāfrikas up- jucūkas mazuļiem, kurus biju nosaucis par Pufu un Blovu, un tie bija burvīgākie mazuļi, kādus vien var iedomāties. Pieaugusi Rietumāfrikas upjucūka ir gandrīz vai pati košākā un skaistākā no cūkām. Tās kažoks ir koši oranžsarkans, pāri mugurai un sprandam stiepjas spoži baltas krēpes, un garo, smailo ausu galos šūpojas baltu saru pušķīši. Toties Pufs un Blova, kā jau visi savvaļas sivēni, bija svītraini - ķermeņi bija šokolādes brūni un tiem pāri no deguna līdz astei stiepās gaišas, pureņu dzeltenas joslas. Tādējādi abi cūcēni, rikšodami pa savu aploku, izskatījās pēc mazām, resnām lapsenēm.

Pufs nometnē ieradās pirmais. Viņš diezgan skumīgs tupēja klūdziņu grozā, kas balansēja uz vietējā mednieka galvas, kad tas kādu rītu atnesa sivēnu uz nometni. Mazulis bija noķerts mežā, un es drīz atklāju viņa sērīgā izskata iemeslu - sivēns divas dienas nebija neko ēdis, un kaut kas tāds liktu pat vispašapzinīgākajai cūkai nokārt šņukuru. Mednieks, kas mazuli bija sagūstījis, mēģinājis to barot ar banāniem, taču Pufs bija par mazu šādai barībai. Viņš vēlējās pienu, turklāt labi daudz. Tāpēc, tikko biju medniekam samaksājis, piepildīju pilnu lielu pudeli ar saldu pienu, paņēmu Pufu uz ceļiem un mēģināju pabarot. Sivēns bija apmēram pekiniešu suņa lielumā ar ļoti maziem nadziņiem un, kā es drīz dabūju pārliecināties, arī ar pāri mazu, asu ilknīšu.

Protams, mazulis nekad mūžā nebija redzējis barojamo pudelīti, tāpēc sākumā izturējās pret to ar vislielākajām aizdomām. Kad es viņu uzcēlu sev uz ceļiem un mēģināju iespiest mutē gumijas pupiņu, sivēns nosprieda, ka tas ir kāds īpašs, manis izgudrots spīdzināšanas paņēmiens. Viņš spiedza un kvieca, spārdījās ar mazajiem, asajiem nadziņiem un mēģināja man iecirst ar ilknīšiem. Pēc apmēram piecu minūšu ilgas cīkstēšanās gan Pufs, gan es izskatījāmies kā izpeldējušies pienā, taču lejup pa sivēna rīkli nebija notecējis ne piliens.

Es pielēju vēl vienu pudeli un vēlreiz iespiedu spiedzošo sivēnu starp ceļiem, ar vienu roku atplētu tā muti un ar otru ņēmos šļākt tajā pienu. Mazulis bija tik ļoti aizņemts ar palīgā saukšanu, ka piens ik reizi, tikko iešļācies tam mutē, ar nākamo kviecienu atkal izsprauslājās laukā. Beidzot man palaimējās, un pāris pilienu notecēja sivēnam vēderā; pēc tam es pagaidīju, līdz Pufs aptver norītā šķidruma garšu, un pavisam drīz tas arī notika - viņš pārtrauca vaimanāt un pretoties, toties ņēmās šmakstināt lūpām un urkšķēt. Iepilināju mazulim mutē vēl mazliet piena, viņš to kāri iesūca un drīz vien bija piezīdies pudelei tik cieši, it kā nemūžam negrasītos beigt, un vēders tam brieda lielāks un lielāks. Visbeidzot, kad no pudeles bija izsūkts pēdējais piena piliens, Pufs gari, apmierināti nopūtās un man klēpī cieši aizmiga, krākdams kā vesels bišu strops.

Kopš tā laika ar viņu vairs nebija nekādu grūtību; pēc pāris dienām sivēns bija aizmirsis bailes no cilvēka un, sajūsmā spiegdams un urkšķēdams, rikšoja pie būra režģiem, kad vien redzēja mani nākam, tad apvēlās uz muguras, lai es viņam pakasītu vēderiņu. Kad barošanas laikā Pufs redzēja tuvojamies pudelīti, viņš izbāza šņukuru cauri režģiem un sajūsmā griezīgi spiedza, tā ka varētu iedomāties - šī ir pirmā īstā maltīte viņa mūžā.

Kad Pufs bija nodzīvojis pie manis apmēram divas nedēļas, uz skatuves parādījās Blova. Arī viņu bija mežā noķēris vietējais mednieks, un viņai pret sagūstīšanu bija visstingrākie iebildumi. Ilgi pirms tam, kad Blova un mednieks kļuva redzami, es varēju saklausīt skaļos protesta kviecienus, kurus cūcenīte nepārtrauca ne uz mirkli, līdz biju viņu nopircis un ielicis būrī līdzās Pufa mājvietai. Negribēju abus uzreiz iemitināt kopā, jo Blova bija mazliet lielāka nekā Pufs, un es baidījos, ka tā varētu mazāko savainot.

Tikko Pufs ieraudzīja sev līdzīgu cūku turpat kaimiņos, viņš traucās pie režģiem, kas atdalīja abus būrus, sajūsmā urkšķēdams un spiegdams, bet Blova, Pufu ieraudzījusi, mitējās kviekt un piegāja pie režģiem aplūkot sugasbrāli tuvāk. Viņi tik ļoti priecājās viens otru redzēt, it kā būtu brālis un māsa. Abi cauri režģiem berzēja šņukurus un izskatījās tik draudzīgi, ka nolēmu viņus tūlīt pat ievietot vienā mājoklī. Šāda rīcība izrādījās pareiza, jo sivēni metās viens otram klāt un aizrautīgi saostījās; Pufs skaļi ierukšķējās un ar šņukuru iedunkāja Blovai ribās, arī

Blova ierukšķējās un laidās mukt pa būri. Ar to arī jautrība varēja sākties - Pufs vajāja Blovu visapkārt būrim, abi skrējienā meta līkumus un rāvās sāņus, izvairījās un mainīja virzienu, kamēr galīgi nokusa un aizmiga savā sauso banānkoka lapu migā, krākdami tik spēcīgi, ka viss būris drebēja.

Blova drīz iemācījās sūkt pienu no pudelītes tāpat kā Pufs, taču viņa bija dažas nedēļas vecāka, tāpēc cūcenītes diētā ietilpa arī mazliet cietas barības. Tādējādi katru dienu, kad abi rukši bija iztukšojuši pudelītes, es būri ieliku lēzenu šķīvi ar svaigiem augļiem un dārzeņiem, un Blova pavadīja visu rīta cēlienu, iegremdējusi ēdienā šņukuru, sapņaini šļakstinādama un ošņādama, kā jau cūkai pieklājas.

Pufam tas nepavisam nepatika. Viņš vēl bija pārāk mazs, lai ēstu cietu barību, tomēr nesaprata, kāpēc Blovai būtu jādara kaut kas tāds, kas viņam liegts. Pufs juta, ka viņam iet secen kaut kas interesants, tāpēc stāvēja un dusmīgi vēroja, kā Blova ēd, un sapīcis rukšķēja.

Reizēm viņš mēģināja novērst Blovas uzmanību no šīs nodarbes un grūstīja viņu ar galvu; tādos brīžos Blova pamodās no sapņojuma banānu biezeņa vidū un, neganti kviekdama, ņēmās nikni trenkāt draugu apkārt pa būri. Jo ilgāku laiku Blova pavadīja pie barības šķīvja, jo nomāktāks Pufs izskatījās.

Kādu dienu viņam laikam bija ienākusi prātā doma, ka varētu iegūt papildu maltīti, vienkārši pasūkājot Blovas asti. Jādomā, ka draudzenes aste sivēnam izskatījās gluži kā ikdienas maltītes pudeles pupiņš; lai nu kā, viņš jutās pārliecināts - ja sūks pietiekami ilgi, no astes izdosies izdabūt vēl mazliet gardā piena.

Tā nu Blova stāvēja, pie sevis rukšķēdama, iegremdējusi šņukuru mīkstajos augļos, bet Pufs turpat aiz muguras svinīgi sūkāja draudzenes asti. Kamēr Pufs tikai sūca, Blovai iebildumu nebija, tomēr reizēm sivēns noskaitās par to, ka piens neparādās, tāpēc sāka nepacietīgi raustīt asti un kost ar mazajiem, asajiem zobeļiem. Tādos brīžos Blova apsviedās un iedzina Pufu stūri, spēcīgi badīdama viņam ribās, un tad, nikni kaut ko urkšķinādama, atgriezās pie sava gardā ēdiena trauka.

Galu galā es biju spiests abus izšķirt un salaist kopā tikai reizi dienā rotaļu laikā, jo Pufs bija sūkājis Blovas asti tik enerģiski, ka tā kļuvusi gluži kaila. Tāpēc abiem kādu laiku nācās padzīvot kaimiņos, kamēr Blovas astei uzauga jauna spalva un Pufs iemācījās ēst cietu barību.

Kaut kādu nezināmu iemeslu dēļ Blova bija daudz nervozāka nekā Pufs; tiklīdz Pufs to atklāja, viņš ņēmās no visas sirds uzjautrināties, draudzeni baidīdams. Viņš mēdza paslēpties aiz žoga un, kad Blova gāja garām, lēkt viņai virsū, vai arī nogūlās un izlikās aizmidzis, un, tiklīdz draudzene gāja garām, skaļi urkšķēdams, lēca kājās, un dzinās viņai pakaļ. Kādu dienu Pufs Blovu tik ļoti nobiedēja, ka tā ievēlās ēdienā un iznira no bļodas, viscaur aplipuši ar banānu un mango gabaliņiem.

Pufs ieviesa īpašu triku, kuram ar lielu labpatiku nodevās katru rītu pēc tam, kad būris bija iztīrīts. Vienā būra stūrī es atstāju abu guļvietai kaudzi sausu, trauslu banānkoka lapu; tikko biju to izdarījis, Pufs metās pie kaudzes, pilnīgi ierakās lapās un pacietīgi gaidīja - reizēm pat veselu pusstundu -, kamēr Blova gāja viņu meklēt. Tad negantnieks ar skaļu kviecienu izlēca no lapu kaudzes un dzinās viņai pakaļ. Reizēm viņš šo triku vienā rītā izspēlēja trīs reizes, taču nabaga Blova no kļūdām nekad nemācījās. Tiklīdz Pufs kā svītraina raķete bija izšāvies no slēptuves, cūcenīte apsviedās un bēga, ko kājas nes, - acīmredzami pārliecināta, ka viņai uzbrūk leopards vai kaut kas tikpat bīstams.

Tā kā abi sivēni lielāko dienas daļu pavadīja, trenkādami viens otru, muļķodamies vai draiskodamies, viņi, gluži dabiski, ļoti nogura, un vakarā tiem tik vien pietika spēka, kā paēst vakariņas.

Patiesību sakot, reizēm viņi pat aizmiga, kamēr vēl sūca pienu no pudelītes, un man nācās viņus modināt, lai pabeigtu maltīti. Pēc tam abi ruksēni, miegaini urkšķēdami, ierakās dziļi savā banānkoka lapu migā un nogulēja tur visu nakti blakus, korī krākdami.

Kad abi sivēni samiegojušies likās uz auss, viņu tuvākie kaimiņi, tieši otrādi, sāka mosties un izrādīt interesi par dzīvi. Tie bija galago - bušbēbiji, sīciņi dzīvnieciņi tikko dzimuša kaķēna lielumā, kas gluži vai atgādināja pūces un vāveres krustojumu, un nedaudz arī pērtiķa izskatu. Tiem bija biezs, mīksts, pelēks kažoks un garas, izspūrušas astes. Plaukstas un pēdas kā pērtiķiem, milzīgās, zeltainās acis - kā pūcei.

Visu dienu galago saritinājušies gulēja savā guļamtelpā, bet, saulei rietot un tuvojoties vakaram, pamodās un lūkojās ārā pa guļamistabas durvīm, žāvādamies un blisinādami lielās, izbrīna pilnās acis. Viņi ļoti lēni iznāca būrī, joprojām žāvādamies un staipīdamies, pēc tam visi trīs sasēdās lokā un ņēmās mazgāties un sukāties.

Tas bija ļoti ilgs un komplicēts process. Galago sāka sukāšanu no paša astes galiņa un lēnām virzījās uz priekšu, kamēr ikviena spalviņa kažokā bija saposta un nogludināta ar garajiem, kaulainajiem pirkstiem; tad, zeltainās acis pašapzinīgi mirkšķinādami, bušbēbiji uzsāka vakara darbu. Tas nozīmēja vingrošanu. Attupušies uz pakaļkājām, viņi stiepās augšup, cik vien tālu iespējams, tad pēkšņi palēcās gaisā un apsviedās pretējā virzienā. Pēc šīs iesildīšanās mazie dzīvnieciņi sāka lēkāt pa zariem būrī un beidza vakara rosmi ar dzīšanos cits citam pakaļ un raustīšanu aiz astes, līdz juta, ka parādījusies apetīte. Tad viņi norāpās lejā, sasēdās pie būra durvīm, cerīgi vērdamies ārā, un gaidīja parādāmies mani ar barības trauku.

Bušbēbiju galvenais ēdiens bija sīki sakapāti augļi un šķīvis saldināta piena. Desertam atnesu lielu kārbu ar galago visiecienītāko gardumu - sienāžiem. Mazie radījumi saspiegdamies apsēdās pie durvīm un, garajiem pirkstiem satraukumā trīsot, vēroja, kā es iegrābju sauju spārdīgu sienāžu. Būra durvju atvēršanai, kukaiņu iemešanai būri un durvju aizciršanai bija jānotiek pāris sekunžu laikā. Būrī acumirklī sacēlās jampadracis: sienāži lēkāja uz visām pusēm, un galago, acīm uztraukumā gandrīz spiežoties ārā no dobumiem, metās tos vajāt, mežonīgi šaudījās pa būri, grāba gardumus un bāza mutē. Tiklīdz mute bija pilna, viņi vēl iespējami vairāk sagrāba saujās, tad attupās un buldurēdami un ņurdēdami ņēmās tiesāt medījumu tik ātri, cik vien varēja.

Visu ēšanas laiku galago lielās acis vēroja, kur paliek sienāži, un uzraudzīja, lai būra biedri nepaķertu vairāk, nekā tiem godīgi pienākas. Tiklīdz pēdējais sulīgais kumoss bija norīts, bušbēbiji atkal metās mežonīgā skrējienā pakaļ atlikušajiem kukaiņiem. īsā laikā būrī vairs nebija palicis neviena sienāža, tikai uz grīdas mētājās pa kājai vai spārnam. Tomēr galago par to nekad nejutās īsti pārliecināti, tāpēc vēl veselu stundu aizrautīgi pārmeklēja ikvienu būra kaktiņu un šķirbiņu, vai kāds garduminš nav aizķēries.

Vakaros, kad saule rietēja, es iztīrīju galago būri un netīro zāli nomainīju pret prāvu sauju svaigu lapu. Galago patika uz būra grīdas izklātā biezā lapu kārta, jo viņi mēdza spēlēties ar stiebriem un ilgi meklēja kukaiņus, ko cerēja atrast paslēpušos starp lapām.

Kādu vakaru es, kā parasti, ieliku būrī zāli, un gluži nejauši tajā bija pagadījies garš stiebrs ar zeltainu, kliņģerītei līdzīgu ziedu galā. Brītiņu vēlāk es gāju garām bušbēbiju būrim un pārsteigts ieraudzīju, ka viens no būra iemītniekiem, cieši satvēris puķi rokā, lēnām kož nost ziedlapiņas un tās ēd. Plušķaino zieda viducīti viņš aizmeta; otrs bušbēbijs to tūlīt pacēla un sāka spēlēties. Vispirms viņš to pasvieda gaisā, tad noķēra un būra stūri "nogalināja", gluži kā būtu darījis ar sienāzi. Viņš rīkojās tik ticami, ka trešais biedrs to acīmredzot noturēja par īstu sienāzi, tāpēc metās pārliecināties. Pirmais galago metās bēgt ar puķes viducīti mutē, abi pārējie dzinās pakaļ, kamēr visi trīs cīkstēda- mies kamolā novēlās uz grīdas. Ap to laiku, kad cīniņš beidzās, zieda viducītis bija sapluinīts sīkās druskās un izkaisīts pa visu būri. Izskatījās, ka galago ļoti patīk spēlēties ar ziediņu, tāpēc turpmāk es katru nakti ieliku būrī divas vai trīs kliņģerītes; viņi apēda ziedlapiņas un ar pārpalikumu spēlēja "sunīšus".

Kaut gan es katru vakaru vēroju galago rotaļājamies būrī un apbrīnoju viņu veiklību un graciozās kustības, pirmo reizi viņu īsto ātrumu es aptvēru tikai tonakt, kad viens no gūstekņiem izbēga.

Galago bija nokopuši brokastis, un es vilku ārā no būra tukšos traukus, kad viens no sīkajiem radījumiem pēkšņi metās uz durvīm, uzskrēja augšup pa manu roku un no mana pleca uzlēca uz būra jumta. Centos sagrābt viņa astes galu, taču galago aizlēca prom kā gumijas bumba un notupās pašā būru krāvuma virsotnē, mani vērodams. Es lēni un uzmanīgi pagājos uz priekšu un aši ķēru ciet, taču bušbēbijs palēcās gaisā jau ilgi pirms mana roka bija nonākusi viņa tuvumā. Viņš pārlidoja vismaz astoņas pēdas platai spraugai un viegli kā pūka nosēdās uz viena no balstiem telts vidū, kur turējās stingri kā pielīmēts. Metos bēglim pakaļ; tas ļāva man pienākt pavisam tuvu, tad bez mazākā brīdinājuma atlaidās no balsta, atspērās uz mana pleca un vienā mirklī jau bija uz cita būra. Džinos bušbēbijam pakaļ kādu pusstundu, un, jo vairāk es iekarsu un noskaitos, jo vairāk negantnieks likās uzjautrināmies.

Kad beidzot noķēru bēgli, tas notika tīri nejauši. No vecu kastu kaudzes viņš uzlēca uz moskītu tikla, kas bija nostiepts pār manu gultu, acīmredzot domādams, ka tikla virsma ir stingra. Protams, no bušbēbija svara tīkls ielika, un nākamajā mirklī mazais radījums bija iepinies krokās. Pirms viņš paguva izķepuroties, man izdevās pieskriet un viņu sagrābt. Pēc šā piedzīvojuma es vienmēr ļoti uzmanījos, atvērdams galago būra durvis.

4. NODALA, kurā mani sakož Bandīti

Tiks piedots ikvienam, kurš, iedams garām būrim, kas atradās līdzās bušbēbiju mītnei, un dzirdēdams no tā plūstam baismās skaņas, nāktu pie atziņas, ka tur ieslodzīti pāris tīģeru vai vismaz tīģeriem līdzīgu negantu un trokšņainu radījumu. No būra dzīlēm gandrīz nepārtraukti skanēja rūkšana, spiegšana, ķērkšana un ņurdoņa vienlaikus ar dobju šņākuļošanu. Visu šo kņadu radīja trīs mazi dzīvnieciņi, kurus es biju nokristījis par Bandītiem, augumā mazliet sīkāki par vidēja izmēra jūrascūciņu. Īstenībā tie bija kuzimanzi - mangustiem līdzīgu dzīvnieku mazuļi, kuri, neņemot vērā viņu niecīgo augumu, sagādāja vairāk grūtību nekā visi citi dzīvnieki kopā.

Kad kuzimanzi ieradās nometnē, viņiem tikko bija atvērušās acis un katrs dzīvnieciņš bija apmēram sīkas žurkas lielumā. Viņiem bija spilgti rudi kažoki, kuru spalva kušķiem smaili slējās gaisā, un gari, rožaini deguni, elastīgi kā kaučuks, kas ziņkārīgi šaudījās uz visām pusēm.

Sākumā man vajadzēja barot mazuļus ar pienu, un. tas nepavisam nebija viegls uzdevums, jo kuzimanzi izdzēra vairāk piena nekā jebkuri citi dzīvnieku mazuļi, ko biju redzējis; visu procesu vēl grūtāku padarīja fakts, ka kuzimanzi bija pārlieku sīki, lai spētu zīst no pudelītes, ko parasti lietoju mazuļu barošanai. Man nācās uztīt kociņa galā vates pikucīti, iemērkt pienā un ļaut mazajiem pienu izsūkt.

Šis paņēmiens sākumā noderēja pavisam labi, jo mazuļiem vēl nebija zobu, taču, tiklīdz zobi bija izšķīlušies, sākās grūtības. Kuzimanzi bija tik alkatīgi ēdāji, ka iekodās vates kumšķī ar buldoga cienīgu tvērienu un nelaidās vaļā, tā ka es nevarēju vati no jauna iemērkt pienā. Daudzreiz gadījās, ka viņi iekodās pārāk spēcīgi, vate nomuka no kociņa, un mazuļi centās to norīt. Vienīgais paņēmiens, kā viņus izglābt no nosmakšanas, bija iebāzt pirkstu rīklē un notvert vati, pirms tā norīta. Pirksts rīklē kuzimanziem nepatika - no tā viņiem vienmēr uznāca vēmiens, un izvēmušies mazuļi, protams, atkal bija izsalkuši, tā ka visu izrādi nācās sākt no gala.

Tiklīdz mazie, asie zobiņi bija izauguši, mani kuzimanzi sāka justies varen drosmīgi un pārgalvīgi un tā vien manījās bāzt savus garos degunus citu darīšanās. Sākumā es viņus turēju grozā līdzās savai gultai, lai naktīs vieglāk varētu pabarot. Groza vāks nepiegulēja īpaši stingri, tāpēc Bandīti allažiņ izrāpās ārā un rikšoja apkārt pa nometni inspekcijas gaitās. Mani tas uztrauca, jo mums piederēja daudz bīstamu zvēru, un šķita, ka Bandīti vispār nepazīst baiļu - tie ar vienlīdz lielu paļāvību bāza degunus gan pērtiķu būri, gan čūsku kastē. Mazuļi vadīja savu dzīvi nemitīgos ēdiena meklējumos un nogaršoja itin visu, kas gadījās ceļā, jo cerēja, ka tas var izrādīties garšīgs.

Kādudien, kārtējo reizi nepamanīti izmukuši no groza, kuzimanzi klaiņoja gar garā rindā saliktajiem pērtiķu būriem un meklēja kaut ko uzkožamu. Tolaik man piederēja pērtiķiene, kas ļoti lepojās ar savu izcili garo, zīdaino asti. Viņa mēdza to katru dienu stundām ilgi kopt, lai spalva būtu mirdzoša un bez viena traipiņa. Gadījās, ka brīdī, kad uz skatuves parādījās Bandīti, pērtiķiene sēdēja uz būra grīdas un sauļojās; skaistā aste bija izkārusies ārpusē.

Viens no Bandītiem ieraudzīja garo, zīdaino asti guļam zemē; tā kā acīmredzot tā nevienam nepiederēja un izskatījās ēdama, viņš metās atradumam virsū un iecirta tajā zobus. Pārējie divi, to redzēdami, nekavējoties brālim piebiedrojās un arī grāba ciet. Pērtiķiene briesmīgi pārbijās un, skaļi brēkdama, uzskrēja līdz būra griestiem, taču Bandītus tādā veidā nokratīt neizdevās - viņi turējās stingri kā skrūvspīles, un, jo augstāk pērtiķiene rāpās, jo augstāk astē ieķērušies kuzimanzi pacēlās gaisā, tā ka tobrīd, kad es iejaucos, viņi jau karājās apmēram pēdu no zemes, lēnām griezās riņķī un ņurdēja caur zobiem, joprojām stingri iekodušies pērtiķienes astē. Pagāja vairākas minūtes, kamēr man izdevās piedabūt mazuļus atlaisties, un tas arī notika vienīgi tad, kad iepūtu viņiem purniņos cigaretes dūmus, tā ka tie sāka klepot.

Drīz pēc tam Bandīti to pašu nostrādāja ar mani. Katru rītu, kad biju viņus pabarojis, es mazuļiem ļāvu paklaiņāt pa savu gultu, kamēr man tika atnesta tēja. Viņi vienmēr ļoti rūpīgi izpētīja gultu, ņurdēdami un spiegdami cits uz citu, rikšoja šurpu turpu un bāza degunu ikvienā segas vai palaga krokā, lai pārliecinātos, ka tur nav paslēpts kas ēdams.

Tajā rītā es pusaizmidzis gulēju gultā, bet Bandīti kārpījās pa gultu un nodevās alpīnisma trikiem uz segas. Pēkšņi es pēdā sajutu asas sāpes. Uzšāvos sēdus un ieraudzīju, ka viens no Bandītiem okšķerēdams bija atklājis manu kājas īkšķi un nolēmis, ka tā ir kāda īpaša delikatese, kuru esmu tur noslēpis viņa priekam. Savā parastajā rijībā viņš bija pacenties sakampt mutē tik daudz mana īkšķa, cik iespējams, un, līksmi ņurdēdams, ņēmās to nadzīgi košļāt; es noliecos, sagrābu uzbrucēju aiz astes un atrāvu nost. Bandīts palaida guvumu vaļā vairāk nekā negribīgi -, taisnību sakot, viņš bija ārkārtīgi sašutis, ka esmu pārtraucis šo, viņaprāt, lielisko maltīti.

Drīz vien Bandīti izauga tik lieli, ka tos vairs nevarēja turēt grozā, tāpēc man nācās viņus pārvietot uz būri. Patiesību sakot, īstais pārvietošanas iemesls bija tāds, ka viņi bija izgrauzuši lielus caurumus ikvienā pītā izstrādājumā un vairs nebija iespējams atrast nevienu grozu, kurā Bandītus turēt. Pa to laiku kuzimanzi bija iemācījušies ēst no trauka un mielojās ar pienā iejauktām jēlām olām un sīki sakapātu gaļu. Uzbūvēju viņiem ļoti jauku būri, un viņi ar to bija pilnīgi mierā. Būra vienā galā atradās guļamistaba, bet pārējā platība tika izmantota ēšanai un rotaļām. Katrā būra galā bija pa durvīm, - vienas veda uz guļamtelpu, otras - uz rotaļu istabu. Biju cerējis, ka līdz ar iemitināšanu jaunajā mājā Bandīti man vairs grūtības nesagādās, taču rūgti maldījos. Tagad problēma bija viņus pabarot.

Bandītu būris atradās visdažādāko dzīvnieku mājokļu krāvuma pašā galā, labi augstu no zemes. Ieraudzījuši mani tuvojamies ar ēdiena trauku rokās, visi trīs sāka spiegt, cik spēka, un drūzmējās pie durvīm, bāzdami garos, rožainos degunus cauri režģiem. Doma par maltīti viņus tik ļoti sajūsmināja un katrs bija tik cieši apņēmies pirmais tikt pie ēdiena, ka, tiklīdz biju atvēris durtiņas, Bandīti spiegdami un ķērkdami metās virsū, izsita man barības šķīvi no rokas un ar troksni nolidoja zemē. Ļāvu tam notikt divas reizes, jo domāju, ka pēc diviem sāpīgiem kritieniem kuzimanzi iemācīsies nemesties laukā, tiklīdz durvis atvērušās, taču velti. Viņi šāvās laukā kā raķetes, šķīvis aizlidoja pa gaisu, un Bandīti, ņurdēdami un mežonīgi kozdami, novēlās zemē.

Man nācās viņus uzlasīt, ielikt atpakaļ būrī un iet sagatavot jaunu ēdiena šķīvi. Kad Bandīti bija tik ļoti satraukušies, ka ari pacelt viņus vajadzēja ļoti uzmanīgi, jo tādos brīžos tie koda un kampa itin visu, kas gadījās pa tvērienam.

Beidzot Bandītu velšanās ārā no būra katru ēdienreizi mani tik ļoti nogurdināja, ka es izstrādāju viltīgu plānu.

Es, kā parasti, piegāju pie būra ar ēdiena šķīvi rokā, kuzimanzi savukārt sadrūzmējās pie būra durtiņām un gaidīja izdevību šauties ārā. Tad kāds, kuru biju iepriekš sarunājis, otrā būra galā pagrabinājās gar guļamistabas durtiņām. Šo graboņu sadzirdējuši, Bandīti nodomāja, ka ēdamais nolikts tur, tāpēc, ņurdēdami un spiegdami, metās prom un nozuda guļamtelpā. Kamēr negantnieki atradās drošā attālumā, man vajadzēja atvērt durvis; atklājuši, ka piemuļķoti, Bandīti no jauna šāvās ārā no guļamistabas. Ja tādā bridi es vēl nebiju izvilcis roku no būra, kuzimanzi iekrampējās manos pirkstos un turējās, cik spēka.

Šie mazie dzīvnieciņi laikam gan sagādājuši vairāk rūpju, kodienu un skrāpējumu nekā jebkurš cits radījums manā kolekcijā. Taču es tik un tā nespēju viņus nemīlēt. Es zināju, ka viņi kož nevis tāpēc, ka būtu pēc dabas ļauni, bet gan tāpēc, ka pārliecīgā satraukumā notur mani par barības kumosu. Reizēm es uz viņiem neganti noskaitos un domāju, cik jauki būs kuzimanzus nodot zoodārzam, lai tad viņi kož un rada problēmas kādam citam. Bet, kad pienāca laiks Bandītus atdot zoodārzam, kurā tiem vajadzēja dzīvot, man patiesi bija žēl no viņiem atvadīties.

Aizgāju pēdējo reizi paskatīties uz viņiem zoodārza lielajā būrī; mani kuzimanzi rikšoja pa zāģu skaidām, raustīdami savus smieklīgos degunus, un izskatījās tik mīļi un nevainīgi, ka es nodomāju - varbūt esmu bijis par viņiem nepamatoti ļaunās domās. Doma par šķiršanos no Bandītiem mani stipri sa- skumdināja. Pasaucu viņus pie režģiem, lai atvadītos, un visi trīs izskatījās tik klusi un rātni, ka iebāzu cauri režģiem pirkstu, lai pēdējo reizi pakasītu viņiem pakaušus. Man gan vajadzēja šos radījumus pazīt labāk. No maziem, nevainīgiem kustonīšiem viņi vienā mirklī pārvērtās par tik labi zināmajiem vecajiem, spiedzošajiem Bandītiem, un visi barā iecirtās man pirkstā, pirms paguvu to izraut drošībā.

Kad beidzot atbrīvojos no kampiena, gāju prom no būra, slaucīdams asinis mutautiņā un domādams, ka patiesībā esmu ļoti apmierināts, ja turpmāk par šiem radījumiem rūpēsies kāds cits.

5. NODALA, kurā man darīšana ar lielu daudzumu pērtiķu

Nometnē mēdza ierasties daudz cilvēku - gan eiropiešu, gan afrikāņu -, lai aplūkotu, kādus dīvainus dzīvniekus esmu savācis. Visdažādāko dzīvnieku birumā, protams, bija arī pērtiķi - mums piederēja apmēram piecdesmit dažādu sugu pārstāvju. Lai cik milzīga bija telts, dzīvot tajā kopā ar šiem enerģiskajiem dzīvniekiem bija gaužām nogurdinoši, jo piecdesmit pērtiķu, ja labi sasparojas, spēj radīt pamatīgu jampadraci.

No visiem pērtiķiem, kādi bija mūsu kolekcijā, es vislabāk atceros trīs. Tie bija ūsainais genons Fūtls, sarkangalvas mangabijs Vīks un - pēdējais, bet ne mazāk nozīmīgais šimpanze Čalmondelijs.

Kad Fūtls ieradās nometnē, viņš bija vismazākais pērtiķltis, kādu jebkad biju redzējis; tas būtu varējis ērti iekārtoties tējas tasē, ja neņem vērā garo asti, un arī tad vēl vieta paliktu pāri. Viņa kažoks bija īpatnējā zaļā nokrāsā ar ļoti glītu, baltu krūtežu; galva, kā jau lielākajai daļai pērtiķu mazuļu, attiecībā pret pārējo ķermeni izskatījās pārāk liela un bija tādā pašā zaļganā krāsā, izņemot vaigus, spilgti dzeltenus kā purenes. Tomēr visapbrīnojamākais viņa ārienē bija plata, izliekta baltas vilnas josla uz virslūpas, kas izskatījās gluži kā milzu ūsas. Es vēl nekad nebiju redzējis kaut ko tik smieklīgu, kā šo sīciņo pērtiķīti ar milzīgajām Ziemassvētku vecīša ūsām.

Pirmās pāris dienas Fūtls nodzīvoja grozā līdzās manai gultai kopā ar citiem dzīvnieku mazuļiem, un viņu vajadzēja barot no pudelītes ar pienu. Pudele bija apmēram divas reizes lielāka par ēdāju, un pērtiķītis, pudeli ieraudzījis, mēdza mesties tai virsū ar priekpilniem kliedzieniem, sagrābt pupiņu mutē un cieši apvīt rokas un kājas apkārt pudelei, lai es nevarētu viņam to pārāk ātri atņemt. Mazulis pat neļāva man pudeli pieturēt, droši vien baiļodamies, ka es to varētu nozagt, tāpēc valstījās pa gultu, pudeli sagrābis, un izskatījās uz mata kā cīkstoties ar dirižabli. Reizēm virspusē bija ēdājs, reizēm pudele, taču jebkurā brīdī Fūtls sūca tik sparīgi, ka ūsas piepūlē raustījās.

Fūtls bija ļoti inteliģents mazs pērtiķītis un drīz vien iemācījās dzert pienu no apakštases, tomēr, šo mākslu apguvis, pilnīgi aizmirsa labās ēšanas manieres. Es noliku viņu uz galda, un Fūtls, ieraudzījis piena šķīvīša tuvošanos, kļuva tik nevaldāmi nepacietīgs, ka ņēmās lēkāt augšup lejup un spiegt, cik jaudas. Tiklīdz trauks bija nolikts uz galda, pērtiķītis bez vilcināšanās ienira uz galvas šķīvī. Uzšļācās milzīga piena šļakata, Fūtls tupēja šķīvja vidū, iegremdējis galvu pienā, un iznira vienīgi tad, kad bija pilnīgi bez elpas. Reizēm viņš savā ēdelībā noturēja galvu pienā pārāk ilgi un tad izšāvās virspusē kā strūklaka, sprauslādams un šķaudīdams. Pēc ēdienreizes man nācās krietnu pusstundu viņu susināt, jo uz beigām viņš izskatījās tā, it kā būtu pienā peldējies, nevis to ēdis.

Nolēmu, ka tā turpināt nevar, - Fūtlu vajadzēja barot piecas reizes dienā, un es baidījos, ka no pastāvīgās mērcēšanās viņš var saķert iesnas. Es nodomāju, ka viņš tik ļoti satraucas tāpēc, ka redz tuvojamies pienu, jau tupēdams uz galda, tāpēc nolēmu izmēģināt citu barošanas paņēmienu - vispirms noliku uz galda šķīvi un tikai tad pienesu klāt Fūtlu. Kad izmēģināju to pirmo reizi, Fūtls jau pa gabalu ieraudzīja piena trauku uz galda. No prieka griezīgi iespiedzies, viņš izrāvās man no rokām, graciozi aizlidoja pāri istabai un ar plunkšķi nosēdās tieši šķīvī. Šķīvis, protams, apgāzās, un mēs ar pērtiķīti galīgi samirkām.

Pēc tam es mēģināju Fūtlu pieturēt, kamēr viņš mielojas, taču šis paņēmiens nebija daudz veiksmīgāks. Fūtls ņēmās dusmīgi spiegt un raustīties, ja neļāvu viņam ienirt piena šķīvī kā peldbaseinā, un reizēm viņam laimējās izrauties, pirms paguvu to noķert. Tomēr pārsvarā šis disciplinēšanas veids iedarbojās, un pērtiķītis palika daudzmaz sauss -, protams, izņemot seju. Es nekādi nespēju viņu atturēt no sejas iegremdēšanas pienā, iznirstot, lai ieelpotu, pērtiķīša ģīmis bija tik balts, ka nevarēju atšķirt, kur sākas ūsas.

Kad Fūtls neēda, viņam patika pie kaut kā stingri turēties. Visi pērtiķu mazuļi šajā vecumā parasti pavada laiku, ieķērušies mātēm kažokā, kamēr tās klaiņo pa koku galotnēm. Tā kā Fūtls bija mani pieņēmis par savu māti, viņš acīmredzot bija secinājis, ka no ēšanas brīvajā laikā pieķeršanās man ir gluži loģiska. Gandrīz visu dienu es strādādams nēsāju viņu līdzi, un pērtiķītis uzvedās ļoti labi: tupēja man uz pleca, ar vienu roku ieķēries man ausī. Taču kādu dienu viņš pārāk sadrosa un lēca, ieķerdamies režģos liela, neganta pērtiķa būra priekšpusē; būra iemītnieks manīgi sagrāba Fūtlu aiz astes, un, ja es nebūtu piesteidzies palīgā, tas būtu mazuļa pēdējais piedzīvojums.

Nolēmu, ka Fūtla tupēšana man uz pleca, kamēr es strādāju, ir pārāk bīstama, tāpēc ieslodzīju viņu grozā; tomēr pērtiķīti tas acīmredzami apbēdināja, un viņš visu dienu, žēlabaini spiegdams, pūlējās izkļūt no ieslodzījuma, tāpēc man nācās izdomāt ko citu. Sadabūju vecu žaketi un pāris dienu to pavalkāju, kā parasti, nēsādams Fūtlu sev uz pleca. Kad mazulis pie šā apģērba gabala bija labi pieradis, es to novilku un uzkarināju uz krēsla atzveltnes, pēc tam uztupināju virsū Fūtlu. Pērtiķītis nelikās manām, ka manis paša žaketē nav, un lielā mīlestībā tai pieķērās.

Tā nu katru rītu es uzkarināju žaketi uz krēsla, uztupināju Fūtlu virsū, un viņš tur pavisam laimīgs palika karājamies, kamēr es noņēmos ar saviem darbiem. Pērtiķītis šķita pieņēmis, ka žakete ir kāda mana ķermeņa daļa - iespējams, tāda kā otrā āda - un, ja vien Fūtls spēja pieķerties pie kaut kā man piederoša, viņš jutās gauži apmierināts. Viņš pat spiegdams ar mani sarunājās, kamēr es strādāju, taču nekad nemēģināja pamest žaketi un rāpties man uz pleca.

Kad bijām beidzot nonākuši atpakaļ Liverpūlē, Fūtls lieliski izklaidējās, uz mana pleca pozēdams preses fotogrāfiem. Viņš tos pilnīgi apbūra - neviens vēl nekad nebija redzējis tik mazu pērtiķīti. Viens no reportieriem ilgi vēroja Fūtlu, tad pagriezās pret mani un teica: "Vai ziniet, viņš izskatās daudz par jaunu tik milzīgām ūsām!"

Sarkangalvas mangabijs Vīks tika tā nokristīts, pateicoties viņa radītajām skaņām. Kad vien gadījās iet garām būrim, mangabijs plati atvēra muti un pilnā balsī sauca: - Vīks, vīks!

Viņa kažoks bija gaiši pelēks, izņemot balto loku ap kaklu un košo, mahagonija sarkano galvvidu. Seja bija tumši pelēka un plaksti krēmīgi balti. Parasti tie nebija redzami, tomēr apsveicinoties pērtiķis sacēla uzacis un pēkšņi aizvēra acis, tā ka tās izskatījās aizsegtas ar baltiem vākiem.

Viens pats būrī Vīks ļoti garlaikojās, taču es nevarēju viņam sagādāt rotaļu biedru, jo viņš bija vienīgais savas sugas pārstāvis manā kolekcijā. Mangabijs to nespēja saprast, jo visapkārt dzirdēja un saoda pērtiķus, tāpēc uzskatīja, ka ir augstākajā mērā negodīgi nelaist viņu ar tiem parotaļāties. Vīks nosprieda, ka labākais, ko šajā situācijā darīt, ir paslepus no manis izrakt tuneli uz brīvību.

Viņš bija atradis vienā būra malā starp dēļiem mazu sprau- dziņu un ņēmās ar pirkstiem un zobiem to paplašināt. Koks bija ļoti ciets, un tikai pēc ilgas bakstīšanas un košļāšanas viņam izdevās nošķelt mazu skaidiņu. Es uzmanīju, lai sprauga nekļūtu pārāk liela, bet Vīks to nezināja un dzīvoja pārliecībā, ka man par to nav ne jausmas. Viņš mēdza stundām ilgi kodīt un skrāpēt koku, bet, tiklīdz sadzirdēja mani tuvojamies, uzlēca laktā un tupēja tur tik nevainīgi, cik vien iespējams - rauca uzacis un demonstrēja savus baltos plakstus, jautri man mirkšķināja un cerēja pārliecināt, ka viņš jau nu ir pēdējais pērtiķis visā nometnē, kam varētu būt kas blēdīgs padomā.

Es neaizskāru Vīka eju, jo domāju, ka viņš aptvers, cik koks ir ciets, un metīs urbšanos pie malas. Man par lielu pārsteigumu, notika pilnīgi pretējais. Vīks tik ļoti aizrāvās, ka katru brīvu brīdi noņēmās, kozdams, skrāpēdams un sūkādams koku. Tomēr ik reizi, kad es parādījos tuvumā, pērtiķis jau bezrūpīgi tupēja uz laktas, un, ja zem viņa zoda nerēgotos dažas pieķērušās skaidiņas, es nemaz nezinātu, ka viņš joprojām turpina izrakumus. Vīks šķita tik pārliecināts, ka es par slepeno eju neko nezinu, ka nolēmu kādu dienu sagādāt viltniekam pārsteigumu.

Tikko biju pasniedzis Vīkam piena bļodu, tātad tuvākās stundas laikā viņš negaidīja manu tuvošanos. Atspirdzinājies ar dzērienu, Vīks ķērās pie darba. Ļāvu viņam labi iestrādāties un tad rāpus pielīdu pie būra. Vīks tupēja uz grīdas ar stingru, apņēmīgu izteiksmi sejā un abām rokām raustīja lielu koka šķēpeli. Šķēpele turējās stingri un, kaut arī pērtiķis rāva no visa spēka, no sienas negrasljās atdalīties, tāpēc Vīks aizvien vairāk noskaitās, kaut ko pie sevis murmināja un savieba seju arvien draudīgākā grimasē. Tieši tajā mirklī, kad pērtiķis noliecās uz priekšu un mēģināja nokost kaitinošo šķēpeli, es bargā balsi noprasīju, ar ko gan viņš te nodarbojas.

Vīks salēcās, it kā es būtu viņam iebakstījis ar adatu, tad pa- blenza pāri plecam ar izbiedētu un vainīgu izteiksmi sejā. Vēlreiz noprasīju, ko tas, sasodīts, nozīmē, un Vīks, vārgi uzsmaidīdams, nedroši mēģināja man nodemonstrēt plakstus. Kad redzēja, ka šādi neizdosies novērst manu uzmanību, viņš kaunīgi palaida šķēpeli vaļā, paķēra tukšo piena trauku un uzlēca laktā; tur mulsums nabaga pērtiķi pārņēma tiktāl, ka viņš uzmauca bļodu galvā un atmuguriski novēlās no šķērskoka uz būra grīdas.

Vīks izskatījās tik komisks, ka es nespēju novaldīt smieklus, tāpēc vainīgais nolēma, ka esmu viņam piedevis. Viņš atkal uzrāpās laktā ar piena bļodu kā skārda ķiveri galvā un tad vēlreiz novēlās zemē. Šoreiz mangabijs nokrita uz galvas un sasitās, tā ka vajadzēja pienākt pie režģiem un ļaut man paturēt ķepu, kamēr sāpes pāriet.

Kad Vīks saprata, ka man par caurumu sienā viss zināms, viņš meta noslēpumainību pie malas un strādāja, no manis neslēpdamies. Ja es viņu sarāju, Vīks nodemonstrēja veco triku ar bļodas uzmaukšanu galvā un atmugurisko kritienu lejup; ja es smējos, pērtiķis to uzskatīja par piedošanas zīmi un atgriezās pie darba. Tomēr piesardzības labad es būra ārpusē pretī caurumam pienagloju stiepļu tīklu; Vīks, to atklājis, neganti noskaitās. Sapratis, ka stiepļu tīklu pārvarēt neizdosies, viņš visai negribīgi meta mieru tuneļa rakšanai, tomēr triku ar atmugurisko kritienu paturēja prātā un izpildīja ik reizes, kad zināja, ka esmu uz viņu noskaities, tādējādi cenzdamies mani pielabināt.

6. NODALA Stāsts par šimpanzi Čalmondeliju

Kad Čalmondelijs pievienojās kolekcijai, viņš tūdaļ pat kļuva par tās nekronēto karali - ne tikai tāpēc, ka bija par visiem lielāks, bet ari savas ievērības cienīgās inteliģences dēļ. Čalmondelijs bija piederējis apgabala ierēdnim, kurš vēlējās savu lutekli nosūtīt Londonas zoodārzam; padzirdis, ka es tajā apvidū vācu dzīvniekus un drīzumā atgriezīšos Anglijā, šis virs man atrakstīja vēstuli un apvaicājās, vai man nebūtu iebildumu paņemt Čalmondeliju līdzi un nodot zoodārza vadībai. Atbildēju, ka man jau ir liela pērtiķu kolekcija un viens lieks šimpanze grūtības nesagādās, tāpēc būšu priecīgs nogādāt Čalmondeliju Anglijā. Biju iztēlojies, ka šimpanze būs vēl pavisam jauniņš - varbūt divus gadus vecs un tātad - pēdas divas garš.. Kad mans pasažieris ieradās, es biju pamatīgi satriekts.

Kādu ritu pie nometnes piebrauca neliela kravas mašīna, kurā bija iekrauta milzīga koka redeļu kaste. Pēc maniem ieskatiem, tā bija pietiekami liela, lai iemitinātu pat ziloni. Prātoju, kas gan tajā varētu būt iekšā; kad šoferis man paskaidroja, ka ieradies Čalmondelijs, es vēl nodomāju, ka īpašnieks gan rīkojies muļķīgi, sūtīdams tādu mazu šimpanzīti tik milzīgā kastē. Pavēru kastes durvis, ieskatījos tajā - un ieraudzīju Čalmondeliju.

jau no pirmā acu uzmetiena es sapratu, ka tas nav nekāds mazulis, bet gan pilnīgi pieaudzis astoņus vai deviņus gadus vecs šimpanze. Tupēdams tumšajā redeļu kastē, viņš izskatījās apmēram divreiz lielāks par mani, un šimpanzes sejas izteiksme liecināja, ka ceļojums nav bijis patīkams. Tomēr, pirms vēl es paguvu aizcirst durvis, Čalmondelijs pastiepa garu, spalvainu roku, satvēra manējo un sirsnīgi pakratīja. Tad viņš aizgriezies savāca vienkop garu ķēdi, kuras viens gals bija piestiprināts pie viņa kakla siksnas, rūpīgi pārmeta pār roku un izkāpa no ceļojuma krātiņa. Izkāpis viņš brīdi stāvēja un, vērīgi mani nopētījis, ar lielu interesi pārlaida skatienu nometnei, pēc tam pastiepa roku, un uzmeta man jautājošu skatienu. Es saņēmu viņa piedāvāto roku un mēs kopā iegājām teltī.

Čalmondelijs nevilcinādamies piegāja pie galda un apsēdās vienā no krēsliem, nosvieda ķēdi zemē, atlaidās krēslā un sakrustoja kājas. Viņš pāris minūtes pētīja telti ar diezgan augstprātīgu izteiksmi sejā; visbeidzot nospriedis, ka būs laba diezgan, viņš pagriezās un atkal mani jautājoši uzlūkoja. Šimpanze nepārprotami vēlējās iebaudīt kaut ko atspirdzinošu pēc nogurdinošā ceļojuma. Es jau biju brīdināts, ka šis pērtiķis ir nelabojams tējas mīļotājs, tāpēc pasaucu savu pavāru un pasūtīju tasi tējas. Tad izgāju ārā un ieskatījos Čalmondelija kastē - vienā stūrī es atradu milzīgu, pamatīgi nobružātu skārda krūzi. Kad ar atradumu rokās atgriezos teltī, Čalmondelijs izskatījās pārlieku priecīgs un uzslavēja mani par saprātīgo inventāra atrašanu ar vairākiem līksmiem "hū, hū" saucieniem.

Kamēr gaidījām tēju, es apsēdos iepretī Čalmondelijam un aizdedzu cigareti. Man par pārsteigumu, šimpanze manāmi satraucās un pāri galdam pastiepa roku uz manu pusi. Gribēdams zināt, ko viņš darīs, pasniedzu viesim cigarešu paciņu. Viņš to atvēra, izņēma cigareti un iesprauda starp lūpām. Tad pērtiķis vēlreiz pastiepa roku, un es viņam pasniedzu sērkociņus; man par milzu izbrīnu, Čalmondelijs izņēma sērkociņu no kastītes, uzšvirkstināja, aizdedza cigareti un nosvieda kastīti uz galda. Atgāzies krēslā, viņš ņēmās pūst gaisā dūmu mākoņus kā īsts profesionālis.

Neviens man nebija stāstījis, ka Čalmondelijs smēķē. Es diezgan satraukts prātoju, par kādiem vēl sava lutekļa kaitīgiem ieradumiem saimnieks mani nav brīdinājis.

Tajā brīdī tika ienesta tēja, un Čalmondelijs tās parādīšanos sveica ar skaļiem, izteiksmīgiem prieka saucieniem. Viņš uzmanīgi vēroja, kā es pieleju viņa krūzi līdz pusei ar pienu, tad pievienoju tēju. Man tika stāstīts, ka pērtiķis esot traks uz saldumiem, tāpēc piebēru dzērienam sešas lielas karotes cukura; šo rīcību šimpanze uzteica ar apmierinātiem ņurdieniem. Viņš nolika cigareti uz galda un satvēra krūzi abās rokās, tad ļoti uzmanīgi pastiepa apakšlūpu un iemērca to tējā, lai pārliecinātos, vai dzēriens nav par karstu.

Tēja izrādījās diezgan silta, tāpēc viņš ņēmās enerģiski pūst, kamēr tā atdzisa pēc viņa patikas, tad vienā paņēmienā krūzi izdzēra. Kad pēdējās piles bija iztecinātas, Čalmondelijs ielūrēja krūzē un, cik spēdams, ar pirkstu izgrāba cukuru. Pēc tam viņš uztupināja apvāzto krūzi uz deguna un tā nosēdēja minūtes piecas, kamēr pēdējā cukura drusciņa bija ieritējusi viņam mutē.

Es izrīkoju, lai novieto Čalmondelija kasti gabalu tālāk no telts un piesēju viņa ķēdes brīvo galu pie liela koka stumbeņa. Tādējādi nospriedu, ka šimpanze atrodas pietiekami tālu, lai citiem netraucētu, tomēr gana tuvu, lai visu varētu redzēt un ilgstoši sarunāties ar mani savā "hū, hū" valodā.

Tomēr ierašanās dienā Čalmondelijs sagādāja nepatikšanas jau gandrīz tajā pašā bridi, kad biju viņu piesējis. Telts ārpusē pie zemē iedzītiem mietiem garās auklās bija piesieti daudzi mazi, pieradināti pērtiķlši. To bija kādi desmit, un viņu ērtībām es biju izveidojis palmu lapu nojumi patvērumam no saules. Pētīdams apkārtni, Čalmondelijs bija pamanījis šos pērtiķus, no kuriem daži mielojās ar augļiem, citi saulē snauda, un nolēmis mazliet patrenēties boulingā.

Es strādāju telti, kad pēkšņi izdzirdu ārā saceļamies vistrakāko jezgu. Piesietie pērtiķi nikni ķērca un čivināja, tāpēc metos laukā pārbaudīt, kas noticis. Izrādījās, Čalmondelijs pacēlis akmeni kāpostgalvas lielumā un ar to sviedis mazajiem pērtiķiem - par laimi, nevienam netrāpīdams, taču neprātīgi pārbiedēdams. Ja kaut vienam būtu trāpījis tik liels akmens, tas būtu uz vietas beigts.

Tajā mirkli, kad es parādījos notikumu centrā, Čalmondelijs bija pacēlis nākamo akmeni un svārstīja uz priekšu un atpakaļ kā profesionāls kriketa spēlētājs, kas noskata labāku mērķi. Netrāplšana pirmajā piegājienā viņu bija sarūgtinājusi. Es paķēru mietu un kliegdams metos pie vaininieka; man par pārsteigumu, Čalmondelijs nosvieda akmeni, satvēra rokām galvu un ņēmās vārtīties pa zemi un spiegt. Steigā biju paķēris pavisam tievu stibiņu, kas viņā nekādu bijāšanu nevarētu izraisīt, jo šimpanzes mugura bija plata un stingra kā galds.

Divreiz uzšāvu viņam ar smieklīgo, tievo žagaru un pamatīgi norāju. Čalmondelijs tupēja, lasīdams no kažoka lapu gabaliņus un izskatīdamies ļoti vainīgs. Ar afrikāņu palīdzību es salasīju un aizvācu visus akmeņus kastes tuvumā, tad vēlreiz nosvētīju šimpanzi un atgriezos pie darba. Cerēju, ka rājiens būs devis rezultātu, tomēr kādu laiku vēlāk, pavēries no telts, ieraudzīju Čalmondeliju rakņājamies pa zemi - droši vien viņš meklēja vēl kādu munīciju.

Drīz pēc ierašanās nometnē Čalmondelijs pamatīgi izbiedēja mani, pēkšņi saslimdams. Gandrīz divas nedēļas viņš atteicās no pārtikas, noraidīja arī viskārdinošākos augļus un citus gardumus, pat atsacījās no savas ikdienas tējas tases. Tas bija kaut kas pavisam nedzirdēts. Viņš katru dienu iedzēra tikai dažus malkus ūdens, pamazām aizvien vairāk novājēja, acis dziļi iegrima dobumos, un es no tiesas baidījos, ka viņš nomirs. Šimpanze zaudēja katru interesi par dzīvi un aizvērtām acīm visu dienu sarāvies tupēja savā kastē. Tā grūtsirdīgi čurnēt augām dienām bija ļoti nelāgi, tāpēc vakaros, kad pirms saulrieta kļuva vēsāks, mēdzu viņu pierunāt kopā ar mani iziet pastaigāties. Šīs pastaigas gan bija ļoti īsas, un ik pēc pāris jardiem mums nācās atpūsties, jo Čalmondelijs no neēšanas bija ļoti novārdzis.

Kādu vakaru pirms pastaigas es piebāzu kabatas ar īpašiem cepumiem, kuri Čalmondelijam ļoti garšoja. Mēs lēni uzkāpām zemā paugurā turpat aiz nometnes un apsēdāmies papriecāties par ainavu. Kamēr atpūtāmies, es izņēmu no kabatas cepumu un, garšīgi čāpstinādams, apēdu, bet Čalmondelijam nepiedāvāju. Šimpanze izskatījās ļoti izbrīnījies, jo zināja, ka es vienmēr dalos ar viņu ēdienā, kad esam kopā. Apēdu vēl vienu cepumu, un viņš cieši vēroja, vai tas man garšojis tikpat ļoti kā pirmais. Redzēdams baudu manā sejā, Čalmondelijs iebāza roku man kabatā, izvilka cepumu, aizdomīgi apostīja, tad, man par lielu prieku, apēda un sāka meklēt nākamo. Zināju, ka nu viņam kļūs labāk.

Nākamajā rītā viņš izdzēra lielu krūzi saldas tējas, apēda septiņpadsmit cepumus un pie šīs diētas turējās trīs dienas. Pēc tam viņa apetīte strauji atgriezās, nākamās divas nedēļas viņš ēda divtik nekā jebkad agrāk, un par banāniem es notērēju veselu bagātību.

Čalmondelijam nepatika vienīgi divas lietas. Viena bija afrikāņi, otra - čūskas. Domāju, ka mazotnē afrikāņi viņu bija kaitinājuši. Lai ari kāds būtu bijis iemesls, pērtiķis neapšaubāmi tiem atdarīja, kad vien spēja. Viņš, piemēram, paslēpās savā kastē un nogaidīja, kamēr cieši līdzās paiet garām kāds afrikānis, tad pilnā ātrumā nesās ārā, spalvu sabozis, garās rokas vicinādams un šaušalīgi spiegdams. Vairākkārt gadījās, ka resnām afrikāņu sievietēm, kas ar augļu groziem uz galvas gāja garām Čalmondelija kastei, nācās nomest savu nesamo, sagrābt brunčus un bēgt, ko kājas nes, kamēr pērtiķis ķēdes galā dejoja uzvaras deju, hūjināja un platā apmierinājuma smaidā demonstrēja abas zobu rindas.

Ar čūskām, protams, viņš tik bravūrīgs nebija. Viņš ārkārtīgi satraucās, ja redzēja mani turam čūsku, lauzīja rokas un bailēs kunkstēja; ja es noliku rāpuli zemē un tas sāka līst uz viņa pusi, Čalmondelijs aizbēga, cik vien tālu ķēdes garums ļāva, un skaļi sauca pēc palīdzības, svieda čūskai ar žagariem un zāles kušķiem, cenzdamies apturēt tās tuvošanos.

Kādu vakaru, kad es kā parasti gāju ieslodzīt viņu kastē, Čalmondelijs, man par lielu pārsteigumu, atteicās iet tur iekšā. Viņa banānkoka lapu miga bija glīti uzbužināta, tāpēc es nodomāju, ka šimpanze vienkārši niķojas; tomēr, kad sāku viņu rāt, Čalmondelijs saņēma mani aiz rokas, ieveda kastē un tur atstāja, pats atkāpdamies drošā attālumā, cik vien ķēdes garums ļāva, un bažīgi mani vērodams. Sapratu, ka kastē jābūt kaut kam tādam, kas pērtiķi nobiedējis, un pēc rūpīgas pārmeklēšanas atradu migas vidū saritinājušos sīciņu čūskiņu. Kad biju to noķēris, pārliecinājos, ka rāpulis ir nekaitīgs; Čalmondelijs to, protams, nezināja un nevēlējās riskēt.

Čalmondelijs tik ātri apguva trikus un tik labprāt tos demonstrēja, ka, ticis Anglijā, kļuva ļoti populārs un pat vairākas reizes bija redzams televīzijā, kur sajūsminātās publikas priekšā sēdēja krēslā ar cepuri galvā, paņēma un aizkūpināja cigareti, ielēja un izdzēra glāzi alus un darīja daudz ko citu.

Domājams, panākumi viņam pamatīgi bija sakāpuši galvā, jo drīz vien Čalmondelijs pamanījās aizbēgt no zoodārza un sāka savā vaļā klaiņāt pa Rīdžentparku, krietni pārbiedēdams garāmgājējus. Nonācis ielas malā, viņš ieraudzīja tur stāvam autobusu un nekavējoties tajā iekāpa, jo viņam patika vizināties. Tomēr pasažieri nosprieda, ka diezko nevēlas ceļot kopā ar šimpanzi, un visi reizē centās izkļūt no autobusa; tad ieradās kopēji no zoodārza un Čalmondeliju sagūstīja.

Bēglis ar kaunu tika aizraidīts atpakaļ uz būri, tomēr, pazīdams Čalmondeliju, biju pārliecināts - viņš noteikti uzskatīja, ka jebkurš sods ir bijis tā lieliskā skata vērts, kad visi šie cilvēki reizē mēģina tikt laukā no autobusa un iesprūst durvīs. Čalmondelijam piemita lieliska humora izjūta.

7. NODALA Problēmas ar matainajām vardēm, bruņurupučiem un citiem zvēriem

Tādā vākšanas ekspedīcijā parasti (tomēr ne vienmēr) dzīvnieku noķeršana ir visvienkāršākais darbs. Kad tie noķerti, galvenais ir uzturēt sagūstītos dzīvniekus pie dzīvības un labas veselības, un tas vairs nepavisam nav vienkārši. Dzīvnieki uz gūstu reaģē dažādi, reizēm pat vienas un tās pašas sugas pārstāvji izrāda pilnīgi atšķirīgu attieksmi. Reizēm atšķirības izpaužas sīkās niansēs, toties citreiz tās ir tik pamatīgas, ka pat jāsāk šaubīties, vai dzīvnieki tomēr nepārstāv dažādas sugas.

Reiz es no mednieka nopirku divus drilu mazuļus. Drili ir lielie, pelēkie babuīni, kuru rožainās pēcpuses tik bieži apbrīnojamas zoodārzos. Abi minētie mazuļi ļoti labi iedzīvojās, bet viņu sīkie ikdienas paradumi atšķīrās. Piemēram, kad abi bija saņēmuši banānus, viens no viņiem augli ļoti rūpīgi nomizoja un apēda, aizmēzdams mizu prom, savukārt otrs savējo nomizoja tikpat rūpīgi, taču apēda mizu un aizmeta prom augli.

Viens no vissvarīgākajiem komponentiem pērtiķu diētā ir piens, ko tie saņēma katru nakti. Es mēdzu lielā skārda petrolejas kannā samaisīt piena pulveri ar karstu ūdeni, tad piejaucu klāt vairākas kalcija tabletes un labi daudz iesala un zivju eļļas maisījuma, tā ka šķidrums pēc izskata atgādināja vāju kafiju. Lielākā daļa pērtiķēnu to izdzēra vienā paņēmienā un kļuva vai traki, kad barošanas laikā redzēja parādāmies piena traukus. Vērodami piena saliešanu, mazie uzbudinājumā raustīja būru režģus, rībināja grīdas, spiedza un klaigāja. Toties pieaugušie pērtiķi tikai pēc laba laika pierada pie dīvainā bāli brūnganā šķidruma. Kaut kāda iemesla dēļ viņi pret šo dzērienu izturējās ar ārkārtīgām aizdomām.

Reizēm man izdevās piedabūt jaunpienākušu pērtiķi dzert šo maisījumu, ja pagriezu viņa būri tā, ka tas varēja redzēt citus pērtiķus, nolīkušus pār saviem piena traukiem, kāri rijam un žagojamies. Šis skats modināja jaunpienācējā ziņkāri, un tas nolēma, ka varbūt šķidrums viņam pašam pasniegtajā bļodā ir vismaz izpētes vērts. Nogaršojis viņš ļoti drīz sajūsminājās par dzērienu tikpat dedzīgi kā pārējie pērtiķi.

Tomēr gadījās, ka īpaši spītīgs dzīvnieks atteicās pienu pat nogaršot un citu piemēra vērošana nebija līdzējusi. Es atklāju, ka šādā situācijā vienīgais paņēmiens bija uzliet tases tiesu piena uz pērtiķa rokām un kājām. Būdams ārkārtīgi tīrīgs dzīvnieks, kā jau visi pērtiķi, spītnieks ņēmās tīrīt kažoku, nolaizot lipīgo šķidrumu; tikko sajutis piena garšu un smaržu, viņš bez tielēšanās izdzēra savu trauku.

Dzīvnieku barošana gandrīz vienmēr ir pavisam vienkārša, ja ir zināms, no kā tie pārtiek savvaļā. Gaļēdājiem - piemēram, mangustiem vai meža kaķiem - var piedāvāt kazas vai govs gaļu, jēlu olu un zināmu daudzumu piena. Ļoti svarīgi, barojot šādus dzīvniekus, ir uzmanīt, lai tie dabū pietiekamu daudzumu rupjas barības. Savvaļā, nogalinājuši medījumu, viņi apēd visu, arī ādu un kaulus; ja dzīvniekiem, kas pieraduši pie šāda veida barības, tas nebrīve trūkst, vini drīz vien sak nīkuļot un nobeidzas. Es mēdzu turēt grozā spalvas un vilnu un apviļāt tajās kazu un govju gaļu, pirms to pasniedzu mangustiem.

Ar to pašu rupjās barības problēmu es saskāros, barojot plēsīgos putnus. Piemēram, pūce apēd peli un pēc kāda laika atvemj kaulus un ādu ovālu bumbiņu veidā. Turot pūces nebrīvē, vienmēr jārūpējas, lai to organisms regulāri saražotu šīs lodītes (tās sauc par atrijām), jo tās skaidri norāda, ka putns ir vesels.

Kādreiz, barojot pūču mazuļus, man nebija pie rokas piemērotas rupjās barības, tāpēc nācās ietīt mazus gaļas gabaliņus vatē un stūķēt pūcēnu atplestajos knābjos. Man par zināmu izbrīnu, šis paņēmiens iedarbojās pavisam labi, un mazās pūces nedēļām ilgi vēma tīras vates lodītes. Viņu būri pa visu grīdu mētājās mazās, baltās atrijas, un tas izskatījās pēc pikošanās laukuma.

Vislielākās rūpes dzīvnieku vācējam sagādā tie radījumi, kuru ēdienkarte savvaļā ir stipri ierobežota. Piemēram, Rietumāfrikā dzīvo pangolīni jeb zvīņneši - lieli dzīvnieki ar gariem, smailiem deguniem un garām astēm, ar kurām tie var iekarinā- ties koku zaros. Tos klāj lielas zvīņas, tā ka dzīvnieki atgādina dīvainas formas egļu čiekurus. Savvaļā pangolīni ēd vienīgi skudras no pūžņiem, kas būvēti starp koku zariem.

Kamēr uzturējos Āfrikā, es šiem savas kolekcijas dzīvniekiem pavisam viegli varēju papilnam sagādāt dabisko barību, bet Anglijā to diemžēl nodrošināt nebūtu iespējams. Tāpēc nācās iemācīt viņus ēst aizstājējbarlbu - kaut ko tādu, ko bez problēmām varētu sagādāt zoodārzi, uz kuriem dzīvnieki dosies. Nebija nekādas nozīmes aizvest uz Angliju skudrulāci, kas ēd vienīgi skudras, jo neviens zoodārzs nespētu viņu ar tām nodrošināt.

Manam zvīņnesim vajadzēja iemācīties ēst šķidrā pastā sajauktu nesaldinātu kondensēto pienu, smalki sakapātu jēlu gaļu un jēlu olu. Pangolīni ir ārkārtīgi muļķīgi dzīvnieki, un parasti pagāja vairākas nedēļas, pirms izdevās pienācīgi iemācīt tiem ēst šo maisījumu. Pirmās pāris dienas nebrīvē viņi parasti apgāza ēdiena trauku, ja vien tas nebija stingri piestiprināts.

Viens no radījumiem, ar kuru man bijis visgrūtāk tikt galā, bija ļoti reti sastopamais dzīvnieks, ko pazīst kā ūdrtenreku. Tas ir garš, melns zvērs ar veselu ērkuli baltu ūsu un īpatnēju, ādainu asti kā kurkulim. Tas dzīvo Rietumāfrikas mežu straujajās upēs. Gluži tāpat kā skudrulāčiem, arī šiem radījumiem savvaļā ir ļoti ierobežota barība - viņi ēd vienīgi lielos, brūnos saldūdens krabjus, kādu to dabiskajā vidē ir papilnam. Kad biju iemantojis savu pirmo ūdrtenreku, es viņu divas vai trīs dienas baroju ar krabjiem, kamēr tas iedzīvojās un pierada pie sava būra. Tad es ķēros pie pūliņiem iemācīt viņu ēst aizstājēj- barību, no kādas varētu pārtikt Anglijā.

Tirgū lielos daudzumos sapirku kaltētas garneles, kādas pārtikā lietoja vietējie iedzīvotāji. Es tās sasmalcināju un sajaucu ar mazliet jēlas olas un smalki sakapātu gaļu. Tad sadabūju lielu krabi, pārcirtu uz pusēm, izgrebu tā saturu un piebāzu ar sagatavoto maisījumu. Pēc tam saliku abas puses kopā, nogaidīju, kamēr mans ūdrtenreks krietni izbadējas, un iemetu viltoto krabi viņa būrī. Dzīvnieks uzklupa krabim, divas reizes aši iekoda, kā parasti mēdza nobeigt medījumu, tad aprima un sāka aizdomīgi ošņāt: šis krabis pilnīgi noteikti garšoja citādi. Viņš atkal paostīja un brīdi pārdomāja, tad laikam nolēma, ka garša ir tīri patīkama, no jauna likās klāt un ātri vien notiesāja. Vairākas nedēļas pēc šā notikuma es ūdrtenrekam katru dienu cēlu galdā gan īstos, gan pildītos krabjus, kamēr dzīvnieks pilnīgi pierada pie jaunās barības. Tad sāku pasniegt viņam sagatavoto aizstājējbarību bļodā, uzlicis vienu krabi pa virsu. Košļādams krabi, radījums atklāja barību zem tā un, kad biju atkārtojis eksperimentu vairakas dienas, eda maisījumu no trauka bez kādiem iebildumiem.

Kad nometnē parādījās jauns dzīvnieks, es parasti daudzmaz skaidri zināju, kādu barību tas pieprasīs; tomēr vienmēr apvaicājos vietējam medniekam, kas bija atgādājis jaunpienā- cēju, ko šis zvērs ēd, ja nu mednieks varbūt ievērojis dzīvnieku mielojamies ar kaut ko specifisku, tādējādi palīdzot man daudz- veidot viņa ēdienkarti nebrīvē. Tomēr parasti medniekiem nebija ne jausmas, ko ēd vismaz puse viņu noķerto dzīvnieku; šādos gadījumos mednieki atbildēja, ka dzīvnieks ēdot banga- eļļas palmas riekstus. Reizēm šī informācija pilnībā atbilda patiesībai - piemēram, kad tika runāts par žurkām, pelēm un vāverēm. Taču bija vairāki gadījumi, kad vietējie mednieki man ar lielu pārliecību centās iestāstīt, ka šī diēta ir tādiem neticamiem radījumiem kā čūskas vai mazi putniņi. Es pie viņu meliem tik ļoti pieradu, ka parasti nenoticēju, ja vien kāds mednieks man stāstīja, ka atnestais dzīvnieks ēdot tikai palmu riekstus.

Kādu dienu es dabūju četrus glītus meža bruņurupučus, kas vai plīsa no veselības un ļoti labi iedzīvojās mazā aplokā, ko biju darinājis. Bruņurupuči allaž ir visvieglāk barojamie dzīvnieki. Tie ēd gandrīz vai jebkādas lapas un dārzeņus, ko tiem piedāvā, tāpat arī augļus un dažkārt mazus jēlas gaļas gabaliņus. Tomēr šie bruņurupuči izrādījās izņēmums. Viņi atteicās no visiem gardumiem, ko tiem dāsni piedāvāju, rauca degunus, uzlūkodami sulīgos augļus un ar lielām pūlēm sagādātās maigās lapas. Nesapratu, kas noticis, un sāku par saviem bruņurupučiem krietni raizēties.

Reiz uz nometni atnāca vietējais mednieks, kuram es izrādīju savu kolekciju un stāstīju, kādus zvērus vēlos iegādāties;

starp citu pievērsu viesa uzmanību saviem bruņurupučiem un faktam, ka tie kopš ierašanās dienas (vismaz pirms divām vai trim nedēļām) noraidījuši jebkādu barību. To noklausījies, mednieks tūdaļ teica, ka es esot piedāvājis bruņurupučiem nepareizu barību - tie neēdot augļus un lapas. Mednieks apgalvoja, ka šie rāpuļi pārtiekot tikai no sīciņām, baltām meža sēnītēm, kas augot uz kritušu koku stumbriem. Godīgi atzīšos, ka es viņam nenoticēju, kaut arī skaļi to nepateicu. Nospriedu, ka tas ir tikai vēl kāds veids, kā apgalvot, ka šie dzīvnieki ēd vienīgi palmu riekstus.

Taču pagāja vēl viena nedēļa, un mani bruņurupuči neko neēda, tāpēc izmisumā aizsūtīju divus mazus zēnus ar grozu uz mežu un norīkoju atnest tik daudz mazo, balto sēņu, cik viņi spēs atrast. Kad sēņotāji atgriezās, izkratīju groza saturu bruņurupuču aplokā un apstājos līdzās pavērot, kas notiks. Laikam gan vēl nekad mūžā nebiju redzējis bruņurupučus tādā tempā metamies virsū barībai. Viņi traucās pāri visai platībai un pāris minūšu laikā jau laimīgi gremoja sēnes, tā ka sula tecēja pa zodu. Izklausās dīvaini, bet pēc šīs pirmās sēņu maltītes mani bruņurupuči sāka ēst arī citu barību un pāris nedēļu laikā jau bija pilnīgi atteikušies no sēnēm, dodot priekšroku jaukiem, sulīgiem mango.

Kolekcijai paplašinoties, kļuva arvien grūtāk sagatavot pietiekami barības tik daudziem dzīvniekiem ar atšķirīgu gaumi. Gaļu, augļus, olas un vistas es pirku vietējā tirgū, bet bija jāsadabū arī citi produkti.

Piemēram, visi putni, lielākā daļa pērtiķu, tādi radījumi kā galago un dažas no meža žurkām dievināja sienāžus un siseņus, tāpēc viņu veselības uzturēšanai man pastāvīgi bija nepieciešams liels daudzums šīs delikateses. Tā kā Rietumāfrikā ne sienāžus, ne siseņus tirgū nopirkt nevar, tika noorganizēta mana īpašā sienāžu mednieku komanda. Tajā ietilpa desmit mazi puikas ar vērīgām acīm un žiglām kājām.

Es izsniedzu katram lielu cigarešu kārbu un tauriņu ķeramo tīkliņu, un, šādi bruņojušies, puišeļi divreiz dienā devās medībās un saķēra man tik daudz sienāžu un siseņu, cik vien spēja. Samaksa bija noteikta nevis par medībās pavadīto laiku, bet par iegūto kukaiņu skaitu. Parastā takse bija penijs par katriem pieciem sienāžiem, un daži žiglākie un acīgākie puikas dienā nopelnīja pat trīs vai četrus šiliņus [3] .

Vietējā valodā sienāžus sauca "pampalo", tāpēc es šo mazo zēnu komandu dēvēju par "pampalo medniekiem", un ikreiz, kad kāds dzīvnieks izskatījās nevesels vai nometnē ieradās jau- niņais, kura gūstīšanas laikā aizskartās jūtas vajadzēja apmierināt ar kādu gardumu, man tikai vajadzēja pasaukt pampalo medniekus un puikas devās pļavās gādāt jaunus kukaiņu krājumus.

Sagādāt visiem kolekcijas putniem kukaiņus bija vēl grūtāk, jo lielākā daļa putnu bija pārāk mazi, lai tiktu galā ar lielajiem, spārdīgajiem sienāžiem. Vislabāk viņiem garšoja mazie, baltie termīti jeb baltās skudras, un man nācās nolīgt vēl vienu zēnu komandu, kas man tos sagādātu. Rietumāfrikā sastopamas vairāku paveidu baltās skudras, bet par vispiemērotākajiem es atzinu "sēņu" termītus. Vēsajos meža klajumos starp lielajiem kokiem šie termīti no pelēkiem dubļiem būvēja ārkārtīgi īpatnējas ligzdas. Tās izskatījās uz mata kā apmēram divas pēdas augstas suņusēnes. Ligzdas iekšpuse atgādināja medus kāres ar šaurām ejām un sīciņām istabiņām, kurās dzīvoja darba termīti un mazuļi. Mana termītu mednieku komanda agri no rīta devās uz mežu un vakarā atgriezās, - katrs puika uz ērkuļainās galvas nesa trīs vai četras termītu ligzdas.

Es šīs ligzdas glabāju vēsā, tumšā vietā un, kad pienāca putnu barošanas laiks, izklāju zemē prāvu auduma gabalu un ar lielu nazi uzmanīgi pāršķēlu ligzdu. Tad puses sakratīju, un no tām straumēm bira gan lieli, gan mazi termīti, kurus es iegrābu barības traukos un aši iegrūdu putnu būros, pirms kukaiņi pamanās aizbēgt. Arī putni saprata, ka ātrums nosaka visu, tāpēc, tiklīdz būra durtiņas aiz manas rokas bija aizvērušās, satupās uz bundžas malas un knābāja, cik jaudas.

Kolekcijas veidošanas laikā līdztekus dažādo dzīvnieku barošanai vēl bija, ko noņemties, lai sagādātu tiem pienācīgus būrus. Katras sugas dzīvniekiem bija nepieciešami sava veida būri, kurus nācās darināt ar lielu rūpību. Būriem vajadzēja būt vēsiem, kamēr uzturējāmies tropos, taču arī nodrošināt dzīvniekiem siltumu, kad kuģis tuvosies Anglijai. Par papildu drošības līdzekli es izmantoju maisauduma pārklāju, ar kuru apsedzu būra režģoto priekšpusi, lai dzīvnieki justos pasargāti no auksta vēja vai lietus.

Pastāvēja arī būra izmēru problēma. Reizēm pavisam mazam dzīvniekam nepieciešams ļoti liels būris, lai tas justos labi. Citreiz tāda paša iemesla dēļ krietni lielu dzīvnieku nākas turēt gluži niecīgā būrī. Piemēram, galago ir nepieciešams plašums, kas ļauj tiem kāpaļāt un skraidīt, jo savvaļas apstākļos tie pastāvīgi atrodas kustībā un ieslodzījums mazā būrī tiem laupītu nepieciešamo vingrošanu.

Toties manas kolekcijas brīnišķīgās, plankumainās antilopes (tās sauc par ūdensbriedīšiem) jātur šaurās, garās kastēs, kurās tās nevar apgriezties. Kastes malas jānopolsterē ar vati un jāapsit ar maisaudumu. Tā jārīkojas tādēļ, ka šie dzīvnieki ir neiedomājami nervozi un var ļoti nobīties, kad kaste kravas mašīnā zvalstās un kratās vai arī kad krātiņu ar celtni pārvieto tvaikonī vai no tā izkrauj. Ja būris būtu pietiekami liels, antilopes pa to skraidītu apkārt, kamēr, zaudējušas līdzsvaru, nokristu un, visticamāk, salauztu tievās, trauslās kājas. Toties garam un šauram būrim šūpojoties, tās var atspiesties pret mīkstajām sienām, tāpēc nepastāv risks nokrist un salauzt kādu locekli. Polsterējums, protams, nepieciešams arī, lai pasargātu antilopju ādu no saskrāpēšanās pret koku.

Izklausās dīvaini, bet vēl viens noķertais dzīvnieks, kura būri nācās polsterēt, bija fantastisks radījums - matainā varde. Šo šokolādes brūno abinieku ķermeņa pakaļējā daļa un resnie lieli ir klāti ar biezu izaugumu mežu, kas izskatās gluži kā mati. Patiesībā tie ir gari, tievi ādas pavedieni. Visas vardes spēj zināmu tiesu elpot caur ādu, tāpat kā ar plaušām. Tieši tādēļ tās jātur mitrumā, citādi āda sažūtu un dzīvnieki nosmaktu.

Matainās vardes dzīvo straujajās kalnu upītēs un lielāko daļu laika pavada ūdenī. Tādēļ tās neelpo ar plaušām tik intensīvi, kā to dara citas vardes, attiecīgi tām nepieciešama ievērojami lielāka ādas platība, kas nodrošinātu spējas elpot zem ūdens. Šā iemesla dēļ attīstījušies "mati".

Dīvainie abinieki sagādāja krietni daudz problēmu. Lielāko daļu varžu varēja turēt seklā kastē, kamēr tām pienāca laiks doties uz kuģi; pēc tam katru no viņām vajadzēja ielikt marles maisiņā un piekarināt lielas kastes malā. Šajos maisiņos vardes itin līksmi notupēja, kamēr nonāca Anglijā. Ceļojuma laikā tās īpaši nekāroja ēst, tāpēc bija gana apmierinātas, ja tās vienkārši divas vai trīs reizes dienā samitrināja.

Līdzās dīvainajiem pēcpuses dekorējumiem matainajām vardēm piemita vēl viena īpatnība. Pakaļkāju gaļīgajiem pirkstiem bija gari, asi nagi, gluži kā kaķim, turklāt viņas, tāpat kā kaķi, varēja tos arī ievilkt. Kad matainās vardes ievietoja parastajos marles maisiņos, tās centās lēkāt; nagi izlīda no slēptuvēm un ieķērās marlē, tā ka pēc pavisam īsa brīža vardes maisiņu iekšpusē jau ir sasējušās vistrakākajā mezglā. Tāpēc es nolēmu, ka šīm vardēm vajadzēs ceļot kastē.

Tūlīt parādījās cita problēma. Kastei vajadzēja būt ārkārtīgi zemai, jo vardes, no kaut kā pārbijušās, lēca stāvus gaisā un varēja pret stiepļu režģu vāku savainot galvu. Tādēļ es ievietoju visas matainās vardes šaurā koka kastē, kuras dibenā izurbu caurumus, pa kuriem regulārās aplaistīšanas laikā izlīt liekajam ūdenim. Tā kā lēkāšana nebija iespējama, matainās vardes izstrādāja jaunu taktiku: nobijušās tās metās kastes stūrī un centās ierakties kokā. Pēc pāris dienām viņas tādā veidā bija nobrāzušas no deguna un augšlūpas visu ādu.

Šāds savainojums vardēm ir ārkārtīgi bīstams, jo nobrāztajā vietā var ātri attīstīties liels jēlums; ja to neārstē, deguns un augš- lūpa galu galā var nopūt. Jebkuras vardes ārstēšanu divkārt sarežģītu padara fakts, ka radījums jātur mitrumā, un ikviens pušums mitrā vietā dzīst trīs reizes ilgāk. Tātad man ne tikai nācās konstruēt matainajām vardēm jaunu mājokli, bet arī izdomāt, kā sadziedēt viņu degunus, nesagādājot liekas neērtības.

Darināju viņām lielu, seklu kasti, visu tās iekšpusi izklāju ar vati un pārvilku ar plānu palagu audumu, tā ka nu sienas, grīda un griesti bija nopopēti gluži kā ar dūnu segu. Ieliku matainās vardes viņu jaunajā mājoklī un trīs apslapināšanas reižu vietā ieviesu tikai vienu reizi dienā. Atklāju, ka tas ir sekmīgs paņēmiens, jo popējuma vate piesūcās ar ūdeni, attiecīgi kastes iekšpuse saglabājās pietiekami mitra, tajā pašā laikā vardēm nebija jātup slapjumā. Visbeidzot pušumi uz deguna teicami sadzija, un vardes sveikas un veselas nonāca Anglijā; izpopētajā kastē viņas sev nekādas vainas nevarēja nodarīt, jo gan lecot, gan rokoties sadūrās vienīgi ar mīksto vates polsterējumu.

8. NODALA, kurā jaunais Noass dodas kuģojumā  ar savu šķirstu

Ekspedīcijas laikā kolekcionārs visvairāk baidās no brīža, kad nāksies savu milzīgo dzīvnieku armiju sagatavot braucienam, aiztransportēt uz piekrasti un iekraut kuģī - garajam mājupceļam uz Angliju. Pirmām kārtām jāpārliecinās, ka ikviens būris ir salabots un itin visas durvis droši aizbultējamas. Tad jāparūpējas par nepieciešamo barības daudzumu, jo nevar uzkāpt pat uz vislabāk iekārtotā kuģa klāja un cerēt, ka pavārs spēs apgādāt vairāk nekā simt dzīvnieku.

Līdzās maisiem ar graudiem, kartupeļiem, kakao jamsu un dažādām dīvainām tropu saknēm vajadzīgi arī milzīgi augļu krājumi. Nav nozīmes pirkt visus augļus jau nogatavojušos, jo pirmās ceļojuma nedēļas beigās var izrādīties, ka tie būs sapuvuši un nederīgi dzīvnieku pārtikai. Tāpēc augļus nācās sadalīt trīs daļās - gatavajos, pusgatavajos un pilnīgi negatavajos. Negatavie augļi kopā ar gaļu un olām bija jāglabā kuģa saldētavā.

Tādējādi gaļa un olas tika pasargāti no sabojāšanās, un arī augļi nenogatavojās; kad nogatavojušies augļi bija apēsti, vajadzēja no saldētavas atnest jaunu kravu un izlikt uz klāja, kur tie saulē ātri nogatavojās un varēja tikt izbaroti dzīvniekiem. Barības daudzumu nācās aprēķināt ļoti rūpīgi. Ja paņēma līdzi pārāk lielus krājumus, tie sabojājās un bija jāizmet pār bortu.

No otras puses, ja paņēma līdzi pārāk maz pārtikas, varēja gadīties, ka krājumi izbeigsies aptuveni Biskajas līcī, kur dzīvniekiem īpaši nepieciešams daudz labas kvalitātes pārtikas, lai izdzīvotu pēkšņajā klimata maiņā.

Un, kad ir pilnīgi skaidrs, ka visi būri sagatavoti un sagādāts pienācīgs daudzums barības, var sākt meklēt kravas mašīnas, ar kurām nogādāt kolekciju piekrastē.

Aizbraukdams no Rietumāfrikas, es paņēmu līdzi trīs maisus graudu un kartupeļu, divus maisus kakao jamsa, divus maisus kukurūzas, piecdesmit ananasu, divsimt apelsīnu, piecdesmit mango, simt piecdesmit lielu banānu ķekaru, turklāt tādus produktus kā sausais piens, iesals, zivju eļļa, un tā tālāk. Vēl ņēmu līdzi četrus simtus olu, - katras svaigumu vispirms vajadzēja rūpīgi pārbaudīt bļodā ar ūdeni, pēc tam olu noziest ar taukiem un iesaiņot kastē ar salmiem. Gaļas krājumus veidoja vesels vērša liemenis un divdesmit dzīvas vistas. Vairāk nekā simt piecdesmit būru un cits ekipējums kopā veidoja pamatīgu kravu, kuras nogādāšanai uz divsimt jūdžu attālo piekrasti man nācās nolīgt trīs kravas mašīnas un nelielu autofurgonu.

Vairāku iemeslu dēļ es nolēmu doties ceļā naktī - galvenokārt tāpēc, ka šis laiks dzīvniekiem bija visvēsākais. Braucot dienā, vajadzēja izvēlēties vienu no divām iespējām: vai nu pārklāt būrus kravas kastē ar brezentu un tā ļaut dzīvniekiem gandrīz vai nosmakt, vai arī iztikt bez brezenta pārsega un tādā kārtā likt dzīvniekiem noslāpt sarkano putekļu mākonī, kas cēlās gaisā aiz mašīnas. Tālab ceļošana naktī, pēc manām domām, no visiem viedokļiem bija labākā izvēle.

Kratoties un mētājoties kravas mašīnas kabīnē, gulēt praktiski nav iespējams, turklāt jāpatur prātā, ka nāksies līdz ar gaismiņu apstāties ceļmalā, koku paēnā izkraut itin visus būrus un kastes, pabarot un apkopt ikvienu dzīvnieku, pirms izdosies kaut cik jēdzīgi pagulēt. Tūlīt pēc tam atkal ir klāt nakts vēsums, jāiekrauj dzīvnieki atpakaļ kravas kastēs un jādodas tālāk.

Kamerūnas ceļi bija tik slikti, ka nevarējām braukt ātrāk par divdesmit piecām jūdzēm stundā, tā ka ceļš, ko Anglijā varētu veikt vienas dienas laikā, šeit prasīja veselas trīs dienas.

Nonācis piekrastē, es uzzināju, ka kuģa iekraušana vēl nav gluži pabeigta; tas nozīmēja, ka mums nāksies gaidīt, kamēr dabūsim dzīvniekus uz klāja, un, tā kā lietus lija aumaļām, es nolēmu atstāt visus savus radījumus kravas mašīnā, līdz tiksim pie iekraušanas. Tiklīdz biju pieņēmis šo lēmumu, negaisa mākoņi izklīda un saule ņēmās mūs visus karsēt tik nikni, ka man nācās būrus izcelt un novietot dzīvniekus dažu netālo koku paēnā. Biju tikko beidzis šo darbu, kad mākoņi samilza no jauna un pāris minūšu laikā būri, ekipējums, barības krājumi un es pats bijām viscaur izmirkuši ledusaukstajā gāzienā. Ticis uz klāja, es katrā būrī redzēju izmirkušus, drebošus dzīvniekus, un man nācās ķerties pie tīrīšanas - nomainīt slapjās zāģ- skaidas ar sausām un uzmest pāris sauju skaidu arī pērtiķiem, - cerībā, ka tādā veidā vismaz daļa mitruma no kažokiem uzsūksies un dzīvnieki nesaaukstēsies. Pēc tam es sagatavoju prāvu porciju karsta piena un izsniedzu dzērienu ikvienam dzīvniekam, kurš vien to ņēma pretī. Par laimi, neviens pēc šīs izmirkšanas nesaslima.

Pēc pirmās ceļojuma dienas atklājās, ka jūras gaiss dzīvnieku apetīti strauji palielinājis, un pērtiķi, ja vien viņiem to ļautu, ēstu četras vai piecas reizes vairāk nekā parasti. To būtu vajadzējis paredzēt jau pirms ceļojuma uzsākšanas un ņemt vērā, iepērkot pārtikas krājumus. Protams, tādus gardumus kā sienāži vai termīti līdzi paņemt nav iespējams, tomēr visvārīgākajiem putniem un dzīvniekiem iespējams sagādāt tarakānus, vakaros nokāpjot mašīntelpās un tvarstot tos starp karstajām caurulēm. Nepagāja ilgs laiks, un jūrnieki ļoti aizrāvās ar šo sportu, tā ka pavisam drīz mums vairs nevajadzēja pašiem medīt tarakānus, jo mašīntelpu strādnieki regulāri piegādāja krājumus.

Divas vai trīs nedēļas ilgs jūras ceļojums var būt ļoti patīkams, ja vien bagāžā nav liels daudzums neprātīgi izsalkušu dzīvnieku. Ja tā ir, tad atklājas, ka ceļotājam jāstrādā tikpat smagi kā ikvienam jūrniekam uz kuģa, vai pat vēl smagāk.

Man nācās katru rītu celties pussešos, lai pirms brokastīm pagūtu tikt galā ar tīrīšanas darbiem. Kad biju pabrokastojis, sāku barot dzīvniekus, un no tā laika līdz brīdim, kad pērtiķu būros tika salikti pēdējie vakariņu maltītes piena trauki, visas dienas laikā patiešām nebija tāda mirkļa, ko es varētu veltīt pats sev. Kuģim tuvojoties Anglijai, kļuva aukstāks, un vajadzēja aizvien vairāk piesargāties, lai dzīvnieki nesaķertu iesnas. Karsts piens kļuva par ikvakara nepieciešamību, un visus būrus vajadzēja rūpīgi apklāt ar brezentu un segām, lai aizturētu auksto vēju. Ja jūra bija bangaina, man vajadzēja pārliecināties, vai visi būri ir droši piesieti pie margām, citādi varētu notikt nelaime.

Atceļā no Rietumāfrikas biju to aizmirsis izdarīt, un kādā vēlā vakarā, kamēr sniedzu pērtiķēniem pēdējo tās dienas piena pudelīti, es ievēroju, ka kuģis strauji ceļas un grimst. Pārlaidis skatienu būriem, kas bija rindām sakrauti gar margām, nolēmu tos nostiprināt ar virvēm, tiklīdz būšu beidzis mazuļu barošanu, - ja naktī laiks kļūs vēl nelāgāks, būri varētu sagāzties. Tiklīdz biju paguvis pieņemt šo lēmumu, kuģis strauji sasvērās no īpaši liela viļņa, mans piecdesmit būru krāvums sagāzās un krātiņi veldamies izbira pa klāju. Es metos pie būriem, cēlu tos augšā un nostiprināju pie margām; sev par atvieglojumu, atklāju, ka neviens no dzīvniekiem nebija cietis, kaut ari pērtiķi bija ārkārtīgi noskaitušies un vēl ilgi čalodami apsprieda šo incidentu.

Reizēm, vedot ar kuģi dzīvnieku kolekciju, iespējams izbaudīt cita veida satraukumus. Mēs ar draugu atgriezāmies no Rietumāfrikas kuģī, kura kapteinis, kā mums tika stāstīts, nepavisam nepriecājās par dzīvnieku pārvadāšanu. To uzzinājuši, mēs, saprotams, darījām visu, lai celtu iespējami mazāk traču un nekārtību - sakaitināts kapteinis nenāk par labu nevienam dzīvnieku vācējam, jo spēj ceļojumu padarīt ļoti grūtu gan pašam, gan dzīvniekiem. Kā jau vienmēr, kad kaut ko cenšas izdarīt perfekti, kāda liksta noteikti atgadās.

Jau pirmajā rītā mans draugs izbēra pāri bortam jūrā lielu grozu netīro zāģskaidu, ko bijām izmēzuši no būriem. Diemžēl viņš nebija pievērsis uzmanību vēja virzienam, gaisā pacēlās milzīgs virpuļojošu skaidu mākonis un nosēdās tieši uz tiltiņa, kur tobrīd stāvēja kapteinis.

Tas, protams, nevarēja tikt uzskatīts par labu sākumu mūsu pūliņiem, lai iemantotu kapteiņa labvēlību. Brokastu laikā kapteinis ar mums sasveicinājās diezgan vēsi, tomēr pamazām atplauka un uz maltītes beigām jau kļuva pavisam draudzīgs.

Kapteinis sēdēja vienā galda malā, un es - viņam pretī; viņam aiz muguras atradās rinda iluminatoru, kas pavēra skatu uz nodalījumu, kurā bija sakrauti mūsu būri.

-    Mani jūsu darbošanās netraucē, - kapteinis teica, - ja vien jūs raugāt, lai neviens dzīvnieks neizmūk.

-    Ak, to mēs nepieļausim, - es apgalvoju un tajā pašā mirklī pamanīju iluminatorā tieši kapteinim aiz muguras kaut ko kustamies. Sev par šausmām, es ieraudzīju, ka tā ir liela vāvere.

Bēgle stāvēja un apmierināta pētīja pusdienu salonu. Tad viņa attupās un ņēmās post ūsas.

Kapteinis pa to laiku turpināja brokastot, nemaz nenojauzdams vāveres klātbūtni jarda attālumā no sava pakauša. Kad vāvere bija beigusi mazgāties, tā paskatījās apkārt un nosprieda, ka pusdienu salons, kurā uz galdiem ir tik daudz ēdamā, varētu būt laba izpētes vieta, tāpēc sāka nolūkot paņēmienu, kā tur nokļūt. Vāvere nepārprotami bija nākusi pie atziņas, ka labākais veids, kā nokļūt pie gardumiem, būtu uzlēkt kapteinim uz pleca un tad tālāk - uz galda; nomurminājis "atvainojiet", es piecēlos, izgāju no salona tik bezrūpīgi, cik vien spēju, bet, tiklīdz biju ārpus kapteiņa redzeslauka, pilnā ātrumā metos skriet. Nonācu pie pusdienu salona iluminatora tieši tajā mirklī, kad vāvere bija atspērusies lēcienam; man izdevās aizlēkšot pāri nodalījumam un sagrābt viņas garo, kuplo asti, pirms vēl radījums bija aiz- traucies pie kapteiņa. Ieslodzīju bēgli, kas sašutusi čakstināja, atpakaļ būrī un atviegloti nopūtos.

Atgriezies pusdienu salonā, es apmierināts konstatēju, ka kapteinis neko nebija manījis un nezināja, cik maz trūka, lai šķiņķa un olu baudīšanas laikā viņam uz pleca būtu uzlēkusi liela vāvere.

Kā jau teicu, mēs tik ļoti centāmies nesagādāt nepatikšanas, ka viss šķērsām vien gāja. Pāris dienu vēlāk no savas kastes izbēga trīs lielas ķirzakas un aši nozuda lielos virves rituļos uz klāja. Bez komandas palīdzības bija pilnīgi neiespējami šos krāvumus izkustināt, lai bēgles sagūstītu, - mums vajadzēja pašiem tikt galā un ķert tās ciet, tiklīdz ķirzakas parādīsies. Pēc trim dienām beidzot bijām visas noķēruši, bet šīs dienas bija ārkārtīgi satraucošas, jo es biju pilnīgi pārliecināts, ka ķirzakas kaut kā pamanīsies nokļūt uz tiltiņa un kapteinis tās ieraudzīs.

Tiklīdz bijām sagūstījuši rāpuļus un droši ieslodzījuši, kad izbēga kāda pērtiķiene. Viņa bija gluži rāma un parasti nāca klāt, ja to pasauca, taču šajos apstākļos - pārlieku ieinteresēta izpētīt kuģi, tāpēc veltīja mums tikai pāris ašus skatienus, kad

ar lielu zeltaina banānu kekaru centāmies vinu ievilināt atpakaļ būrī, - parasti šādam kumosam viņa nespēja pretoties. Todien kuģis pamatīgi šūpojās uz visām pusēm; man bija bail pat iedomāties, kas notiktu citos apstākļos, jo pērtiķiene uzskrēja pa kāpnītēm gar sienu un nonāca uz pasažieru klāja. Par laimi, tur neviena nebija, es džinos viņai pakaļ, saukdams aizsmakušos čukstos. Katru reizi, kad kuģis sazvārojās, bēgle uz mirkli zaudēja līdzsvaru un es nonācu viņai pāris soļu tuvāk, jo biju pie šūpām vairāk pieradis nekā mazā pērtiķīte. Viņa nokļuva pie kāpnēm, kas veda uz kapteiņa kajīti un, ieraudzījusi mani pavisam tuvu, mirkli vilcinājās, bet tad pagriezās un skrēja augšup uz puspavērtajām durvīm. Strauji metos viņai pakaļ, taču neko daudz necerēju un gara acīm jau redzēju pērtiķieni ielecam kapteiņa gultā - tieši gulētājam virsū. Par laimi, tieši tajā brīdī, kad pērtiķiene sasniedza augšējo pakāpienu, kuģis pamatīgi nolīgojās un viņa atkrita trīs pakāpienus zemāk - tas man deva nepieciešamo iespēju. Sagrābu pūkaino asti, pacēlu bēgli gaisā un skrēju atpakaļ uz kravas klāju, cik ātri vien spēdams, jo baidījos, ka kapteinis varētu sadzirdēt pērtiķītes dusmu ķērcienus un iznāktu laukā, lai noskaidrotu, kas tur notiek.

Visā visumā tas bija ļoti nogurdinošs ceļojums, un mēs bijām ārkārtīgi laimīgi, kad pelēkā rītā, smidzinot sīkam lietutiņam, kuģis piestāja Liverpūles dokā. Piestātnē mūs jau gaidīja zoodārzu furgoni, lai aizvestu dzīvniekus. Mūsu kolekcija tika bez problēmām izkrauta un dzīvnieki nodoti dažādu zoodārzu direktoru pārziņā; ar dalītām jūtām vērojām, kā mūsu dzīvnieki, lietum līstot, dodas uz savām jaunajām mājām dažādos Anglijas zoodārzos.

Otrā daļa

Medības medījums Gaianā

9. NODALA, kurā skudrulācis Amoss mūs dancina

Gajana [4] ir valsts apmēram Īrijas lielumā un atrodas Dienvidamerikas ziemeļos. Tā plešas lielā, mežiem klātā kontinenta daļā gar Amazones krastiem un sniedzas cauri visai Brazīlijai. Gajanas nosaukums cēlies no Amerikas indiāņu vārda, kas nozīmē "ūdenszeme", un grūti iedomāties šai valstij vēl piemērotāku vārdu.

Valsti sadala trīs upes, kas plūst cauri visai teritorijai, un tās savieno neskaitāmas mazas upītes un pietekas. Lietus sezonas laikā šis upītes pārplūst, un milzīgas valsts platības nedēļām ilgi pilnīgi klāj ūdens. Šā iemesla dēļ, kā mēs atklājām, gandrīz visi Gajanas dzīvnieki vai nu teicami kāpj kokos, vai lieliski peld. Tādiem dzīvniekiem, kas mazāk apūdeņotās valstīs lielāko dzīves daļu pavada uz zemes, šeit mitinās līdzinieki, kas uzturas gandrīz vienīgi kokos: piemēram, Kamerūnā sastopamās

otastes dzeloņcūkas dzīvo mežā uz zemes un veido savus

mitekļus alās starp akmeņiem. Uzrāpties kokā šiem radījumiem praktiski nav iespējams.

Toties Gajanā dzīvo dzeloņcūkas, kuru ķepas ir piemērotas kāpšanai kokos, un garās, kailās astes tiek izmantotas satveršanai - šīs dzeloņcūkas spēj apvīt asti ap koku zariem, kā to dara Dienvidamerikas pērtiķi, lai varētu veiksmīgāk kāpelēt.

Mēs izpētījām, ka Gajanu var nosacīti sadalīt divās daļās. No piekrastes zemes iekšienē stiepās milzīgas mežu platības un pamazām pārtapa plašās savannās, kurās gandrīz vienīgā augu valsts bija zāle, tikai retumis sastopami koku puduri un krūmi. Arī Kamerūna bija sadalīta gandrīz tāpat, tātad gan Gajanā, gan Kamerūnā sastopami mežu dzīvnieki un no tiem pilnīgi atšķirīgi zālienu iemītnieki.

Gar Gajanas piekrasti, kur lielās upes ietek jūrā, zemi izvago tūkstošiem strautu un upīšu. Dažas no tām ir tikai pāris pēdu platas, citas - ievērojami platākas par vidusmēra upi Anglijā. Šie strauti Gajana veido ārkārtīgi skaistu ainavu. Košais, šerij- brūnais ūdens ir pilns ar koku stumbriem un kritušām lapām un plūst tik lēni, ka tā virsma ir viscaur gluda kā tumšs spogulis.

Pāri ūdenim liecas vareni koki, kuru zari apvīti ar garām spāņu sūnas bārkstīm - pelēkā, ķērpjiem līdzīgā auga skupsnas nokarājas kā neskaitāmi sudrabaini pavedieni. Uz stumbriem un zariem aug simtiem orhideju dažādās krāsās - reizēm to ir tik daudz, ka koki izskatās kā nobārstīti ar dārgakmeņiem. •

Kā jau teicu, parasti šie ūdensceļi izskatās kā gari, spoži spoguļi, tomēr vietumis var redzēt pāris milimetru virs ūdens virsmas pacēlušos biezu, zaļu ūdensaugu klājienu, no kura uz augšu slejas sīki mēļi un dzelteni ziediņi. Saulainās vietās tuvu krastiem skatāmas milzu ūdensrožu audzes ar ziediem, kas lielāki par tējkannu, un šķīvjiem līdzīgām lapām velosipēda riteņu lielumā. Kuģojot pa kādu no šīm aizaugušajām upītēm, ir tāda sajūta, it kā laiva slīdētu pa zaļu pļavu: laivas priekšgals atvirza ūdensaugus sāņus, bet aiz pakaļgala lapas atkal sakļaujas, tā ka pats ūdens nemaz nav redzams. Laivai slīdot, ķlļūdens ņirbā ūdensaugi ceļas un grimst kā zaļš vilnis.

Ieradušies Gajanā, mēs ierīkojām bāzes nometni valsts galvaspilsētā Džordžtaunā. Tā rīkojāmies tāpēc, ka šeit bija iespējams regulāri nopirkt dzīvniekiem pietiekami daudz ēdiena, turklāt osta bija ērti sasniedzama, un tas būtu noderīgi vēlāk, kad vajadzētu kolekciju iekraut kuģī. Iekārtojuši nometni, devāmies vairākos ceļojumos Gajanas iekšienē, apmeklējām dažādus šīs valsts nostūrus un vācām tur sastopamos dzīvniekus.

Pirmo šāda veida ekskursiju es noorganizēju uz zālieni gar Pomerūnas upi. No Džordžtaunas mēs pa upītēm devāmies uz mazu indiāņu pilsētiņu Santamariju, kas slēpās šīs dīvainās, purvainās zemes vidienē. Mērķa sasniegšanai bija vajadzīga vesela diena, un tas bija patiesi neaizmirstams ceļojums. Laivai līgani slīdot pa spožajiem ūdensceļiem, krāšņo koku paēnā mums pa priekšu lidoja lieli, melni dzeņi ar koši sarkaniem cekuliem un spalgi, mežonīgi klaigāja, laiku pa laikam apstādamies, lai enerģiski norībinātu ar knābjiem pa kritušo koku stumbriem. Krūmājā gar upes malu mitinājās purva putniņu bari - zvirbuļa lieluma putniņi ar melnu ķermeni un spilgti kanārijdzeltenu galvu. Reizumis, kad laiva nogriezās upes līkumā, gaisā pacēlās ibisu pāris un plivināja savus oranžsarkanos spārnus.

Ūdensaugos viscaur gar upītes krastiem dzīvoja lieli jakanu bari - savādi, Anglijas irbēm līdzīgi putni. Šo putnu apbrīnojamākā īpatnība ir garās, slaidās kājas ar tievu pirkstu pušķi galā. Šie pirksti dod jakanai spēju staigāt pa ūdensaugiem, neiegrim- tot ūdenī, jo, sperot soli uz ūdensrozes lapas, tā izstiepj pirkstus kā zirnekļtīkla pavedienus un vienmērīgi sadala svaru. Svinīgā gaitā soļodamas pāri ūdensrožu lapām, mazās jakanas izskatās diezgan necilas, taču lidojumā var redzēt, ka zem katra spārna tām ir košs citrondzeltens plankums.

Reizēm mēs iztraucējām kādu krastā guļošu kaimanu. Šis dzīvnieks ir Āfrikas krokodila Dienvidamerikas līdzinieks. Mirkli vērojuši mūs paceltām galvām un pavērtām mutēm, kai- mani smagnēji steidzās uz upes malu un ieplunkšķēja ūdeni.

Mēs ieradāmies Santamarijā vēlu vakarā un nākamajā rītā ar ciematā dzīvojošo indiāņu palīdzību ķērāmies pie dzīvnieku vākšanas. Daudzi indiāņi turēja savvaļas dzīvniekus par mājas lutekļiem un ļāva mums lielu daļu šo radījumu nopirkt, tāpēc mēs īsā laikā tikām pie visai daudziem košiem makao papagaiļiem, kuru griezīgās klaigas mazajā būdiņā gandrīz padarīja mūs kurlus, pie vairākām jaunām boa čūskām un diviem vai trim kapucīnu pērtiķiem.

Mani ļoti pārsteidza žņaudzējčūskas mājdzīvnieku lomā, jo biju domājis, ka indiāņi no čūskām baidās gluži tāpat kā afrikāņi. Apjautājies par iemeslu, es uzzināju, ka indiāņi ļauj šiem rāpuļiem ložņāt pa jumta spārēm, - žņaudzējčūskas šeit ir Anglijas mājas kaķu vietā. Barodamās mājokļos ar žurkām un pelēm, boa kļūstot pavisam rāma un, kamēr vien pietiekot ēdamā, no spārēm lejā nerāpjoties un nekad neuzdrošinoties nonākt uz zemes. Indiāņi paskaidroja, ka žņaudzējčūskas ne tikai esot daudz labākas žurku mednieces par kaķiem, bet, būdamas glīti rožainā, sudrabainā, melnā un baltā krāsā, arī esot ievērojami skaistākas par kaķiem; turklāt patīkami vērot, ka čūskas kā daudzkrāsainas šalles apvijušās ap būdu jumtiem.

Gajanā sastopami trīs sugu skudrulāči. Milzu skudrulācis ar garo, pinkaino asti ir sešas pēdas garš, vidējais skudrulācis jeb tamandua ir apmēram pekiniešu sugas suņa lielumā, savukārt pundurskudrulāča augums ir tikai kādas astoņas collas. Šie trīs skudrulāči mitinās pilnīgi atšķirīgās teritorijās un, kaut arī reizumis ir sastopami cits cita ierastajā vidē, parasti paliek uzticīgi katrs savai vispiemērotākajai zonai. Milzu skudrulācim vislabāk patīk dzīvot zālienē Gajanas ziemeļu daļā, toties abu pārējo sugu pārstāvji ir mežu iedzīvotāji. Vidējo skudrulāci iespējams atrast arī valsts daļēji kultivētajos rajonos, toties pundurskudrulāča meklējumos jādodas pašā neskarto mežu dziļumā.

Lai noķertu milzu skudrulāci savai kolekcijai, man nācās lidot apmēram divsimt jūdžu tālāk zemes iekšienē, līdz nonācu savannās valsts ziemeļos. No lidmašīnas izkāpu nomaļā rančo Rupununi upes krastos. Tur man izdevās nolīgt palīgos ārkārtīgi saprātīgu mednieku - indiāni Frānsisu. Es viņam paskaidroju, ko vēlos, un pēc pamatīgas apdomāšanās mednieks teica, ka gudrākais paņēmiens būtu viņam vienam doties zālienē un izpētīt teritoriju, kamēr izdosies sameklēt kādas milzu skudrulāča atrašanās zīmes. Pēc tam mēs kopīgi varētu mēģināt dzīvnieku sagūstīt.

Es šo plānu atzinu par labu, un pēc trim dienām Frānsiss, starojoši smaidīdams, atgriezās rančo un paziņoja, ka meklējumi vainagojušies panākumiem. Kādā vietā savannā viņš atradis nepārprotamas skudrulāča pēdas - ar dzīvnieka spēcīgajiem nagiem uzšķērstus skudru mājokļus.

Tā nu itin agri nākamajā dienā Frānsiss, mans draugs un es kāpām zirgos un devāmies gūstīt skudrulāci. Zeltainās zāles plašumi, kurus vietām izraibināja zemu krūmiņu pudurīši, saules staros vibrēja un pletās tālē uz visām pusēm līdz pat apvārsnim ar blāvi zaļganzilu kalnu maliņu. Mēs jājām vairākas stundas un neredzējām nekādas dzīvības zīmes, izņemot mazu vanadziņu pāri, kas riņķoja zilajās debesīs mums virs galvas. Zināju, ka šejienes zālienē mitinās daudz dažādu dzīvnieku, tāpēc biju diezgan pārsteigts, sastopot tik maz radījumu. Drīz vien sapratu, kāpēc tā - jāšus mēs nonācām pie lielas, ovālas ieplakas, kuras dibenā vīdēja rāms, ūdensrozēm greznots ezers ar leknas zāles un sīku krūmiņu kruzuļiem gar malām. Vienā mirklī itin viss šķita atdzīvojies. Gaiss bija pilns ar zumošām spārēm, starp mūsu zirgu kājām šaudījās koši krāsainas ķirzakas, kritušo koku zaros, kas liecās pāri ūdenim, tupēja zivju- dzenīši, bet niedrēs un krūmos gar ezera malu čaloja un vīteroja mazu putniņu bari. Garām jādams, es ezera otrā krastā ieraudzīju desmit jabiru stārķus - katrs no putniem bija apmēram četras pēdas augsts un blenza lejup, garo knābi nolaidis, ar nopietnu izteiksmi sejā.

Kad bijām pajājuši ezeram garām un no jauna nokļuvuši zāles klajumā, dzīvība atkal nozuda un vienīgā sadzirdamā skaņa bija mūsu zirgu nagu vienmērīgā dobjā klaboņa un švīksti garajā zālē.

Es secināju, ka no dzīvnieku un putnu viedokļa šo zālienu lielākā daļa ir pārāk sausa, tāpēc tie pulcējas ap ezeriem un dīķiem, ja izdodas tādus atrast. Tādējādi bija iespējams jāt veselām jūdzēm un neredzēt ne mazākās dzīvības zīmes, taču, nonākot ielejā ar dīķi vai ezeru vidū, ūdenskrātuves krastos varēja atrast īstu putnu un zvēru pārpilnību.

Ap pusdienlaiku visbeidzot sasniedzām mērķi - kādu vietu savannā, kur Frānsiss apturēja zirgu un teica, ka tur dzīvojot skudrulācis. Viņš ierosināja, ka vislabāk būtu, ja mēs izvērstos rindā un jātu pa garo zāli, trokšņodami, cik skaļi vien spējam, lai izbaidītu dzīvnieku no migas. Pēc tam mēs viņu aizdzītu uz vietu pa kreisi no mums, kur zāle īsāka, un jāšus viegli varētu skudrulāci panākt. Mēs auļos laidāmies iekšā zālē, kas sniedzās zirgiem līdz krūtīm, klaigādami un celdami troksni, cik spēka.

Zeme bija saulē izkaltusi cieta kā ķieģelis, un tajā bija izveidojušās prāvas plaisas un bedres, tā ka zirgi bieži klupa un gandrīz vai nolidināja mūs pāri galvai zemē. Pēkšņi es izdzirdu Frānsisu skaļi iekliedzamies un ieraudzīju tieši mūsu mednieka zirga priekšā pa zāli lēkšojam tumšu apveidu. Mēs ar draugu pagriezām zirgus un traucāmies Frānsisam palīgā. Skudrulācis - pieņēmu, ka tas ir viņš - centās iebēgt dziļāk garajā zālē, tomēr mums izdevās nogriezt viņam ceļu un dzīt to uz klajāku vietu. Dzīvnieks lēkšoja uz priekšu, ar īsajām, resnajām kājām dimdinādams zemi, garā, lāstekai līdzīgā galva līgojās no vienas puses uz otru un varenā aste plandījās kā karogs.

Mēs jājām skudrulācim pakaļ pilnā gaitā; es aizjāju tam vienā pusē, lai neļautu medījumam atgriezties garajā zālē, bet Frānsiss ieņēma vietu otrā flangā un, skubinādams zirgu, atritināja laso. Pamazām viņš no sāniem piekļuva skudrulācim pavisam tuvu, sagrieza laso virs galvas un svieda. Diemžēl indiānis bija izveidojis pārāk lielu cilpu, tāpēc dzīvnieks, kaut arī laso trāpīja tam tieši priekšā, vienkārši izlēkšoja laso cauri un šņākdams un sprauslādams turpināja skriet pa zāli. Frānsiss apturēja zirgu, satina virvi un no jauna devās vajāt medījumu. Nonācis līdzās skudrulācim, viņš meta laso vēlreiz. Šoreiz medniekam laimējās, un viņš cieši savilka virvi ap skudrulāča kaklu.

Vienā mirkli Frānsiss nolēca no zirga, stingri turēdams virvi, bet skudrulācis pilnā sparā skrēja uz priekšu, vilkdams mednieku sev līdzi. Arī es nolēcu no zirga, pieskrēju un ieķēros virvē. Apbrīnojami, cik skudrulāča strupās kājas bija spēcīgas - viņš raustīja mūs pa savannu šurpu turpu, kamēr mēs galīgi pārgurām un virve jau bija iegrauzusies plaukstās. Frānsiss paskatījās pāri plecam un atviegloti nogrudzināja. Ari es paskatījos un ieraudzīju, ka cīniņā esam nonākuši pavisam tuvu mazam, apmēram divpadsmit pēdu augstam kociņam. Patiesības labad jāpiebilst, ka tas bija vienīgais koks jūdzēm tālā apkārtnē.

Nosvīduši un aizelsušies mēs aizvilkām neapmierināto skudrulāci pie koka, vairākas reizes aptinām virves brīvo galu ap stumbru un kārtīgi nostiprinājām. Tikko biju sasējis pēdējo mezglu, kad Frānsiss pameta skatienu uz koka lapotni un izmisumā iestenējās. Paskatījies augšup, es apmēram divas pēdas virs mūsu galvām ieraudzīju prāvu, apaļu lapseņu pūzni apmēram futbola bumbas lielumā. Skudrulācis raustīja virvi, un koks locījās un līgojās, par ko lapseņu kolonija nepavisam nebija sajūsmā - viss bars, nikni dūcot, izlaidās no pūžņa. Mēs ar Frānsisu metāmies bēgt, ko kājas nes.

Kad nu skudrulācis bija droši piesiets - vismaz mēs tā domājām -, atgriezāmies pie zirgiem, lai savāktu līdzpaņemto medību ekipējumu: izturīgu auklu un vairākus lielus maisus, kurā gūstekni ievietot. Atgriezos pie koka tieši īstajā brīdī, lai redzētu, kā skudrulācis ar nagiem noplēš pēdējo virves cilpu, nopurinās kā liels suns un lēni, cienīgi aizvelkas pāri savannai. Atstājis Frānsisu atraisīt laso no lapseņu apsēstā koka, es metos pakaļ skudrulācim un skriedams izveidoju virves galā slīdošu cilpu.

Panācu bēgli un metu savu amatierisko laso viņam uz galvas, tomēr nebiju tik prasmīgs kā Frānsiss un, gluži dabiski, netrāpīju. Skudrulācim turpinot lēno riksi, mēģināju vēlreiz un atkal nopūdelēju; kad sviedu trešo reizi, skudrulāci šķita nokaitinājusi šī pastāvīga garās virves svaidīšana, - viņš pēkšņi apstājās, apcirtās pret mani un saslējās pakaļkājās. Šādā pozā dzīvnieka galva atradās manu krūšu augstumā, un es piesardzīgi vēroju viņa priekškāju milzīgos, līkos, sešas collas garos nagus, kas bija izliekti kaujas gatavībā.

Dzīvnieks šņāca un sprauslāja, svaidīja garo, slaido purnu no vienas puses uz otru un vēcināja priekškājas gluži kā bokseris. Tā kā es nepavisam nekāroju mesties cīņā ar radījumu, kurš nepārprotami bija spējīgs ar savām priekškājām nodarīt pamatīgus bojājumus, nolēmu labāk pagaidīt, kamēr man piebiedrojas Frānsiss; tad viens no mums novērstu skudrulāča uzmanību, bet otrs mēģinātu zvēru sagūstīt. Apgāju skudrulācim apkārt, lai pārliecinātos, vai nav iespējams viņu pārsteigt no mugurpuses, taču dzīvnieks griezās man līdzi kā vilciņš, joprojām turēdams nagus draudoši saslietus. Tāpēc apsēdos zemē un sāku gaidīt Frānsisu.

Sapratis, ka karadarbībā iestājies pamiers, skudrulācis nolēma, ka pienācis īstais laiks novērst viņa ārienei vajāšanas nodarīto postu. Kamēr dzīvnieks šņākdams un sprauslādams skrēja pa savannu, no mutes viņam bija straumēm plūdušas slienas. Tās bija biezas un lipīgas un parasti tika izmantotas skudrulāča garās mēles mitrināšanai, kad dzīvnieks uzlasīja barību. Šoreiz stīgrās siekalas, no mutes nokarādamās, bija plandoties pieķērušās pilnas ar zāles drumsliņām un salipušas visapkārt dzīvnieka degunam. Tagad skudrulācis attupās un ar garajiem nagiem ņēmās ļoti rūpīgi tīrīties. Pēc tam viņš dziļi nopūtās, piecēlās, noskurinājās un turpināja smagiem soļiem rikšot prom pa zāli.

Frānsiss bija atguvis laso un piebiedrojās man, un mēs vēlreiz panācām medījamo; sadzirdējis mūsu tuvošanos, skudrulācis apstājās, pagriezās un attupās uz pakaļkājām, tomēr tikt galā ar diviem uzbrucējiem nespēja. Kamēr es novērsu skudrulāča uzmanību, Frānsiss aizlavījās dzīvniekam aiz muguras un itin glīti uzmeta tam laso. Sajutis cilpu atkal savelkamies, skudrulācis metās skriet pilnā sparā, vilkdams Frānsisu un mani līdzi; nākamo pusstundu mēs stīvējāmies pa savannu, kamēr izdevās uzmest dzīvnieka ķermenim un kājām tik daudz cilpu, ka tas vairs nespēja pakustēties. Drošības dēļ vēl nosaitējuši medījumu ar garu virves gabalu, mēs iegrūdām gūstekni kādā no lielajiem maisiem, tā ka ārā rēgojās tikai garenā galva un deguns.

Tiklīdz bijām viens otru apsveikuši ar panākumiem, atklājās jaunas grūtības. Kad bijām maisu pacēluši un pienesuši klāt zirgiem, tie vienprātīgi nolēma, ka pret mūsu pārnēsāšanu viņiem nekas nav pretī, taču kategoriski iebilda pret dīvaino radījumu maisā, kas neganti šņāca un sprauslāja. Veselu stundas ceturksni mēs centāmies zirgus nomierināt, taču bez panākumiem. Ik reizi, kad tuvojāmies zirgiem ar skudrulāci, tie purināja galvu un trauksmaini rāvās sāņus.

Frānsiss nolēma, ka vienīgā iespēja ir ļaut man vest viņa zirgu, kamēr viņš pats stiepšot skudrulāci uz muguras. Es par to šaubījos, jo mēs atradāmies krietni tālu no rančo un saule tobrīd nežēlīgi cepināja, turklāt gūsteknis nepavisam nebija viegls. Tomēr šķita, ka tas ir vienīgais risinājums, tāpēc es uzkāpu zirgā un vedu Frānsisa rumaku pie pavadas, kamēr mednieks stiepa maisu ar medījumu. Skudrulācis darīja visu iespējamo, lai padarītu šo ceļojumu iespējami grūtāku - raustījās un grozījās maisā tā, ka to nest bija ārkārtīgi neērti. Stundas laikā mēs nogājām tikai pāris jūdžu, jo ik pēc divsimt vai trīssimt jardiem Frānsiss bija spiests nolikt maisu un atpūsties.

Beidzot sapratām, ka šādā tempā rančo sasniegsim tikai pēc nedēļas, tāpēc Frānsiss ieteica, ka man vai manam draugam vajadzētu palikt šeit un pieskatīt skudrulāci, kamēr otrs kopā ar viņu aizjātu uz nomaļu fermu, kura kā neskaidrs punktiņš vīdēja tālumā. Mednieks apgalvoja, ka tur mēs varēšot dabūt kaut ko tādu, ko viņš pats nosauca par "velkbulu". Viņa angļu valoda nebija izcila, un mēs tā arī nesapratām, kas tas "velkbuls" ir. Tomēr Frānsiss šķita pārliecināts, ka tas ir vienīgais glābiņš no ķibeles, tāpēc mans draugs palika kopā ar skudrulāci gaidīt maza krūmiņa paēnā, bet mēs ar Frānsisu auļojām pāri zālie- nei fermas virzienā.

Ieradušies fermā, mēs satikām apburošu vecu indiāni, kas tur saimniekoja un pacienāja mūs ar ļoti sirsnīgi kāroto kafijas tasi. Tad Frānsiss izveda mani ārā un parādīja "velkbulu". Tas izrādījās vilcējbullis - tātad bullis, ko atsevišķās pasaules daļās izmanto iejūgam un kravu pārvadāšanai.

Tobrīd parādījās Frānsisa sieva, un mūsu mednieks paskaidroja, ka viņa ar bulli aizjāšot uz savannu, bet mēs savos zirgos viņai sekošot. Sīciņā indiāniete uzlēca milzīgajam lopam mugurā un apsēdās sāniski, viņas garie, melnie mati nokarājās līdz viduklim, tā ka viņa izskatījās gluži pēc lēdijas Godaivas. Tad viņa uzšāva bullim ar garu stibu, un tas mundrā riksī auļoja prom pa zālieni.

Kad mēs ar Frānsisu atgriezāmies vietā, kur bijām atstājuši manu draugu un skudrulāci, atklājās, ka gūsteknis mums sagādājis jaunas likstas. Dzīvnieks bija pamanījies līdz pusei izrauties no maisa, kas pašlaik kuļājās viņam ap vidu kā maišelīgas bikses, un nu šaudījās pa zāli, manam draugam izmisīgi sekojot. Mēs bēgli noķērām, iebāzām jaunā maisā un sasējām stingrāk, kamēr mans draugs uzskaitīja grūtības, kādas viņu piemeklējušas mūsu prombūtnes laikā.

Izrādījās, ka vispirms jau mana drauga zirgs, kas šķitis stingri piesiets, pēkšņi laidies rikšos pa savannu, un mans draugs labu laiku to vajājis, kamēr paveicies bēgli noķert. Atgriezies viņš ieraudzījis, ka skudrulācim sekmīgi izdevies atraisīt vairākas virves, ar nagiem uzšķērst maisu un pa pusei no tā izlīst. Mans draugs nobijies, ka zvērs aizbēgs, tāpēc meties pie skudrulāča, iegrūdis to atpakaļ maisā un no jauna sasējis. Atskatīdamies viņš ieraudzījis, ka zirgs izmantojis iespēju un atkal aizlaidies.

Kamēr viņš noķēris zirgu un atgriezies pie skudrulāča, dzīvnieks bijis jau otro reizi izlauzies no maisa. Tajā brīdī mēs esot atgriezušies.

Drīz vien buļļa mugurā atauļoja Frānsisa sieva un palīdzēja mums uzcelt skudrulāci uz jaunā transporta līdzekļa. Bullis šā procesa laikā neizrādīja ne mazākās emocijas: šķita, ka viņam vienalga, vai nesamais maiss ir pilns ar kartupeļiem vai klabur- čūskām; kaut arī skudrulācis šņāca un cīnījās no visa spēka, bullis smagnēji un noteikti soļoja uz priekšu, nepievērsdams nešlavai ne mazāko uzmanību.

Mēs nonācām rančo, kad jau bija pavisam satumsis, izpurinājām savu gūstekni no maisa un atsējām. Es pagatavoju vienkāršus virves iemauktus un piesēju skudrulāci pie liela koka; turpat noliku lielu ūdens bļodu un atstāju dzīvnieku mierā.

Ļoti agri nākamajā rītā iztrausos no gultas un devos skudrulāci apraudzīt; pirmajā mirklī šķita, ka viņam izdevies pa nakti aizbēgt, jo dzīvnieku nekur nemanīja. Tikai pēc laba brīža es atklāju, ka viņš saritinājies ciešā kamolā un nogūlies starp koka izcilnajām saknēm, apsedzies ar asti kā ar lielu, pelēku šalli, tāpēc no tāluma vairāk atgādina izdedžu kaudzi nekā dzīvu radījumu. Tobrīd es aptvēru, cik ļoti noderīgai gan jābūt šai lielajai astei. Zālienē skudrulācis izkārpa starp zāles kušķiem seklu guļvietu, saritinās tajā un pārklāj asti pāri kā jumtu, un šai vilnainajai segai spēj tikt cauri vienīgi paši sliktākie laika apstākļi.

Galvenās grūtības tagad bija iemācīt Amosu (tā mēs bijām skudrulāci iesaukuši) ēst aizstājējbarību, jo Anglijas zoodārzā viņš pie savas parastās barības - baltajām skudrām - netiks. Pagatavoju maisījumu no piena, jēlas olas un smalki sakapātas gaļas, kuram vēl pievienoju trīs pilienus zivju eļļas. Pielējis pilnu bļodu ar šo miksli, es to aiznesu pie liela balto skudru pūžņa netālu no rančo, izurbu pūznī caurumu, iegrābu sauju skudru un uzbēru pienainajam maisījumam pa virsu. Aiznesu bļodu atpakaļ uz mājām un noliku Amosam sasniedzamā vietā.

Biju domājis, ka paies kāds laiciņš, iekams Amoss pieņems jauno barību, tomēr skudrulācis, man par pārsteigumu, bļodu ieraudzījis, tūdaļ piecēlās kājās un tecēja tai klāt. Uzmanīgi apostījis cienastu, dzīvnieks izritināja savu garo, čūskai līdzīgo mēli un iegremdēja maisījumā. Viņš bridi stāvēja nekustīgi, apcerēdams jauno garšu, tad nolēma, ka tā ir viņam pa prātam; nostājies līdzās bļodai, Amoss apbrīnojamā ātrumā ņēmās šaudīt mēli iekšā ārā, kamēr trauks bija izlaizīts gluži tīrs. Skudrulāčiem, protams, nav zobu, tāpēc tie uzlasa barību ar mēles un lipīgo slienu palīdzību.

Reizēm es kā īpašu gardumu pasniedzu Amosam bļodu ar termītiem - kopā ar visām māla ligzdas drumslām. Ir apbrīnojami vērot, kā skudrulāča garā mēle izritinās no mutes un iegrimst bļodā, - baltās skudras un māla kripatas pielīp pie tās kā mušas pie mušpaplra. Toties, kad mēle ievelkas atpakaļ mutē, dzīvnieks ar lūpām notrauc visu lieko, tā ka vēderā nonāk tikai skudras. Amoss nudien to darīja ārkārtīgi prasmīgi.

Drīz pēc tam, kad biju atgriezies savā bāzes nometnē Džordžtaunā un Amoss iedzīvojies jaunajā aplokā, man palaimējās atrast viņam sievu. Tā ieradās kādu dienu, sasieta ņurdošā murskull un iemīcīta taksometra bagāžniekā. Cilvēks, kas skudrulāceni bija sagūstījis, nebija izturējies īpaši uzmanīgi, tāpēc gūsteknei uz ķermeņa bija vairāki nelāgi ievainojumi, turklāt no barības un ūdens trūkuma viņa bija pagalam novārgusi. Kad es noraisīju auklas, skudrulācene gulēja uz sāniem zemē un nespēcīgi šņāca; es pat necerēju, ka viņa izdzīvos. Pasniedzu tai bļodu ūdens, un padzērusies mātīte ātri atguva spēkus, piecēlās kājās un metās uzbrukumā visiem, ko vien ieraudzīja.

Amoss bija pieradis pie domas, ka viņš šajā teritorijā ir vienīgais skudrulācis, tāpēc savu biedreni neuzņēma atplestām rokām. Kad atvēru viņa aploka durvis un mēģināju iestumt mātīti iekšā, Amoss savu mīlu izrādīja, ar nagiem pamatīgi uzšaudams viņai pa degunu un dedzīgi šņākdams. Visbeidzot es nolēmu, ka abiem dzīvniekiem labāk vajadzētu mitināties līdzās, kamēr tie viens pie otra pieradīs. Amosa aploks bija ļoti liels, tāpēc es to ar mietu sētu pārdalīju uz pusēm. Ar Amosa barošanu nekādas problēmas neradās, toties viņa jaunā sieva sagādāja neiedomājamas grūtības. Tā kategoriski atteicās kaut vai pagaršot bļodā pasniegto maisījumu un divdesmit četras stundas ieturēja bada streiku.

Tomēr nākamajā dienā man radās ideja. Barodams Amosu, es viņa bļodu piestūmu pie koka stabiem, kas nodalīja abu dzīvnieku mājokļus. Amosa ēšanas manieres nebija no smalkākajām, tā ka ikvienu, kas barošanas laikā atradās trīsdesmit pēdu attālumā, par šo faktu nepārprotami informēja ēdāja šļurksti- nāšana, sprauslāšana un šņaukāšanās, ari tad, ja skudrulācis pats nemaz nebija redzams.

Amosa trokšņainās ieturēšanās ieinteresēta, jaunā skudrulācene piegāja pie sētas palūkoties, ko viņš ēd. Tā izbāza slaiko degunu starp mietiem un paostīja Amosa bļodu, tad ļoti lēni un piesardzīgi iemērca garo mēli maisījumā. Pāris minūšu laikā skudrulācene jau tiesāja nost ēdamo tikpat aši un dedzīgi, kā bija demonstrējis Amoss. Nākamās divas nedēļas viņa vienmēr ēda tieši tāpat - izbāzusi galvu pa mietu spraugu un ar garo mēli lakdama no vienas bļodas ar Amosu.

Pastāvīgi ēzdami no viena trauka, skudrulāči galu galā pavisam labi sarada, un nepagāja ilgs laiks, kad mēs novācām starpsienu un ļāvām abiem dzīvot kopā. Viņi sirsnīgi sadraudzējās un allaž gulēja cieši blakus, rūpīgi apsegušies ar astēm.

Tomēr es nespēju sagādāt diviem skudrulāčiem mājupceļam pietiekami lielu būri, tāpēc viņiem nācās ceļot šķirti. Taču uz kuģa es sastūmu abus būrus cieši kopā, tā ka abi varēja izbāzt ārā degunus un saostīties.

Kad Amoss un viņa draudzene beidzot nonāca Anglijā un savās jaunajās mājās - zoodārzā -, viņi mēdza uzjautrināt publiku ar boksa mačiem. Abi nostājās uz pakaļkājām, šūpoja garos degunus no vienas puses uz otru kā svārstus, zvetēja un šķīla ar garajiem slepkavīgā izskata nagiem, astes pa grīdu šaudīdami. Šis bokss no malas izskatījās straujš un nežēlīgs, taču cīnītāji nekad viens otru neievainoja.

Otrs lielākais Gajanas skudrulācis bija mežu iemītnieks ta- mandua - vidējais skudrulācis. Tamandua izskatās visai līdzīgs milzu skudrulācim - tāds pats kumps snuķis un mazas, apaļas acis, tādas pašas spēcīgas priekškājas ar gariem, līkiem nagiem. Tamandua īsspalvu kažoks ir gaiši brūns, aste - gara un līka. Milzu skudrulācis savu asti izmanto par kaut ko līdzīgu segai, tamandua tā rīkoties nevar, toties ar astes palīdzību rāpjas kokos - gluži kā to dara Gajanas koku dzeloņcūkas un pērtiķi. Tamandua bija arī vismuļķīgākais dzīvnieks, kādu vien Gajanā laimējies noķert.

Savvaļā tamandua uzkāpj visaugstākajos kokos un pa to lielajiem zariem rāpjas uz priekšu, līdz atrod koku skudru prāvās ligzdas. Ar lielajiem, līkajiem nagiem tas uzlauž skudru cietokšņus, un garā, lipīgā mēle uzlaiza skudras. Ik pa brīdim tamandua uzlauž vēl gabaliņu ligzdas un turpina laizīšanu. Gūstā tamandua ar grūtībām tika vaļā no šā paraduma, - saņēmis bļodu ar maltās gaļas, jēlas olas un piena maisījumu, viņš iegremdēja tajā garos nagus, aplaizīja tos un turpināja skrāpēt trauku. Parasti tas beidzās ar bļodas apgāšanu uz būra grīdas. Tamandua nešaubīgi uzskatīja ēdiena trauku par īpašu skudru ligzdas paveidu, kas jāuzlauž, lai tiktu klāt saturam, un vienīgais veids, kā izvairīties no ēdiena izšļakstīšanas gan sev virsū, gan pa visu būri, bija piestiprināt trauku pie režģa.

Savu pirmo pundurskudrulāci es ieguvu indiāņu ciematā, strautu ieskautajās saliņās. Visu dienu biju braukājis apkārt ar kanoe, apmeklēdams dažādas indiāņu apdzīvotās vietas un pirkdams itin visus dzīvniekus, ko viņi bija ar mieru pārdot. Minētajā ciematā biju ticis pie gluži laba mājas iemītnieku ķēriena un apmēram stundu uzjautrinājies, kaulēdamies ar cie- matniekiem. Tā kā viņi nerunāja angliski, bet es nesapratu viņu valodu, tirgošanās norisa ar zīmju palīdzību.

Visbeidzot cauri biezajam cilvēku pūlim pie manis izspraucās mazs, apmēram septiņus vai astoņus gadus vecs zēns, vienā rokā nesdams garu mietu, kura galā bija pieķēries kaut kas tāds, ko es no pirmā acu uzmetiena noturēju par gigantisku meža tauriņa kūniņu. Tomēr tuvākas izpētes rezultātā tas izrādījās pundurskudrulācis, kas, cieši aizmiedzis acis, bija pieķēries pie zara. Es nopirku no zēna skudrulācīti un atklāju, ka mazajam radījumam piemīt daudz interesantu īpašību, par kādām nebiju lasījis nevienā dabaszinātņu grāmatā.

Šie mazie dzīvnieciņi ir apmēram sešas collas gari, un tos pilnībā klāj biezs, mīksts zeltaini brūns kažoks, kas piešķir viņiem līdzību ar sīciņiem rotaļu lācīšiem. Arī garo tvērējasti klāj bieza vilna. Koši sārtās pakaļkāju pēdas ir mazliet vērstas uz iekšu, lai, šiem radījumiem ložņājot pa kokiem, pēdas precīzi aptvertu tievos zariņus nevainojamā tvērienā. Kad pundurskudrulācis stingri pieķēries zaram ar pakaļkājām un asti, praktiski nav iespējams viņu atraut, to nopietni nesavainojot. Tāpat kā citiem sugasbrāļiem, arī pundurskudrulāčiem priekškājas ir īsas, ļoti spēcīgas un bruņotas ar trim līkiem nagiem, no kuriem vidējais ir garš, abi malējie - īsāki. Plaukstas atgādina mazus sārtus spilventiņus, un tvērienā garie nagi tām piekļaujas ar neticamu spēku - gluži kā aizvāžams kabatas naža asmens.

Šiem mazajiem dzīvnieciņiem piemīt ļoti dīvains paradums, kura dēļ viņi Gajanas iezemiešu vidū iemantojuši nosaukumu "slava dievam". Miegā pundurīši sēž uz zara, ko cieši satvēruši ar pakaļkājām un apvijuši ar asti, stalti izslējušies kā sargkareivji, pacēluši abas priekškājas pret debesim. Ja dzīvnieciņu iztraucē, tas gāžas uzbrucējam virsū un uzšķērž ar abiem garajiem nagiem. Šo īpatnējo pozu skudrulāči ieņem, kad ir nobijušies, un reizēm uzbrukuma gaidās tā notup pat pusstundu, acis aizvēruši un ķepas augstu pacēluši virs galvas.

Mazais skudrulācis kustējās ārkārtīgi lēni un miegaini, viņš šķita tik lielā mērā samierinājies ar nebrīvi, ka es pat neieslodzīju to kastē, bet vienkārši ar visu mietu atbalstīju pret kanoe malu; tur viņš visu ceļu notupēja, sastindzis un saslējies kā senatnīgs kuģa priekšgala rotājums, un nepakustējās, iekams bijām sasnieguši nometni. Es nepavisam nebiju pārliecināts, kādu barību piedāvāt mazajam draugam, taču atcerējos, ka biju lasījis, - šie mazie radījumi pārtiekot no dažādu meža ziedu nektāra. Tāpēc pirmajā vakarā izšķīdināju ūdenī medu un mazā podiņā pakarināju skudrulācīša būrī.

Ap astoņiem vakarā mazais sāka izrādīt dzīvības zīmes. Stīvā poza atslāba, viņš nolaidās uz visām četrām un sāka lēni, piesardzīgi rāpot pa būri saliktajiem zariem, atgādinādams vecu viru uz apledojuša ceļa. Tad pundurītis ieraudzīja medus podiņu. Iekāries zarā tieši zem podiņa, viņš ļoti uzmanīgi to apostīja ar mazo sārto deguntiņu un nolēma, ka traukā droši vien ir atrodams kaut kas garšīgs. Pirms es paguvu iejaukties, skudrulācis bija aizķēris ar nagu aiz mazā trauciņa malas un to sasvēris, nākamajā mirkli saņemdams uz galvas medusūdens šalti. Mazais radījums par to ārkārtīgi apskaitās un sašuta vēl vairāk, kad man nācās izņemt viņu no būra un nosusināt ar vates piciņu. Visu atlikušo vakara cēlienu viņš nosēdēja uz zara, tīrīdams no kažoka lipīgā šķidruma paliekas.

Pundurītim medusūdens ļoti garšoja, taču man vajadzēja viņam to pasniegt podiņā ar ļoti šauru atveri, citādi skudrulācis iebāza traukā visu galvu, nokāpa uz grīdas un klaiņāja apkārt, tā ka no rīta izskatījās pēc kustīgas, lipīgas zāģskaidu bumbiņas.

Tomēr medusūdens nebija mazajam radījumam pietiekami barojošs, tāpēc es mēģināju viņam piedāvāt skudru olas. Man par pārsteigumu, skudrulācis no tām stingri atteicās; pēc tam piedāvāju pašas skudras, un par tām viņš izrādīja vēl mazāku interesi. Visbeidzot es gluži nejauši atklāju, ka pundurītim garšo

sienāži un naktstauriņi - tos skudrulācis katru nakti ar milzu enerģiju vajāja pa visu būri.

Gajanas skudrulāči nepavisam nav tie dzīvnieki, kurus viegli turēt nebrīvē, taču viņi ir apburoši radījumi un tiem veltīto pūļu vērti.

10. NODALA Krupji ar kabatām un citi ērmīgi zvēri

Strauti tecēja visapkārt Santamarijas ciematam, tā ka mēs vārda tiešā nozīmē dzīvojām uz salas. Atklāju, ka strautos mitinās daudz kaimanu mazuļu, un dedzīgi vēlējos tos sagūstīt lielā skaitā. Drīz vien izrādījās, ka tas nepavisam nav tik vienkārši, kā ķert krokodilus Kamerūnā. Tur varēja tikai brist pa seklajiem strautiņiem un tvarstīt smilšu sērēs guļošos dzīvniekus. Upītes visapkārt Santamarijai bija šim nolūkam daudz par dziļu, turklāt tajās bez kaimaniem dzīvoja ari citi radījumi - elektriskie zuši un niknās, asinskārās zivis pirajas, un ne ar vienu no tiem nebūtu patīkami kopā peldēties. Tāpēc, gūstot mazos kaimanus, man nācās pielāgot medību metodi šīs zemes īpatnībām.

Kādā vēlā vakarā mēs savā prāvajā kanoe slīdējām lejup pa straumi, paņēmuši līdzi lielu lāpu un garu mietu, kura galā piesieta aukla ar slīdošu cilpu. Es sēdēju pašā laivas priekšgalā, turēdams lāpu un mietu, savukārt airētājs pakaļgalā lēni un klusi virzīja laivu uz priekšu pa tumšajiem ūdeņiem.

Drīz vien atklāju, ka mazajiem kaimaniem vislabāk patīk gulēt tādās vietās, kur ūdenszāles biezā slānī klāj ūdens virsmu, no tās rēgojas tikai deguni un izvalbītās acis. Kamēr laiva klusi slīdēja uz priekšu, es ar lāpu izgaismoju šos ūdenszāļu klājie- nus, līdz beidzot apmēram trīsdesmit jardus tālāk ieraudzīju kvēlojam maza kaimana acis. Ar brīvo roku pamāju airētājam, un tas pievirzīja kanoe pie ūdenszāļu klājiena malas, nobremzēja laivu un apstājās.

Spīdinādams gaismu kaimanam tieši acīs, es noliecos, uzmanīgi pārvilku cilpu pāri dzīvnieka purnam un tad ar veiklu rāvienu izcēlu kaimanu no ūdens tieši laivā, kur tas ņēmās kepuroties un skaļi, nikni ņurdēt. Sadzirdējuši šos protestus, visi pārējie kaimanu mazuļi jūdzēm tālu apkārtnē sāka līdzjūtīgi urkšķināt, taču tā bija viņu kļūda, jo, klausīdamies, no kuras puses nāk skaņas, es varēju secināt, kur lielākā daļa kaimanu slēpjas, tādējādi nepagāja ilgs laiks, kad kanoe dibenā jau gulēja piebāzts maiss, kas raustījās un šļūkāja no sagūstīto rāpuļu kustībām. Lielais kaimanu bars sacēla tādu troksni, ka tālāk mēs vairs netikām, - mazuļu vienbalsīgā rēkšana jūdzēm tālu vēstīja par laivas tuvošanos.

Viens no visīpatnākiem šīs ūdenspasaules iemītniekiem bija pipakrupis. Tas laikam gan ir neparastākais abinieks pasaulē, jo vārda tiešā nozīmē ir krupis ar kabatām. Es noķēru dažus šos dīvainos radījumus mazā, kritušām lapām aizsprostotā kanālā, lielāka strauta attekā. Viņi tik ļoti atgādināja satrūdējušu lapu kamolus, ka pirmajā brīdī nemaz nesaskatīju tajos dzīvas radības. Krupji bija apmēram piecas collas gari un drīzāk izskatījās pēc ļoti plakaniem, brūniem ādas pūķīšiem ar kājām katrā stūrī. Kad es viņus pacēlu, abinieki nesprauslāja un nespārdījās, kā to darītu lielākā daļa krupju un varžu, bet gulēja pavisam ļengani, paļaudamies, ka līdzība ar kritušām lapām viņus pasargās.

Viens no noķertajiem krupjiem izrādījās mātīte, kas grasījās dēt olas, un par to es biju īpaši priecīgs, jo radās iespēja novērot mazuļu apbrīnojamo izšķilšanos. Kad mātīte izdēj olas, tēviņš tās iespiež viņai muguras ādā, kas šim nolūkam kļuvusi mīksta un poraina. No pirmā acu uzmetiena izskatās, ka brūnajā, gludajā ādā pa pusei ieraktas caurspīdīgu kreļļu zīlītes. Tā olu daļa, kas paceļas virs mātītes ādas, pamazām sacietē un kļūst par sīkiem, izliektiem vāciņiem, tā ka olas paliek apslēptas šajās kabatiņās mātes mugurā, kur pamazām kļūst par kurkuļiem, bet pēc tam - par sīciņiem krupīšiem, no kuriem katrs ir tik niecīgs, ka veseli seši varētu satupties uz vienas pastmarkas. Kad krupēni ir gatavi izšķilties, vāciņa virspuse kļūst mīksta, un, ķepurodamies un stumdami, mazie radījumi pamanās to nogrūst sānis kā lamatu durvis, lai pēc tam ar pamatīgu piepūli izrāptos no dīvainajām bedrītēm - savām bērnistabām mātes mugurā.

Lielā krupju mātīte, kuru noķēru strautzemē, vadīja savas dienas prāvā skārda kārbā, rāmi izplājusies uz ūdens, un izskatījās tā, it kā ne tikai jau vairākas dienas būtu beigta, bet pat sākusi sadalīties. Vēroju, kā olas viņai uz muguras palēnām sacietē par maziem vāciņiem, un pēc tam pacietīgi gaidīju mazo krupēnu parādīšanos. Patiesībā mazuļi novilcināja savu piedzimšanu līdz brīdim, kas es jau devos mājup un atrados Atlantijas okeāna vidū; toreiz viņi savai iznākšanai izvēlējās pašu neērtāko brīdi.

Bija gandrīz pusnakts; es biju ticis galā ar darbiem un prātoju par došanos pie miera savā kajītē, kad pirms gaismas izslēgšanas kravas telpā uzmetu skatienu pipakrupju mātītei un ieraudzīju savādu mazu, melnu zariņu, kas likās augam viņai no muguras. Aplūkojis tuvāk, es atklāju, ka viens no mazajiem vāciņiem ir nostumts malā un mazais zariņš ir no bērnistabas izlīdusi krupēna sīkā kājiņa, kas kuļājās uz visām pusēm. Kamēr vēroju, mazais pamanījās izbāzt ārā vēl vienu kāju, tad galvu un pēc tam uz brīdi aprima un vērās apkārt pasaulē kā sīciņš, melns strādnieciņš, kas izlīdis no kanalizācijas šahtas.

Pagāja četras vai piecas minūtes, kamēr krupītis pilnībā iz- rausās no savas bērnistabas, tad brīdi atpūtās mātei uz muguras, savu pūliņu acīmredzami nokausēts. Pēc tam mazais ar plunkšķi ieslīdēja ūdenī un sāka tur līksmi peldēt. Es pacietīgi gaidīju, - drīz vēl viens sīkais vāciņš nostūmās malā un man ar rociņu pamāja otrs krupēns.

Kamēr es tur tupēju, pilnīgi aizgrābts no neparastā skata, man piebiedrojās divi jūrnieki, kas, atgriezdamies no dežūras uz tiltiņa, bija ieraudzījuši kravas telpā gaismu un vēlējās uzzināt, kas tur notiek un vai nav vajadzīga viņu palīdzība. Abi bija visai pārsteigti, ieraudzījuši mani šajā nakts stundā sagumušu pie bundžas, un vaicāja, ko es tur darot. Izskaidroju lielās pipa- krupju mātes dzīves gājumu, pastāstīju, kā esam viņu noķēruši noslēpumainajās strautzemēs, un norādīju, ka mazuļi tieši šobrīd rosīgi šķiļas uz mātes muguras. Abi jūrnieki notupās man līdzās, sāka vērot vēl viena mazuļa parādīšanos virspusē un drīz vien aizrāvās tieši tāpat kā es.

Pēc neilga brīža mūsu trijotnei piebiedrojās arī citi jūrnieki, kas vēlējās uzzināt, kur palikuši viņu biedri. Es vēlreiz pastāstīju par krupjiem ar kabatām, un arī šie jūrnieki tik ļoti ieinteresējās, ka notupās mums līdzās un vēroja mazo krupju šķilšanos. Kad viens no krupīšiem - vārgāks nekā pārējie - pārāk ilgi cīnījās ārā no savas kabatiņas, jūrnieki ļoti uztraucās un vēlējās zināt, vai varētu mazulim palīdzēt ar sērkociņu, taču es paskaidroju, ka krupēns ir pārāk trausls - sērkociņš viņam būtu kā koka stumbrs un mēs tikai salauztu kādu no viņa diedziņiem līdzīgajām kājām, lai ari cik piesardzīgi rīkotos.

Visbeidzot, kad krupēns bija ticis ārā no savas kabatiņas un kā nelaimes čupiņa pārguris sabruka uz mātes muguras, atskanēja vienota atvieglojuma nopūta, jau bija uzaususi gaisma, kad ūdeni ieplunkšķēja pēdējais krupltis; kļuvuši gluži stīvi, mēs iztaisnojāmies un nokāpām virtuvē izlūgties pavāram agru tējas tasi. Visu nākamo dienu mēs strādādami žāvājāmies, tomēr bijām vienisprātis, ka vērts pavadīt nakti nomodā, lai vērotu mazo krupīšu dzimšanu.

Pipakrupji, protams, nebija vienīgie neparastie abinieki, ko var atrast strautienēs. Šķita, ka Gajanai tikusi iedalīta īpaši liela daļa pasaules krupju un varžu.

Nākamais dīvainais radījums tūlīt pēc pipakrupjiem bija milzkurkuļu krupis. Pirmo reizi par šo abinieku es uzzināju kādu nakti, kad kopā ar draugu bagarēju mazu upīti, meklēdams medījumu. Drīz vien draugs man uzsauca, ka esot noķēris ļoti dīvainu būtni: tā izskatoties gluži kā kurkulis, taču esot apmēram sešas collas gara un ar tik lielu ķermeni kā vistas ola.

Mēs ar draugu ilgi strīdējāmies, kas šis savādais kustonis varētu būt; draugs apgalvoja, ka tas ir kāds zivs paveids, - lai iedomājoties vien, kāda gigantiska varde varētu izaugt no tāda kurkuļa! Es savukārt tikpat stingri biju pārliecināts, ka tam tomēr jābūt kurkulim. Tikai pēc ilga strīda es atcerējos, ka biju lasījis par šo dīvaino abinieku, un sapratu, ka esam noķēruši milzkurkuļu krupja kurkuli.

Milzkurkuļu krupja dzīves cikls rit pretējā virzienā nekā parastajam krupim. No parasto varžu ikriem izšķiļas mazītiņi kurkulīši, kas aug lielāki, līdz noteiktā attīstības stadijā tiem parādās kājas un nozūd aste, tad mazuļi izrāpjas uz sauszemes jau kā pusaugu vardes. Viens no neparastākajiem faktiem pasaulē ir tāds, ka milzkurkuļu krupis kurkuļa stadijā ir lielāks nekā pieaudzis.

Vēl viena dīvaina varde, kas sastopama šajā Dienvidamerikas nostūri, ir somainā varde. Šis nelielais radījums rūpējas par mazuļiem tikpat neparastā veidā kā pipakrupis. Somainās vardes mātītei muguras ādā ir gara plaisa, kas veido tādu kā kabatu; šajā kabatā tiek ievietotas olas, un pēc tam mātīte par tām vispār aizmirst. Kabatā olas kļūst par kurkuļiem, kurkuļiem izaug kājas un nozūd aste; tajā laikā āda uz mātes muguras pārplīst un mazās vardltes izlec ārā, katra no tām nav daudz lielāka par podziņu adāmadatas galā.

Viens no mazākajiem, bet spēcīgākajiem abiniekiem, kādu paveicās noķert Gajanā, bija indīgā "bultu varde" dendrobats. Tās ir mazas, apmēram pusotras collas garas koku vardītes visbrīnišķīgākajās krāsās un rakstos. Ir vairākas šo varžu pasugas - tās var būt krēmkrāsas ar sarkanām un zeltainām svītrām, melnas ar sārtiem un ziliem raibumiem vai jebkurā citā krāsu salikumā. Dendrobati ir ļoti glīti radījumi un, salikti burkā, vairāk izskatās pēc koši krāsainām konfektēm nekā pēc dzīvām radībām. Indiāņu ciltīm šīs mazās vardītes it ļoti noderīgas. Viņi salasa labi daudz dendrobatu un sarindo tuvu ugunij. Kad vardes sakarst, no to ķermeņiem sāk izdalīties tādas kā gļotas; indiāņi tās savāc. īpašā veidā sagatavotas, šīs gļotas ir ļoti spēcīga inde, kurā indiāņi mērcē savu bultu galus. Kad bulta trāpa kādam dzīvniekam - pat tik spēcīgam kā mežacūka -, inde strauji iedarbojas un dzīvnieku nogalina. Tāpēc indiāņiem katra no šīm mazajām vardītēm ir kā miniatūra indes ražotne - ikreiz, kad viņiem vajadzīga svaiga inde, indiāņi dodas uz mežu un noķer labi daudz indi ražojošo dendrobatu.

11. NODALA,kurā nepatikšanas rada kokuvista Katberts

Viens no visburvīgākajiem, tomēr kaitinošākajiem radījumiem, ko iemantoju Gajanā, bija kokuvista Katberts. Es viņu nopirku, kad vēl uzturējos strautienēs, un gandrīz tūdaļ tā sāka radīt nepatikšanas. Kokuvistas ir prāvi putni tītara lielumā ar ahāta melnu apspalvojumu, tām ir spilgti dzeltenas kājas un resns, dzeltens knābis. Spalvas galvvidū saslējušās un saskrullējušās uz priekšu īsā cekulā, bet putna lielajās, tumšajās acīs zvīļo plānprātība.

Katbertu atnesa viņa īpašnieks - resns, kautrīgs maza auguma ķīnietis. Kad biju putnu nopircis, ķīnietis noliecās un nolika to zemē man pie kājām. Kokuvista tur nostāvēja minūti vai divas, mirkšķinādama acis un klusi, žēlabaini kunkstēdama "pīt-pīt-pīt" - šādas skaņas apbrīnojami nesaderēja ar lielā putna nikno izskatu. Es noliecos un sāku bužināt viņa cirtaino cekulu; Katberts acumirklī aizvēra acis un nozvēlās garšļaukus, aplaimots plivināja spārnus un ņēmās guldzoši dūdot.

Ķīnietis apgalvoja, ka putns esot pilnīgi piejaucēts un neesot vajadzības viņu iesprostot, jo tas nekur prom neiešot. Tā kā Katberts šķita man tik sirsnīgi pieķēries, es nospriedu, ka ķīnieša teiktais droši vien atbilst patiesībai. Kad pārtraucu kasīt putna galvu, tas piecēlās un sāka staigāt man cieši līdzās, joprojām smieklīgi pītinādams. Viņš ļoti lēnām lavījās tuvāk, līdz bija man pavisam līdzās, tad nogūlās šķērsām pāri manām kurpēm, aizvēra acis un atkal ņēmās dūdot. Lielā putna raksturs likās tik maigs un sentimentāls, ka tieši tobrīd es nolēmu viņu saukt par Katbertu [5] , jo jutu, ka tas ir vienīgais šim radījumam īsteni piedienīgais vārds.

Tajā vakarā, kad Katberts ieradās, es sēdēju pie maza galdiņa mūsu būdā, pūlēdamies rakstīt dienasgrāmatu, kad Katberts, kas pirms tam bija domīgi klaiņājis pa istabu, nolēma, ka pienācis īstais brīdis izrādīt man savu mīlestību. Tāpēc, dūšīgi savicinājis spārnus, līksmi pītinādams, viņš uzlaidās uz galda, pārsoļoja tam pāri un mēģināja nogulties tieši uz mana rakstu- darba. Aizkaitināts nostūmu viņu malā; ar neprātīgi pārsteigtu izteiksmi sejā par šādu apiešanos Katberts soli atkāpās, viena no viņa lielajām vistas kājām apgāza tintes trauku - lieki teikt, ka ar tinti aplija visa dienasgrāmata un man nācās divas lappuses pārrakstīt.

Kamēr es noņēmos ar pārrakstīšanu, Katberts vairākas reizes pūlējās ierāpties man klēpī, bet es viņu sparīgi grūdu prom, tā ka visbeidzot tas atkāpās un pāris minūtes nostāvēja, iegrimis dziļās domās. Secinājis, ka maiga tuvošanās bijusi nesekmīga, viņš nolēma mēģināt mani savaldzināt ar izbīli. Lielais putns nogaidīja, kamēr es neskatos, tad ieskrējās un centās uz- laisties man uz pleca. Viņš, protams, netrāpīja, toties izplestiem spārniem sabruka uz galda, izbailēs spalgi klaigādams, un jau otro reizi apgāza tintnīcu. Es tam nepārprotami ļāvu noprast, ka esmu pārskaities, tāpēc Katberts attālinājās uz istabas kaktu un tur saīdzis tupēja.

Drīz vien būdā ienāca mans draugs, lai veiktu ikvakara rituālu - piekarinātu mūsu guļamtīklus. Viņš izvilka tiklus no kakta, kur tie bija nokrauti, un čakli ņēmās atmudžināt; tajā bridi viņu ieraudzīja Katberts un nolēma izmēģināt laimi, ja jau manu uzmanību neizdevās piesaistīt. Lielais putns uzmanīgi pārlavījās pāri istabai, nogūlās precīzi aiz mana drauga papēžiem un aizvēra acis.

- Cīnīdamies ar guļamtīkliem un virvēm, draugs negaidot pakāpās atpakaļ un paklupa pār guļošo putnu. Katberts trauksmaini iekliedzās un vēlreiz atkāpās istabas kaktā. Izvēlējies bridi, kad draugs, kā putnam likās, pilnībā iegrimis darbā, Katberts iznāca no slēptuves, pielavījās klāt un vēlreiz nogūlās uz viņa kurpēm. Manu uzmanību šim notikumam pievērsa rībiens, draugam nostiepjoties zemē kopā ar visiem guļamtīkliem; no moskītu tīklu, auklu un audeklu mudžekļa rēgojās Katberta galva, kas milzu sašutumā par tik nepieklājīgu apiešanos pītināja. Es nelokāmi nospriedu, ka putns vienā vakarā nodarījis gana daudz nepatikšanu, tāpēc aiznesu viņu uz to būdas galu, kur turēju dzīvniekus, un garā auklā piesēju aiz kājas pie smagas kastes; Katberts tur ari palika, savā nodabā sparīgi pītinādams.

Vēlu nakti, kad bijām savos guļamtīklos aizmiguši, mani pamodināja šaušalīga jezga, kas nāca no dzīvnieku būriem. Izlēcu no guļvietas, paķēru mazu lākturīti, ko vienmēr šādiem trauksmainiem gadījumiem turēju līdzās gultai, un metos noskaidrot, kas tur notiek. Ieraudzīju Katbertu tupam uz grīdas - lielais putns nepārtraukti pītināja un izskatījās gaužām noskaities. Izrādījās, viņš bija izpētījis visus dažādos būrus un secinājis, ka vienīgais laktai noderīgais ir mazo vāverpērtiķu mājoklis. Putns bija uzlaidies uz šā būra un grasījies doties pie miera. Diemžēl Katberts nebija ievērojis, ka viņa garā aste nokarājas lejup būra režģu priekšā un spilgtajā mēnessgaismā ir pērtiķiem labi redzama. Aste pērtiķus bija ļoti ieinteresējusi, tie izbāzuši rokas cauri režģiem, lai neparasto objektu aptaustītu un identificētu. Sajutis tvērienu astē, Katberts acīmredzot bija secinājis, ka viņam uzbrucis kāds briesmonis, un kā raķete šāvies augšup, pamezdams divas garās astes spalvas stingri sagrābtas pērtiķu ķepās. Pagāja ilgs laiks, kamēr man izdevās nomierināt putna aizvainotās jūtas un iekārtot viņu jaunā guļvietā, kur uzbrukumi no aizmugures nedraudēja.

Kad Katberts beidzot nonāca bāzes nometnē Džordžtaunā, es ļāvu viņam savā vaļā dzīvoties pa lielo dārzu, kurā turēju savu kolekciju, un Katberta paradums saļimt cilvēkiem šķērsām pāri pēdām, kamēr tie neskatījās, pastāvīgi izraisīja satraukumu. Dārzu apjoza ļoti augsts rievota skārda žogs, kuram Katberts nespēja pārlaisties.

Tomēr viņš bija cieši pārliecināts, ka galu galā varēs tikt pāri žoga augšmalai, ja vien labi pacentīsies. Tāpēc putns katru dienu trenējās. Viņš nosoļoja kādus desmit jardus pretējā virzienā, tad pagriezās un ar mežonīgu izteiksmi sejā nesās uz žoga pusi, vicinādams spārnus, līdz smagais rumpis pamazām atrāvās no zemes, un, nebeigdams enerģiski plivināties, lidonis nāca aizvien tuvāk žogam.

Tomēr Katbertam nekad nesekmējās uzlidot pietiekami augstu, tāpat ari viņš nespēja apgūt mākslu gaisā strauji mainīt virzienu, tāpēc traucās vien uz priekšu tieši virsū žogam; jo tuvāk viņš laidās, jo nepārprotamāka likās sadursme, un Kat- bērts ņēmās skaļi ķērkt, it kā pūlēdamies pierunāt žogu paiet malā. Beigu beigās atskanēja pamatīgs brākšķis, un Katberts spalvu mākonī slīdēja lejup gar žogu, viņa garie nagi ar asinis stindzinošu skaņu skrāpēja skārdu, pūlēdamies nobremzēt kritienu. Šķita, ka šīs sadursmes nenodara nekādu ļaunumu Katbertam vai žogam, arī pats lidonis likās esam gluži laimīgs, tāpēc es neiejaucos.

Tomēr kādu dienu, devies ikdienas uzbrukumā žogam, Katberts sajūsmināts atklāja, ka tur kāds atstājis pieslietas redeļu trepes. Kad es to pamanīju, Katberts jau bija uzlēcis līdz pat augšējam spraislim un tupēja tur, izskatīdamies ārkārtīgi lepns par saviem sasniegumiem. Kamēr es sekoju Katbertam augšup pa trepēm, lai viņu noķertu, putns savicināja spārnus un nolaidās uz ceļa otrpus žogam. Tur viņš mirkli pastāvēja, lai aši pie- gludinātu spalvas, un tad aizsoļoja tirgus laukuma virzienā. Es žigli pasaucu palīgus, un mēs metāmies pa ceļu bēglim pakaļ. Katberts paglūnēja pāri plecam un, ieraudzījis draudīgā ātrumā tuvojamies vajātāju baru, pagriezās un metās bēgt, ko kājas nes. Viņa dēļ mēs dabūjām griezt riņķa danci apkārt visam tirgus laukumam, turklāt medībām pievienojās puse tirgotāju un gandrīz visi pircēji; tikai pēc pusstundas mums izdevās putnu sagūstīt un skaļi pītinošu aiznest atpakaļ uz dārzu.

Daudz jautrības mums sagādāja arī lielie, koši krāsainie ma- kao papagaiļi. Putnus es biju pircis no dažādiem Gajanas ļaudīm, kas bija tos pieradinājuši un barojuši no rokas. Tāpēc visi papagaiļi bija gluži rāmi. Kaut kāda iemesla dēļ itin visus makao Gajanā sauc par Robertiem, tāpat kā visus papagaiļus Anglijā parasti sauc par Pollijām. Nopērkot jaunu makao, varēju būt gandrīz pilnīgi pārliecināts, ka putns mācēs spalgi taurēt kā rūpnīcas sirēna un arī nosaukt savu vārdu. Mums piederēja astoņi šis sugas papagaiļi, kas mēdza uzturēt garas, aizrautīgas sarunas cits ar citu, izmantojot vienīgi vārdu "Robert". Piemēram, viens ievaicājās "Robert?", otrs atbildēja - "Robert, Robert, Robert", vēl cits - "R-r-r-r-r-robert," un tādā garā, turklāt putni sarunādamies piešķieba galvu un izskatījās tik viszinīgi, ka nevilšus nācās noticēt - šīm muļķīgajām sarunām tiešām ir kāda jēga.

Vienam makao papagaiļu pārim galīgi nepatika ieslodzījums būri, jo mājās abi putni bija pieraduši lidot savā vaļā. Kamēr uzturējāmies Džordžtaunā, es ļāvu viņiem dzīvoties pa dārzu, tomēr vēlāk, kad pienāca laiks vest kolekciju uz Angliju, man abus nācās ieslodzīt būrī. Darināju viņiem ļoti jauku krātiņu ar stingru režģu sietu priekšpusē, taču biju aizmirsis, ka šie putni ar saviem milzīgajiem knābjiem spēj izlauzties cauri jebkuram kokam.

Nebijām uzturējušies uz kuģa vairāk par trim dienām, kad papagaiļu pāris bija pārknibinājis režģi visapkārt būra malai, un visa konstrukcija sabruka. Trīs reizes es būri salaboju un iegrūdu saniknotos makao atpakaļ ieslodzījumā, un trīs reizes tie mana darba augļus atkal atknibināja vaļā un aizmuka. Beigu beigās es metu neauglīgos pūliņus pie malas un ļāvu abiem putniem laidelēties pa kravas telpu, kā pašiem tīk. Tie lēni un uzmanīgi pastaigājās pa būru rindas augšmalu un savā "Robertu" valodā sarunājās ar mani vai ar saviem biedriem.

12. NODALA, kurā es sastopos ar vairākiem jauniem dzīvniekiem, arī ar mēness uvarijiem

Viens no uzjautrinošākajiem dzīvniekiem Gajanā ir koku dzeloņcūka. Tas ir mazs, drukns radījums, kuru klāj melnas un baltas adatas. Ar garās, kailās astes palīdzību dzeloņcūka rāpjas kokos. Tai ir resnas pakaļkājas ar plakanām pēdām, milzīgs, kustīgs uzkumpis deguns un mazas, apaļas izvalbītas ačeles kā podziņas. Ja vien nebūtu tik smieklīgi vērot šos jocīgos radījumus, viņu samestos žēl, jo koku dzeloņcūkas visu dara itin kā ar labu gribu, kā apjukušas, un vienmēr izskatās ļoti pārsteigtas, kad izdarītais izrādījies aplams.

Piemēram, ja vienai dzeloņcūkai pasniedza četrus banānus, tā vispirms centās sagrābt mutē visus augļus reizē. Kad pēc vairākiem mēģinājumiem negauša beidzot nāca pie atziņas, ka mute ir tādam daudzumam par mazu, dzeloņcūka apsēdās un, uzburbušo degunu raustīdama, sprieda, ko nu darīt. Viņa satvēra vienu banānu mutē, tad sažņaudza pa vienam katrā rokā, tomēr, paglūnējusi lejup, izmisumā ieraudzīja tur palikušu vēl vienu augli, tāpēc izlaida banānu no mutes un satvēra zobos zemē palikušo. Pēcāk radījums secināja, ka joprojām vēl viens banāns palicis nepacelts, tāpēc nolika visus jau sagrābtos augļus zemē un attupās no jauna pārdomāt problēmu. Beidzot, kad smagā galvas lauzīšanā bija pagājusi pusstunda, dzeloņcūkas prātā atplaiksnlja spoža ideja - turpat tupēdama, viņa vienu banānu apēda un tad triumfējoši stiepa prom atlikušos trīs.

Šim dzeloņcūkām piemita apbrīnojams paradums: boksē- šanās. Divas dzeloņcūkas mēdza uzrāpties uz augšējiem šķērskokiem būri un ērti attupties ar seju viena pret otru, papildu drošībai apvijot garās astes ap zariem. Tad abas ņēmās ar ķepām uzbrukt un atvairīties, dāļāt niknus aperkotus un dunkas viena otras virzienā; pretinieču deguni tobrīd strauji raustījās uz visām pusēm un mazajās ačelēs bija iegūlusi lēnprātīga, bažīga izteiksme. Visapbrīnojamākais šo boksa maču laikā bija tas, ka tie reizēm turpinājās pat pusstundu, taču ne reizi visas cīņas laikā dzeloņcūkas viena otrai netrāpīja.

Reizēm pēc šīm boksa treniņsacīkstēm viņas mazliet pažon- glēja. Dzeloņcūkas atrada vecu mango kauliņu vai kaut ko tamlīdzīgu un attupušās neveikli ņēmās mētāt no ķepas ķepā, tā ka izskatījās - tūlīt nometis zemē, taču tā nekad nenotika. Vērodams dzeloņcūku izdarības, es nodomāju, ka tās ļoti atgādina skumīgus klaunus ar plakanām pēdām un sērīgām sejām; tādi cirkā vienmēr iekļūst ķibelēs vai ar visnopietnāko sejas izteiksmi dara kaut ko jocīgu.

Gajana var lepoties, ka līdzās visiem citiem dīvainajiem radījumiem tur dzīvo arī lielākais grauzējs pasaulē - kapibara. Šis dzīvnieks izskatās gluži pēc gigantiskas jūrascūciņas, prāva suņa augumā, un var svērt pat veselu centneru [6] . kapibaras ir apmēram četras pēdas garas un plecu daļā apmēram divas pēdas augstas. Salīdziniet to ar parasto Anglijas peli, kas kopā ar asti ir četras ar pusi collas gara un sver tikai sestdaļu unces. Redzot abus šos dzīvniekus līdzās, nekad nevarētu noticēt, ka tie ir radi.

Savu pirmo kapibaru es iemantoju ļoti drīz pēc ierašanās Džordžtaunā - patiesībā pat pārāk ātri. Vēl nemaz nebiju izraudzījies piemērotu vietu bāzes nometnei, un meklējumu laikā mēs dzīvojām mazā pansijā pilsētas nomalē. Saimniece ļoti laipni atļāva turēt visus iegūtos dzīvniekus viņas dārzā, kamēr pārvāksimies uz bāzes nometni.

Ļoti drīz es blakus saimnieces puķudobēm biju sakrāvis glītu kaudzi būru, kuros mitinājās kāds putns un pāris pērtiķu. Tad kādu vakaru mājā ienāca vīrs, vezdams garā pavadā pieaugušu kapibaru. Kamēr es ar vīru kaulējos, dzīvnieks ar milzīgi aristokrātisku sejas izteiksmi klaiņāja pa dārzu un reizēm paknibināja kādu ziedu, kad domāja, ka es neskatos.

Beidzot es grauzēju nopirku un ieliku lielā, tikko darinātā būrī, kura forma atgādināja zārku, un priekšējā sienā tam bija izturīgu stiepļu režģis. Kapibaras priekšā tika nokrauti visi iespējamie gardumi un pats dzīvnieks atstāts iedzīvoties. No manas guļamistabas loga pavērās skats uz dārzu; ap pusnakti mani un draugu pamodināja ārkārtīgi dīvains troksnis. Izklausījās, itin kā kāds strinkšķinātu varganu [7] , toties cits pavadījumā nemākulīgi bungotu pa skārda bundžu. Gulēju un prātoju, ko gan tas varētu nozīmēt, kad pēkšņi atcerējos kapibaru.

Skaļi iekliedzies "kapibara bēg prom!", izlēcu no gultas un tāpat pidžamā metos lejup pa kāpnēm ārā dārzā; draugs man ātri vien sekoja.

Dārzā viss bija mierīgi, ieraudzījām savu grauzēju tupam būrī un augstprātīgi mūs vērojam. Mēs ar draugu ilgi strīdējāmies, vai troksni radījis šis zvērs vai nē. Mans draugs apgalvoja, ka tas nav iespējams, jo kapibara izskatoties tik nevainīga, savukārt es tieši šā paša iemesla dēļ uzskatīju, ka kapibara ir vainīga. Tā kā skaņas neatkārtojās, atgriezāmies gultās; taču, tiklīdz bijām iekārtojušies, šausmīgais tracis sākās no jauna, vienīgi šoreiz krietni skaļāk. Paskatījies pa logu, redzēju kapi- baras būri mēnessgaismā drebam un raustāmies.

Nolavījušies lejup pa kāpnēm un ļoti piesardzīgi piegājuši tuvāk, mēs redzējām, ko dzīvnieks dara. Kapibara tupēja būrī ar diezgan ņirdzīgu izteiksmi sejā, tad paliecās uz priekšu, sakampa vienu režģa stiepli lielajos, līkajos zobos, stingri atvilka un tad palaida vaļā tik spēji, ka viss būris novibrēja kā arfa. Grauzējs nogaidīja, kamēr skaņa izgaist tālē, tad pacēla resno pēcpusi un ar pakaļkājām iebelza pa skārda šķīvi, tā ka tas norībēja kā pērkons. Es pieņēmu, ka tie bija kapibaras aplausi pašas muzicēšanai. Mēs nospriedām, ka dzīvnieks tā rīkojas nevis tāpēc, ka gribētu aizbēgt, - viņam šīs skaņas vienkārši patīk.

Nebija ne runas, ka varētu kapibarai ļaut turpināt trokšņošanu, jo es nojautu, ka pārējie pansijas viesi drīz vien sāks protestēt. Tāpēc aizvācām no būra paplāti un aizklājām būra priekšpusi ar maisa audumu - domādami, ka tad grauzējs aprims un liksies gulēt. Cerību pilni atgriezāmies gultās. Tikko biju ērti ieritinājies, kad izmisis dzirdēju šausmīgo trinkšķēšanu dārzā atsākamies ar jaunu sparu. Nevarēju iedomāties, kā to izbeigt; kamēr mēs ar draugu apspriedām šo problēmu, vairāki mājas iemītnieki pamodās, nāca un klauvēja pie manām durvīm, lai darītu zināmu, ka viens no dzīvniekiem grasoties aizbēgt, turklāt uzmodinājis viņus ar bēgšanas sacelto lielo troksni. Es visiem pārpārēm atvainojos un vienlaikus lauzīju galvu, kā gan lai nelietīgo radījumu apklusina.

Manam draugam radās laba ideja: viņš ierosināja būri ar kapibaru aiznest uz dabaszinātņu muzeju, kas atradās netālu un kura pārzinis bija pret mums draudzīgi noskaņots; tur dzīvnieks varētu palikt naktssarga uzraudzībā, un no rīta mēs to atkal savāktu. Uzvilkām virs pidžamām ielas drēbes, nogājām dārzā, piezagāmies pie garā, zārkveidīgā būra, ietinām to maisos un stiepām prom. Kapibara ļoti noskaitās par viņas privātā koncerta iztraucēšanu un izrādīja savu neapmierinātību, skraidīdama no būra viena gala uz otru, tā ka tas zvārojās kā šūpoļu dēlis. Muzejs atradās pavisam tuvu, taču kapibaras rosības dēļ mums ceļā vairākas reizes nācās atpūsties.

Mēs jau pagriezāmies ap pēdējo ielas stūri un tuvojāmies muzeja ieejai, kad ieskrējām krūtīs policistam. Ir ārkārtīgi grūti paskaidrot policistam, kāpēc vienos naktī jānes pa pilsētas ielām būris ar lielu grauzēju, īpaši tad, ja nesēji ir steigā ģērbušies un no viņu drēbju apakšas rēgojas pidžamas. Nodomāju, ka vispirms policists noturēja mūs par zagļiem, kas atgriežas no sirojuma tuvējās mājās, pēc tam par slepkavām, kas šajā zārka formas kastē stiepj sava upura līķi. Mūsu stāsts par kapibaru nepārprotami izklausījās neticams, un policists noticēja mums tikai tad, kad bijām iztinuši būri no maisiem un parādījuši viņam dzīvnieku.

Pēc tam policists kļuva ļoti laipns un pat palīdzēja mums aiznest būri līdz muzeja ieejai; tad mēs visi trīs stāvējām un saucām naktssargu, kamēr mūsu gūstekne, vēlēdamās nomierināt cilvēku satrauktos prātus, nospēlēja uz būra režģiem mazu dziesmiņu. Tomēr mūsu saucieni palika bez atbildes, un drīz vien kļuva skaidrs -, lai arī ko naktssargs dara, muzeju viņš pilnīgi noteikti nesargā. Brīdi apdomājies, policists ieteica aiznest kapibaru uz vietējo lopkautuvi, kur katrā ziņā jābūt naktssargam, kurš varētu mūsu radījumu līdz rītam pieskatīt.

Pa ceļam uz lopkautuvi mums vēlreiz nācās iet garām pansijai, tāpēc es ierosināju atstāt būri ar kapibaru dārzā, kamēr paši aiziesim līdz lopkautuvei un pārliecināsimies, ka varam tur sarunāt savam grauzējam naktsmītni. Ceļš bija diezgan tāls, un es nedomāju, ka būtu īpaši prātīgi stiept būri visu to gabalu tikai tāpēc, lai noskaidrotu, ka nevaram kapibaru tur atstāt.

Tā nu mēs atstājām kapibaru joprojām saceram īsas dziesmiņas un miegaini soļojām pa tukšajām ielām, līdz beidzot, kad reizi vai divas bijām apmaldījušies, atradām lopkautuvi un iepriecināti ieraudzījām logos gaismu. Mētājām akmentiņus un saucām tik ilgi, līdz beidzot logā parādījās ļoti veca nēģera galva, un viņš apjautājās, ko mēs gribot. Es vaicāju, vai viņš varētu pa nakti pieskatīt kapibaru; vecais vīrs nepārprotami nosprieda, ka mēs abi esam jukuši, īpaši kad paskaidrojām, ka šobrīd mums dzīvnieka nav, taču, saņēmuši atļauju, mēs aiziesim tam pakaļ. Tad sargs gribēja zināt, kas tā kapibara tāda ir, un gaužām norūpējies šūpoja galvu, kad biju atbildējis, ka tas ir liels grauzējs.

- 'ite ir lopkautuve, - viņš atteica, - 'ite ira goves. Nezingan, vai 'ite var nākt grauzēji.

Beigu beigās man izdevās vecajam vīram iegalvot, ka kapibaras nudien ir gluži kā "goves", tikai mazākas, un ka vienas tādas uzturēšanās pa nakti lopkautuvē šo vietu neizpostīs. Panākuši vienošanos, mēs gājām atpakaļ uz pansiju pēc dzīvnieka. Mēnessgaismas pielietais dārzs bija kluss un mierīgs; ielūkojušies būrī, mēs ieraudzījām trokšņotāju saritinājušos vienā stūrī rāmi guļam, klusu savā nodabā krācot. Atstājām kapibaru mierā, un tā nogulēja nepamodusies visu nakti. Nākamajā rītā mēs nonācām lejā gauži saguruši pēc naksnīgajiem pūliņiem atrast dzīvniekam pagaidu mājvietu, toties atradām kapibaru mundru un žirgtu, bez mazākajām noguruma pazīmēm.

Gajanā sastopami vairāku oposumu sugu pārstāvji, kas īpaši ievērojami ar faktu, ka tie ir vienīgie dzīvnieki ārpus Austrālijas, kuri kā ķenguri nēsā mazuļus somā. Dienvidamerikas oposumi izskatās līdzīgi žurkām ar garu, pinkainu spalvu un garām, kailām astēm; sugas atšķiras vienīgi izmēru ziņā - daži ir tik lieli kā kaķi, citi sīciņi kā vismazākās peles. Kā jau teicu, oposumi pēc izskata atgādina žurkas, un, vienīgi vērojot tos kāpaļājam pa kokiem, kļūst skaidrs, ka patiesībā tās nepavisam nav žurkas. Oposumi ne tikai rāpjas kokos tikpat prasmīgi kā pērtiķi, bet arī izmanto astes par palīgierīcēm, liekot tām locīties un vīties ap zariem kā čūskām; astes aptvēriens nudien ir tik stingrs, ka oposums paliek karājamies kokā ari tad, ja rokām un kājām gadās zaudēt tvērienu, tādējādi tas paglābjas no nokrišanas zemē.

Glītākie no Gajanas oposumiem bija vismazākās to sugas pārstāvji. Vietējie iedzīvotāji oposumus sauc par "uvarijiem", un šo konkrēto sugu dēvē par "mēness uvarijiem", jo tie parādoties tikai pilnmēness naktīs. Tie patiesi ir ļoti glīti mazi dzīvnieciņi ar tumšu, ogļmelnu muguru, citrondzeltenu vēderu, rožainu asti, pēdām un ausīm, kā arī ar biezām, baltām uzacīm, kas izliekušās pāri tumšajām acīm kā banāni. Šie oposumi augumā ir uz pusi mazāki par parasto žurku, taču purniņi ir daudz smailāki un astes daudz garākas.

Manu pirmo mēness uvariju kādā vēlā vakarā atnesa mazs indiāņu zēns, kas to bija noķēris mežā. Es jau grasījos doties prom no ciemata un atgriezties bāzes nometnē Džordžtaunā, kad parādījās zēns, nesdams dzīvnieciņu karājamies auklas galā. Prāmis jau gaidīja, un man nudien vairs nebija ne minūtes laika.

Pusceļā uz piestātni es atcerējos, ka uz klāja nav būra, kurā ievietot mazo oposumu. Tāpēc nolēmu, ka labāk būtu atgriezties un ciemata veikalā nopirkt kasti, ko ceļojuma laikā pārveidot par būri. Mans draugs steidzās aizkavēt prāmi, līdz es atgriezīšos, bet es pats, šūpodams nokaitināto mazo radījumu auklas galā, kā traks steidzos pa ceļu uz veikalu, kur aizelsies palūdzu pārdevējam kādu kasti.

Pārdevējs izbēra uz grīdas veselu kaudzi skārdeņu un klusēdams pasniedza man iztukšoto taru. Sagrābis kasti un izdvesis pateicību, metos uz piestātni. Mazais indiānis skrēja man blakus, skriedams viņš izņēma kasti man no rokām un prasmīgi uzlika sev galvā. Skriet pa putekļainu ceļu karstā saulē ir ļoti nogurdinoši, un ikreiz, kad es apstājos atvilkt elpu, no upes puses atskanēja prāmja skaļā, īgnā sirēna, kas mani skubināja skriet tālāk; visbeidzot es piestreipuļoju pie piestātnes tieši tajā mirkli, kad kuģotāju pacietība bija galā un tie grasījās ievilkt trapu.

Kad uz klāja biju atvilcis elpu, es apsēdos sagatavot oposu- mam būri; kad tas bija gatavs, mani gaidīja nepatīkams uzdevums - noraisīt zvēriņam ap vidu apsieto auklu. Ap to laiku oposums vairs nepavisam nebija labā omā, viņš šņāca kā čūska un mežonīgi koda man pirkstos, tomēr beidzot man izdevās virvi pārgriezt. Griezdams es ievēroju dzīvnieciņam uz vēdera dīvainu, desveidlgu ādas uztūkumu. Nodomāju, ka oposums varbūt guvis kādu iekšēju ievainojumu. Taču, uzmanīgi iztaus- • tīdams uztūkumu, es ar pirkstiem pašķīru spalvu un ieraudzīju oposuma ādā garu, seklu kabatu, kurā atradās četri sīciņi, drebelīgi mazuļi.

Tātad dīvainais uztūkums bija nevis kāds ievainojums, bet soma. Mātīte bija ļoti sašutusi, ka es bez atļaujas ieskatos viņas slēptuvē, tāpēc skaļi spiedza un kampa ar zobiem. Kad biju mātīti ielicis kastē, tās pirmais darbs bija attupties uz pakaļkājām, atlocīt kabatu un pārliecināties, ka visi mazuļi ir vietā.

Tad viņa pārsukāja vilnu pāri kabatas atverei un ķērās pie augļiem, ko biju tai sagādājis.

Mazuļiem augot, tiem seklajā kabatā kļuva pārlieku šauri, un drīz tajā varēja ievietoties tikai viens mazais oposums. Mazie gulēja uz būra grīdas līdzās mātei, taču, kad gadījās izbīties, apsviedās un mežonīgā skrējienā traucās uz kabatu, jo zināja, ka patvērumā tiks vienīgi tas, kurš pieskries pirmais, - pārējiem nāksies palikt ārā un sastapties ar briesmām vaigu vaigā. Kad māte pastaigājās pa būri, viņa ļāva visiem mazu|iem uzrāpties sev mugurā, kur tie cieši ieķērās vilnā un stingrā, mīlas pilnā tvērienā apvija tievās rozā astītes ap mātes ķermeni.

13. NODALA,kurā es noķeru zivi ar četrām acīm

Uzturēdamies Gajanā, es dedzīgi vēlējos iemantot dažus tur sastopamos brīnišķīgos kolibri. Pēc kāda laika man laimējās satikties ar mednieku, kas bija prasmīgs šo sīko putniņu ķērājs un apmēram reizi divās nedēļās piegādāja man mazu būrīti ar pieciem vai sešiem kolibri, kas vēcināja spārneļus tik strauji, ka būrītis zumēja kā bišu strops. Biju daudzkārt dzirdējis, ka esot ārkārtīgi sarežģīti turēt kolibri nebrīvē, tāpēc, saņēmis pirmos četrus putnus, biju ļoti norūpējies.

Savvaļas apstākļos kolibri pārtiek no ziedu nektāra - plivinādamies zieda priekšā, viņi iegremdē tajā garos, tievos knābjus un ar smalkajām mēlītēm lok ziedu sulu. Nebrīvē viņiem jāiemācās dzert medus un ūdens maisījumu ar nelielu gaļas ekstrakta un Mellina bērnu barības piejaukumu. Tropu karstumā maisījums ļoti ātri saskāba, tādēļ kolibri bija jābaro trīs reizes dienā. Galvenais uzdevums, protams, bija iemācīt tos ēst no maza stikla podiņa, jo putniņi bija pieraduši mieloties no koši krāsainiem ziediem un sākumā nesaprata, ka podiņā arī atrodama nepieciešamā barība.

Kad putniņi bija tikko atgādāti uz nometni, es ļoti uzmanīgi izņēmu katru no būrīša un, rokā turēdams, vairākas reizes iemērcu viņa knābīti medusūdenl, līdz beidzot kolibri mēle sajuta garšu un tas ņēmās kāri sūkt. Kad kolibri bija labi paēduši, es katru ielaidu jaunajā būri, kurā jau atradās vēl viens podiņš barības, tad noplūcu koši sarkanu hibiska ziedu un uzliku virs medusūdens.

Kolibri, kas ir apmēram tik liels kā kamene, uzlaidās uz laktiņas, ņēmās sevi post un pašapmierināti čivināt sīkā, smalkā balstiņā. Tad viņš pacēlās gaisā un kā helikopters sāka riņķot pa būri, plivinādams spārnus tik strauji, ka tie viņam virs muguras saplūda neskaidrā ņirbā. Šādi lidodams, putniņš beidzot pamanīja virs barības podiņa nolikto hibisku, strauji traucās lejup un iegrūda knābi ziedā. Kad viss nektārs no zieda bija izsūkts, putniņš turpināja bakstīt ar knābi, un drīz vien knābis starp ziedlapām iemērcās medusūdenl; kolibri sāka strauji sūkt, joprojām turēdamies gaisā.

Divdesmit četru stundu laikā kolibri šādā veidā apguva, ka mazajā stikla podiņā, kas būrī karājas pie sienas, var atrast bagātīgu salduma krājumu, un kopš tā laika man vairs nevajadzēja nopūlēties, izliekot ziedu par ceļazīmi.

Mazie putniņi ļoti labi iedzīvojās un divu dienu laikā bija kļuvuši tik rāmi, ka pat negaidīja, kamēr es, iebāzis būri roku, piekāršu medusūdens podiņu pie sienas - viņi uzreiz metās sūkt dzērienu, reizēm attupās man uz pirkstiem atpūsties un sakārtot savas zvīļojošās spalviņas.

Mūsu bāzes nometnē Džordžtaunā gandrīz vienmēr notika kaut kas aizraujošs. Nekad nevarēja zināt, kurā dienas vai nakts stundā kāds atnesīs jaunus dzīvniekus. Varēja ierasties vīrs ar pērtiķi uz pleca vai mazs zēns ar putniem pilnu klūdziņu būri, vai ari kāds no profesionālajiem medniekiem, atgriezies no nedēļu ilga klejojuma pa zemes iekšieni, atveda ratos veselu kaudzi būru, kas pilni visdažādāko radījumu.

Atceros, kādu dienu dārzā ienāca loti vecs indiānis un loti pieklājīgi pasniedza man rafijas grozu. Vaicāju, kas grozā atrodas, un vīrs man paskaidroja, ka tur esot žurkas. Grozam ar žurkām var nocelt vāku pilnīgi droši, jo grauzēji parasti sarāvušies tup groza dibenā un pat nemēģina kustēties. Es noņēmu vāku un atklāju, ka grozs ir pilns nevis ar žurkām, bet gan ar ka- litriksiem, kas straujā tempā izveicīgi lēca no sprosta ārā un laidās mukt uz visām pusēm. Pēc pusstundu ilgām drudžainām medībām mums laimējās iedzīt mazos radījumus stūrī un iedabūt krātiņā. Tomēr no šā gadījuma es guvu mācību, ka jābūt uzmanīgākam, atverot ar dzīvniekiem pilnus grozus.

Mazie kalitriksi tiešām bija apmēram tik lieli kā žurkas - ar garām, kuplām astēm un inteliģentām mazām, melnām sejiņām. Kažoki bija koši melni, ķepas - spilgti oranžsarkanas. Mēs visus turējām vienā lielā būrī, kur zvēriņiem bija pietiekami daudz vietas izlēkāties, un piešķīrām tiem kasti ar caurumu sānos par guļamistabu.

Katru vakaru kalitriksi nokāpa uz būra grīdas un čalodami un saspiegdamies nosēdās pie durvīm, gaidīdami vakariņas. Viņi izdzēra bļodu piena, un katrs dabūja piecus sienāžus; kad pēdējais gardais kumoss bija noskraukšķināts, kalitriksi sastājās ierindā ar vecāko priekšgalā un svinīgi ierāpās guļamkastē, kuras dibenā saritinājās vienā lielā kamolā. Kā viņi šādi spēja gulēt un nenosmakt, es tā arī nesapratu, bet acīmredzot kalitriksi tā guļ gan nebrīvē, gan savvaļā.

Kādu dienu dārzā ienāca garš nēģeris, un viņam līdzās, garā auklā piesiets, rikšoja ārkārtīgi neparasts dzīvnieks. Tas izskatījās pēc milzīgas jūrascūciņas ar prāviem baltiem plankumiem. Dzīvniekam bija lielas, tumšas acis un vesels baltu ūsu mežs. Tā izrādījās paka - gan jūrascūciņas, gan kapibaras tuva radiniece. Kad bijām vienojušies par cenu, es vaicāju nēģerim, vai paka ir piejaucēta; nēģeris pacēla radījumu rokās, glāstīja un sarunājās ar to, apgalvodams, ka viņam tā piederot kopš agras bērnības, - vēl maigāku radījumu grūti pat iedomāties. Tolaik man jau bija krietni daudz dzīvnieku un tātad arī trūka būru. Tā kā paka bija tik rāma, nolēmu, ka varu viņu vienkārši piesiet pie koka. Tā arī izdarīju; pasniedzu dzīvniekam dažus dārzeņus, ar ko iestiprināties, un pilnīgi par viņu aizmirsu.

Labu laiku vēlāk es gāju gar būru rindu, vākdams kopā dzeramā ūdens trauciņus, lai tos izmazgātu, kad pēkšņi izdzirdu tādu ņurdienu, ar kādu būtu varējis lepoties pat tīģeris; kāds triecās man kājā un iecirta zobus ādā. Lieki teikt, ka es palēcos stāvus gaisā un izkaisīju visus traukus, ko biju tik rūpīgi vācis. Protams, uzbrucēja bija paka, kaut arī netiku gudrs, kāpēc viņai vajadzēja tā rīkoties, - ierodoties grauzējs bija izturējies pavisam rātni. Manas bikses bija saplosītas un kāja asiņoja. Es neganti noskaitos uz dzīvnieku, un visu nākamo nedēļu radījums bija visai neciešams; ja vien kāds gāja garām, paka metās tam virsū, zobus griezdama un neganti rūkdama un ņurdēdama. Tad, tieši tikpat negaidīti kā uznācis, sliktais garastāvoklis bez redzama iemesla atkal nozuda - paka kļuva pilnīgi rāma, ļāva sev pakasīt aiz auss un kutināt vēderu, kamēr pati gulēja uz sāniem. Viņas uzvedība turpināja šādi mainīties visu laiku, ko dzīvnieks pavadīja pie manis, un, pieejot pie būra, nekad nevarēja zināt, vai paka mani sveiks ar dziļas mīlestības apliecinājumiem vai lielo, aso zobu negantu kodienu.

Viens no visneparastākajiem radījumiem, ko iemantojām Džordžtaunā, bija mazas, apmēram četras vai piecas collas garas zivtiņas. Jauka, veca nēģeriete kādu dienu skārda tējkannā atnesa piecas tādas. Nopircis zivis, es tās iekratīju lielā bļodā un uzreiz pamanīju, ka tām piemīt kaut kas īpatnējs, taču pirmajā mirklī neaptvēru, kas tieši. Tad es piepeši ievēroju kaut ko savādu ar zivtiņu acīm. Izcēlis vienu no bļodas, es to ielaidu stikla burkā, lai varētu pienācīgi izpētīt, un sapratu, kas mani pārsteidzis: zivij bija četras acis.

Acis bija lielas un izvalbītas, izvietotas galvas virspusē gluži kā nīlzirgam. Katrs acs ābols bija glīti sadalīts divās daļās - viena acs virs otras. Atklāju, ka šī zivs visu savu mūžu pavada, peldēdama jūrā tuvu ūdens virsmai, tā ka viens acu pāris veras lejup un uzmana, vai kāda lielāka zivs negrasās uzbrukt, savukārt otrs pāris pārlūko ūdens virsmu - gan meklējot barību, gan vērojot kāda lidojoša zivju mednieka tuvošanos. Tas neapšaubāmi bija viens no apbrīnojamākajiem aizsardzības paņēmieniem, kādu tiku novērojis dzīvnieku pasaulē, un šī zivs - viena no neparastākajām savas dzimtas pārstāvēm.

Gajana šķiet piedalāmies sacensībā par lielāko apbrīnojamo dzīvības formu daudzveidību. Šeit sastopams arī viens no īpatnākajiem putniem pasaulē - hoacīns jeb Smirdošā Anna, kā Gajanas iedzīvotāji to iesaukuši spēcīgā muskusa aromāta dēļ. Šim dīvainajam putnam uz spārna ir "īkšķis" ar līku nagu. Pāris stundas pēc izšķilšanās hoacīna mazulis jau spēj izraus- ties no ligzdas un rāpties kokos kā pērtiķis, ar "īkšķi" ķeroties pie tievajiem zariņiem. Šo putnu ligzdas tiek veidotas ērkšķu krūmos, kas liecas virs ūdens, un pāris stundas pēc izšķiršanās mazuļi trauksmes gadījumā bez bailēm ieveļas desmit pēdas dziļi ūdenī, kur spēj peldēt un nirt kā zivis. Kad briesmas garām, viņi ar īkšķu palīdzību uzrāpjas kokā un tiek atpakaļ ligzdā. Hoacīns ir vienīgais putns pasaulē, kas prot kaut ko tādu, un viņu mazuļi nudien izskatās dīvaini, kad šūpojas starp ērkšķiem vai ieplunkšķina ūdenī kā mazi cilvēciņi pūkainos peldkostīmos.

14. NODALA, kurā stāstīts par milzu kaimanu un elektrisko zuti

Manas dzīvnieku kolekcijas turēšana Džordžtaunā no vairākiem aspektiem bija ļoti veiksmīga: tā bija teicama vieta dzīvnieku pārtikas iegādei, turklāt, aizgājis uz tirgu, es varēju tikt pie dažiem jaukiem jauniem kolekcijas papildinājumiem, kurus bija atnesuši tirgotāji no attāliem rajoniem. No šejienes es arī varēju ērti tikt līdz lidostai, tātad trauslākus dzīvniekus varēju regulāri sūtīt uz Angliju ar lidmašīnu. Vislabāk ceļojumus pa gaisu iztur rāpuļi, tāpēc apmēram reizi divās nedēļās es sasaiņoju vairākas lielas kastes ar visdažādākajām vardēm, krupjiem, bruņurupučiem, ķirzakām un čūskām un vedu tās uz lidostu.

Rāpuļu sūtīšana ar lidmašīnu ir pilnīgi atšķirīga no sūtīšanas ar kuģi. Jāsāk jau ar to, ka tos vajag citādi iesaiņot. Lai nosūtītu ar lidmašīnu, piemēram, partiju čūsku, ir nepieciešama liela, viegla koka kaste; katra čūska jāieliek mazā kokvilnas maisiņā un tas stingri jāaizsien, tad kastes malās jāsadzen naglas, uz kurām šos maisiņus sakarināt. Tādējādi nebija jāuztraucas, ka čūskas apēdīs cita citu, jo viņas gan atradās vienā kastē, tomēr izolētas. No Gajanas jālido trīs dienas, un visa ceļojuma laikā čūskām vajadzīgs tikai ūdens, jo šie rāpuļi spēj ilgi iztikt bez ēdiena, nenodarot sev nekādu ļaunumu. Dienu pirms ceļojuma es čūskas labi pabaroju, un vēlāk viņas, maltīti sagremodamas, rāmi gulēja mazajos kokvilnas maisiņos; ap to laiku, kad gremošana būs beigusies, Anglija jau būs klāt.

Arī vardes, krupji un mazākās ķirzakas ceļoja maisos, un tām noderēja lielākā daļa to pašu nosacījumu. Toties prāvajām ķirzakām - tādām kā iguānas - nepieciešamas īpašas kastes; katrā no tām var ievietot piecas vai sešas iguānas, kastē iestiprinot labi daudz zaru, lai ķirzakām būtu pietiekami, kur pieķerties. Es atklāju, ka kaimanu mazuļi ļoti labi panes ceļojumu pa gaisu, toties pieaugušie kaimani to nespēj izturēt; turklāt lielie kaimani kopā ar koka kastēm bija tik smagi, ka cena par kravu sakāpa nesamērīgi augstu, tāpēc vairākums pieaugušo kaimanu ceļoja kopā ar mani kuģī.

Mazākais kaimans, ko biju noķēris Gajanā, bija tikai nedaudz garāks par sešām collām un droši vien bija pavisam nesen izšķīlies. Toties lielākais bija vairāk nekā divpadsmit pēdas garš, un ar to nepavisam nebija viegli tikt galā. Viņš bija noķerts kādā platā ziemeļu savannu upē, kur dzīvoja milzīgi elektriskie zuši un simtiem kaimanu. Padzirdis, ka zoodārzs Anglijā kāro iegūt sevišķi lielu kaimanu, es nolēmu, ka šī būtu īsti piemērota vieta dzīvnieka noķeršanai. Pavisam netālu no apmetnes upe bija izskalojusi krastā mazu līcīti, un otrpus šim līcim, apmēram simt piecdesmit jardu tālāk, bija sala, kurā šie radījumi mēdza uzturēties.

Lamatas, ko es izmantoju kaimanu ķeršanai, bija gaužām primitīvas, tomēr ļoti efektīvas: līča mazajā pludmalītē tika novietotas divas garas, smagas vietējās kanoe laivas, tā ka tās stāvēja pa pusei izvilktas laukā no ūdens un apmēram jarda attālumā viena no otras, es iekāru starp abām laivām cilpu, piestiprinājis to krastā pie jauna, noliekta kociņa. Pie tā paša kociņa piesēju ari lielu āķi, uz kura bija uzdurta beigta, pretīgi smirdoša zivs. Lai tiktu klāt zivij, kaimanam vajadzēja iebāzt galvu cilpā; tiklīdz zivs bija radījumam zobos, jaunais kociņš tika palaists vaļā, un iztaisnodamies tas savilka cilpu cieši ap kaimana kaklu. Virves otrs gals bija piesiets pie liela, resna koka kādas sešas pēdas augstāk krastā. Reiz es vēlu vakarā iz- liku šīs lamatas, tomēr nepavisam necerēju, ka izdosies kaut ko noķert agrāk par nākamo dienu.

Tonakt, tieši pirms likšanās gultā, es nodomāju, ka būtu jauki aizstaigāt līdz krastam, lai pārliecinātos, vai lamatas joprojām ir darba kārtībā, un drauga pavadībā cauri tumšam mežiņam aizgāju līdz upei. Tuvodamies lamatu vietai, mēs saklausījām ārkārtīgi dīvainu troksni - dobju būkšķēšanu, bet nevarējām saprast, kas to rada. Nonākuši krastā, mēs par to drīz vien pārliecinājāmies. Starp abām laivām bija ielīdis milzīgs kaimans un, tieši kā es biju cerējis, - iebāzis galvu cilpā un parāvis zivi, tā ka virve bija cieši savilkusies ap zvēra kaklu. Spīdinādami savus kabatas lukturīšus pāri pludmalei, mēs redzējām, kā gigantiskais rāpulis lokās un šļakstinās pa ūdeni starp abām laivām, kuras cīnīdamies bija atgrūdis tālu vienu no otras.

Kaimana lielā mute vērās vaļā un ciet ar būkšķi, kas izklausījās pēc liela bluķa skaldīšanas, resnā aste šaudījās no vienas puses uz otru, sakuldama ūdeni putās, un triecās pret laivu sāniem tik spēcīgi, ka atlika vien brīnīties, kā tās vēl nav sašķaidītas. Mēs stāvējām krastmalā līdzās resnajam kokam, pie kura bija piesieta lamatu virve, un redzējām, cik stingri virve nostiepta, kā arī dzirdējām to saspringti nostrinkšķam ik reizi, kad zvēra milzīgais ķermenis noraustījās. Arī pats koks raustījās un drebēja no kaimana pūliņiem atbrīvoties un turpināja tricināties vēl tad, kad lielais rāpulis putās sakultajā ūdenī pēkšņi aprima, it kā būtu zaudējis visus spēkus; tad es izdarīju kaut ko neiedomājami muļķīgu.

Noliecies pār krastu, es ar abām rokām satvēru virvi un sāku vilkt uz savu pusi. Sajutis virves kustēšanos, kaimans acumirklī ar neiedomājamu spēku atsāka cīņu. Virve nostrinkšķēja un no jauna savilkās, es vienlaikus tiku parauts pāri klints malai, tā ka nu zināmā mērā karājos gaisā, ar kāju pirkstiem iekrampējies pašā nogāzes malā un ar rokām ieķēries virvē. Sapratu - ja palaidīšu tvērienu vaļā, kritīšu un novelšos tieši uz rāpuļa zvīņai- nās muguras; ja manī neiecirtīsies milzīgie žokļi, tad, bez šaubām, manas smadzenes izšķaidīs varenās, muskuļotās astes zvēliens. Nespēju darīt neko citu, kā vien cieši pieķerties virvei; drīz mans draugs arī pamanījās sagrābt virvi. Tas man deva iespēju atsperties pret krastu un uzvilkties atpakaļ drošībā; tad mēs abi palaidām virvi vaļā.

Kaimans tūlīt atkal nomierinājās, un mēs nolēmām, ka labāk būtu aiziet atpakaļ uz māju un sadabūt vēl vienu virvi, ar ko kaimanu piesiet; baidījāmies, ka vienu pašu virvi viņš cīnīdamies galu galā varētu pārraut un aizbēgt. Steidzāmies atpakaļ uz mājām un savācām nepieciešamās mantas. Pēc tam, nesdami divus lākturus un vairākus kabatas lukturīšus, atgriezāmies upes krastā. Kaimans gulēja nekustīgi un mirkšķināja lielās acis, katra no tām bija valrieksta lielumā. Pirmais uzdevums bija neitralizēt milzīgos, zobainos žokļus. Lai to izdarītu, mēs uzmanīgi nolaidām lejā cilpu, pārvilkām pāri zvēra purnam, stingri savilkām un piesējām pie koka. Kamēr mans draugs rādīja gaismu, es ierāpos vienā no laivām, un ar zināmām grūtībām man izdevās vēl vienu cilpu uzmest kaimana astei, aizdabūt līdz pašām dzīvnieka pakaļkājām un tur cieši savilkt. Arī šī virve tika piesieta pie koka. Tagad kaimans bija piesiets ar trim virvēm, un mēs jutāmies zināmā mērā droši, ka varam dzīvnieku atstāt un doties pie miera.

Nākamajā rītā kopā ar dažiem vietējiem iedzīvotājiem aizgājām pie upes un sākām izstrādāt plānu, kā izcelt milzīgo rāpuli no ūdens un uzdabūt augšā pa stāvo krastu, kur to varētu iekraut džipā. Vietējie bija paņēmuši līdzi garu, biezu planku, kuru mēs mēģinājām gareniski pabāzt kaimanam apakšā. Tomēr radījums gulēja tik seklā ūdenī, ka nebija iespējams pabīdīt dēli zem viņa, jo vēders bija iegrimis dūņās. Vienīgā iespēja bija palaist virvi vaļīgi un iegrūst kaimanu jardu vai divus

dziļākā ūdenī, kur to būtu vienkāršāk uzdabūt uz dēla. Tā mēs arī izdarījām un piesējām rāpuli pie dēļa, cilpu cilpām notīdami viņa degunu, asti un īsās, spēcīgās kājas.

Nākamais darbs bija izvilkt sagūstīto no ūdens un dabūt augšā pa krastu. Divpadsmit vīri tika ar šo uzdevumu galā tikai pusotras stundas laikā, jo mēs darbojāmies lipīgos mālos, un ik reizi, kad izdevās milzīgo torsu pavilkt pāris collu augstāk, mums nācās atpūsties, bet kaimans, mums par šausmām, aizslīdēja atpakaļ sākotnējā vietā. Darbs bija smags, tomēr mums izdevās uzstumt kaimanu augšup līdz klints virsotnei un tālāk pāri īsajai, zaļajai zālītei, kur mēs, cauri slapji izmirkuši un no galvas līdz kājām nojaukušies ar māliem, ārkārtīgi apmierināti sapulcējāmies ap medījumu.

Vēl viens upes iemītnieks, kas mums sagādāja pamatīgas raizes, bija elektriskais zutis. Šis notikums gadījās tajā laikā, kad es vācu dzīvniekus strautzemēs. Mēs ar draugu bijām augu dienu savā kanoe apbraukājuši dažādus indiāņu ciematus, pirkdami visus mājas lutekļus, ko ciematnieki vēlējās pārdot.

Kopā ar citiem bijām nopirkuši ari piejaucētu koku dzeloņ- cūku un pēdējā ciematā ievērojuši klūdziņu grozu ar pusaugu elektrisko zuti. Nopirku arī to un ļoti priecājos par šo papildinājumu, jo tas bija pirmais savas sugas pārstāvis manā kolekcijā.

Iekāpām laivā un noguruši, tomēr priecīgi par tik veiksmīgu dienu, sākām mājupceļu. Es sēdēju kanoe priekšgalā, dzeloņcūka bija saritinājusies un aizmigusi man pie kājām. Turpat netālu elektriskais zutis cerīgi spirinājās pa savu grozu. Līdzās sēdēja mans draugs, bet mūsu diezgan nestabilā kuģa pakaļgalā- divi airētāji.

Manu uzmanību zuša izbēgšanai pirmā pievērsa dzeloņcūka, absolūtā panikā cenzdamās uzrāpties augšup pa manu kāju, un būtu mēģinājusi tikt arī uz galvas, ja vien viņai ļautu. Nobrīnījies, kas gan dzīvniekam lēcies, es viņu pasniedzu savam draugam, lai pats izpētītu laivas priekšgalu un atrastu panikas cēloni. Pavēries lejup, ieraudzīju elektrisko zuti ārkārtīgi noteiktā gaitā man tuvojamies. Tik ļoti pārbijos, ka palēcos stāvus gaisā; zutis aizslīdēja man garām, un es ievēlos atpakaļ laivā, par laimi, to neapgāzdams.

Radījums pa to laiku aizlocījās pie mana drauga. Uzsaucu, lai viņš uzmanās, un viņš ar dzeloņcūku rokās centās piecelties un pamukt malā, taču sagrīļojās un uz muguras novēlās kanoe dibenā. Zutis aizslīdēja garām manam draugam un stūrēja klāt pirmajam airētājam. Nonācis aci pret aci ar zuti, airētājs neizrādīja vairāk drosmes kā mēs - nosviedis airi, viņš bija gatavs mesties pāri bortam.

Situāciju laivā glāba pēdējais no mums - otrais airētājs. Droši vien viņš bija radis pašā upes vidū laivās sastapties ar elektriskajiem zušiem, jo vienkārši noliecās un ar airi piespieda radījumu pie laivas dibena. Es pasviedu viņam grozu, un airētājs ar pāris veiklām kustībām pamanījās iemēzt zuti atpakaļ mājoklī.

Jutāmies ārkārtīgi atviegloti un pat ņēmāmies plēst jokus par šo atgadījumu. Glābējs pasniedza grozu ar zuti savam pāriniekam, tas savukārt pasniedza to manam draugam. Mirklī, kad draugs sniedza man grozu, grozam izvēlās dibens un zutis atkal parādījās mūsu vidū. Šoreiz tas laimīgā kārtā nokarājās pār laivas malu kā kroketa vārti. Strauji, konvulsīvi noraustījies, zutis ar plunkšķi ievēlās upē un nozuda tās tumšajos ūdeņos.

Tas bija vilšanās pilns nobeigums aizrautīgam stundas ceturksnim, tomēr vēlāk mums izdevās sadabūt vēl vairākus šādus radījumus, tāpēc nebija vajadzības zaudējumu nožēlot. Liels elektriskais zutis spēj dot ievērojami spēcīgu triecienu, un ir zināmi gadījumi, kad zuši nogalinājuši gan zirgus, gan cilvēkus, šķērsojot upes dažādās Dienvidamerikas vietās. Elektrību ražojošie orgāni ir izvietoti gar abiem zuša sāniem, un viss viņa ķermenis patiesībā ir gigantiska baterija. Peldēdams zutis izskatās gluži kā liela, resna melna čūska; nonācis līdzās zivij, tas uz mirkli apstājas, viņa ķermenis it kā nodreb, un tad var redzēt, kā zivs noraustās, saļimst un lēni nogrimst, būdama vai nu paralizēta, vai pilnīgi beigta, tostarp zutis metas uz priekšu un iesūc zivi (vienmēr no galvas gala) mutē. Tad viņš nonirst upes dibenā un pāris minūtes tur meditēdams guļ, pēc tam šaujas augšup, izbāž galvu virs ūdens, dziļi ieelpo un.ir gatavs meklēt nākamo upuri.

Trešā daļa

Paragvajas gaitas

15. NODALA, kurā es medīju kopā ar gaučo

Vēlos pastāstīt par savu neseno [8] dzīvnieku vākšanas ekspedīciju. Esmu atgriezies no sešus mēnešus ilga ceļojuma pa Argentīnu un Paragvaju. Argentīna ir valsts, kurā sastopama augstākajā mērā apbrīnojama dzīvnieku valsts - pilnīgi atšķirīga no jebkuras citas vietas Dienvidamerikā. Tā kā visa valsts teritorija praktiski sastāv no plašām zālienēm, ko sauc par pampām, turienes dzīvnieki, gluži dabiski, ir piemērojušies dzīvei atklātā vietā. Argentīnas pampas ir apbrīnojami līdzenas: pārlaižot tām skatienu, var redzēt plašās zālienes, gludas kā biljarda galds, sniedzamies līdz pašam apvārsnim, kur tās saplūst ar debesīm. Garajā zālē aug milzīgi ērkšķu krūmi, kas atgādina līdzīgus Anglijā, ja neņem vērā izmērus. Šeit tie izaug sešas vai septiņas pēdas augsti, un pampu plašumi, kurus klāj ziedoši ērkšķu krūmi, ir brīnišķīgs skats - šķiet, ka zaļajai zālei pāri klājas īpatnēja purpurkrāsas migla.

Dzīvnieku meklēšana atklātā teritorijā nepavisam nav tik vienkārša, kā pirmajā mirklī liekas. Jāsāk jau ar to, ka lielākā

daļa šo dzīvnieku dzīvo alās un iedrošinās iznākt laukā tikai naktī. Otrkārt, krūmi un koki sniedz minimālu aizsegu, tāpēc medījums parasti pamana mednieku labu laiku ātrāk nekā mednieks medījumu. Ja pat tā nenotiek, dzīvnieku visticamāk brīdinās ātrspārņi tārtiņi, kuri no kolekcionētāja viedokļa ir pampu viskaitinošākie putni. Tie ir ļoti skaisti putni, ar savu melnbalto spalvojumu zināmā mērā atgādina Anglijas tārtiņus un vienmēr lido pa pāriem. Tārtiņiem ir ārkārtīgi asa acs, un tie ir ļoti aizdomīgi, tāpēc, tiklīdz redzeslaukā nonāk kaut kas neparasts, viņi paceļas spārnos un riņķo apkārt, spalgi, brīdinoši saukdami "tero… tero… tero…", kas iedzen pazemē ikvienu dzīvnieku jūdzēm tālā apkārtnē.

Vieni no parastākajiem lielo, zālaino plašumu iemītniekiem ir sarainie bruņneši. Šie dzīvnieki mitinās pašu izraktās alās, kas zem zemes stiepjas pat trīsdesmit vai četrdesmit pēdu garumā; naktī bruņneši uzdrošinās iznākt virszemē, bet, tiklīdz tos kaut kas nobiedē, taisnā ceļā metas uz alu un ienirst tās drošībā. Dabiski, ka vislabākais laiks šo dzīvnieku medībām ir naktī, sevišķi tumšā bezmēness naktī. No rančo, kurā bijām apmetušies, mēs jājām uz piemērotu attālu vietu. Tālāk devāmies kājām, apbruņojušies ar kabatas lukturīšiem, sekodami diviem medību suņiem, kuri bija eksperti šo mazo radījumu meklēšanā. Medījot bruņnešus, jāspēj kustēties ļoti ātri, jo suņi parasti lēkšo labu gabalu pa priekšu un šaudās šurpu turpu, degunus zemei piegrūduši. Tiklīdz tie ir kādu atraduši, viņi sāk riet, un medījums metas bēgt uz patvērumu alā. Ja ala atrodas tuvu, cerības noķert bruņnesi ir niecīgas. Pirmajā bruņnešu medību naktī mums palaimējās vienlaikus noķert arī dažus citus pampu radījumus.

Bijām nogājuši apmēram divas jūdzes, uzmanīgi soļodami cauri milzīgajiem ērkšķu krūmiem, kas durstīja kā dzeloņcūkas adatas, ja gadījās iet pārāk tuvu garām, kad pēkšņi sev priekšā izdzirdām suņu rejas un metāmies skriet, klupdami un lēkādami pāri zāles puduriem un vairīdamies no ērkšķu krūmiem. Bija tik tumšs, ka es vairākas reizes ietriecos tieši ērkšķos, tāpēc ap to laiku, kad nonācu vietā, kur suņi ošņāja medījumu, biju viscaur saskrāpēts. Suņi bija pieklājīgā attālumā sadrūzmēju- šies ap kaut ko zālē; ieslēguši kabatas lukturīšus, mēs ieraudzījām izaicinošā pozā nostājušos kaķa lieluma dzīvnieku ar glītu melnbaltu kažoku un kuplu melnbaltu asti, kas slējās stāvus gaisā - tas bija baltmuguras skunkss.

Dzīvnieks mūs vēroja bez mazākā uztraukuma, acīmredzami pārliecināts, ka ir pietiekami cienīgs pretinieks gan medniekiem, gan suņiem. Viņš ik pa brītiņam īsi iesprauslājās un divas vai trīs reizes izklupienā metās uz mūsu pusi, atsperdamies uz priekškājām. Ja mēs iedrošinājāmies pienākt par tuvu, skunkss apsviedās un pagrieza pret mums pēcpusi, brīdinoši glūnēdams pār plecu.

Suņi lieliski zināja, ka skunkss var tos apšļākt ar savu spēcīgo, smirdīgo sekrētu, tāpēc turējās pieklājīgā attālumā; taču pa to laiku, kamēr skunkss bija pievērsies mums, viens no suņiem diezgan neapdomīgi izmantoja izdevību, metās uz priekšu un centās zvēram iekost. Skunkss palēcās stāvus gaisā, vienlaikus apsviezdamies ar dibenu pret suni, un nākamajā mirklī suns jau vārtījās pa zāli, smilkstēja un berzēja purnu ar ķepām, bet dzestrais nakts gaiss pildījās ar neiedomājami pretīgu, kodīgu smaku. Lai gan atradāmies gabalu tālāk, arī mēs paši atsprāgām atpakaļ, klepodami un kampdami gaisu, mums no acīm plūda asaras, it kā mēs būtu dūšīgi ierāvuši nāsīs amonjaku.

Šādi nodemonstrējis savu varu, skunkss tecēja klāt suņiem un pāris reižu palēcās uz viņu pusi; rezultātā tie steidzīgi laidās prom. Tad dzīvnieks pagriezās un tādā pašā gaitā tuvojās mums - ari mēs atkāpāmies tikpat strauji kā suņi. Sagrāvis ielenkumu, mazais dzīvnieciņš pāris reižu noraustīja savu glito asti un vieglā gaitā aiztecēja cauri zālei, izskatīdamies klīrīgi pašapmierināts.

Nolēmām, ka īpaši neilgojamies ar skunksu ciešāk sadraudzēties, tāpēc pasaucām suņus un gājām savu ceļu. Suns, kuru skunkss bija apšļācis, drausmīgi smirdēja vēl trīs vai četras dienas pēc atgadījuma, kaut ari smaka pakāpeniski mazinājās; taču tonakt skunksa spēcīgais aromāts, iezīdies suņa kažokā, sekoja mums ik uz soļa.

Skunksu ķeršana turēšanai nebrīvē ir grūts darbs, ja šo dzīvnieku sekrēta dziedzerus atstāj neskartus, tie spēj apšļākt pilnīgi visu ik reizi, kad ir nobijušies. Ar vienkāršu operāciju šos dziedzerus var izņemt, tomēr pilnīgi sekmīgi tas iespējams tikai jauniem dzīvniekiem.

Pēc neilga laika suņu riešana no jauna lika mums laisties mežonīgā skrējienā cauri zālei un ērkšķu krūmiem, un šoreiz atklājās, ka mūsu dzinēji atraduši bruņnesi, kas ar savām īsajām kājelēm cik jaudas nesās uz alas pusi; suņi, aizrautīgi riedami, skrēja līdzās un centās ieķert dzīvniekam mugurā, taču suņu zobiem neizdevās atstāt nekādas pēdas uz stiprajām bruņām. Mēs bruņnesi pavisam vienkārši noķērām - panācām, sagrābām aiz astes un pacēlām gaisā, un drīz vien medījums jau bija droši noglabāts maisā. Ārkārtīgi sajūsmināti par pirmo veikumu, enerģiski turpinājām medības, cerēdami noķert vēl kādu bruņnesi, taču nākamā tikšanās pagadījās ar gluži citādu radījumu.

Sekojām suņiem cieši pa pēdām, kad, skrienot garām nelielai krūmu biežņai, no turienes izšāvās žurkai līdzīga būtne un nozuda ērkšķos. Suņi metās to vajāt, un arī mēs īpaši neatpali- kām, tad ieraudzījām suņus sagrābjam radījumu un noklidzi- nām zobus, tā ka dzīvnieciņš nokrita beigts. Vīri atsauca suņus un mēs noliecāmies aplūkot līķi. Tas izrādījās prāvs oposums - dzīvnieks apmēram maza kaķa lielumā ar garu grauzēja purnu. Viņa ķermeni klāja raiba šokolādes brūna un krēmkrāsas spalva, aste bija gara kā žurkai, kailas ausis kā mazītiņam mūlim. Es pārmetu vīriem, ka suņi dzīvnieku nogalinājuši, bet vīri visi reizē sāka rēcoši smieties un mudināja mani aplūkot beigto radījumu uzmanīgāk. Un tiešām - apgaismojis oposumu ar savu kabatas lukturīti, es pamanīju, ka oposums joprojām elpo, taču tik klusi un lēni, ka gandrīz nevarēja manīt.

Atklāju, ka varu viņam pieskarties, pat apvelt ar kājām gaisā, bet ķermenītis joprojām palika ļengans un no visiem viedokļiem tik beigts, cik vien beigts var būt, taču patiesībā tāds ir šā dzīvnieka pašaizsardzības paņēmiens: oposums cerēja, ka galu galā mēs liksimies mierā un viņam radīsies iespēja aizbēgt. Kad bāzām medījumu somā, oposums tomēr saprata, ka triks nav iedarbojies, tāpēc sāka locīties un cīnīties, pavērtu muti sprauslāja kā kaķis un neganti koda mums rokās. Vēlāk mēs noķērām diezgan daudz šo dzīvnieku, un itin visi centās mūs piemuļķot tādā pašā veidā, izņemot pavisam jauniņos oposu- mus, kuri acīmredzot vēl nebija iemācījušies izlikties beigti.

Pa ceļam atpakaļ uz rančo suņi tomēr saoda vēl vienu bruņnesi, un šoreiz man bija izdevība novērot mazā dzīvnieciņa apbrīnojamo spēku. Bruņnesis atradās netālu no alas, kad suņi to ieraudzīja, arī mēs bijām pavisam tuvu, tomēr dzīvnieks jau bija sasniedzis alas muti, kad pieskrējām klāt. Viens no vīriem apbrīnojamā lēcienā puslidus metās uz priekšu un satvēra bruņneša asti, pirms vēl tā bija nozudusi pazemē. Mēs ar otru mednieku elsdami piesteidzāmies palīgā un sagrābām dzīvnieka pakaļkājas. Alas iekšpusē atradās tikai bruņneša priekšgals, taču dzīvnieks iecirta nagus zemē, uzmeta kūkumu un iesprūda alas mutē tā, ka mēs trijatā nespējām viņu izvilkt, kaut ari stiepām un rāvām no visa spēka.

Mums izdevās izraut mazo radījumu no alas tikai tad, kad pienāca ceturtais komandas biedrs un ar nazi mazliet nodru- pināja velēnu. Tad nu bruņnesis izsprāga no alas kā korķis no pudeles, turklāt tik pēkšņi, ka mēs visi atkritām augšpēdus un palaidām tvērienus vaļīgāk, tā ka gūsteknim gandrīz izdevās vēlreiz izbēgt.

Abi sagūstītie bruņneši ļoti labi pierada un kļuva pavisam rāmi. Es viņus turēju būri ar atsevišķu guļamistabu, kurā tie pavadīja augu dienu, augšpēdus gulēdami blakus, un paklusam krāca tā, ka žokļi raustījās. Bija ko pabrīnīties par šo radījumu ciešo miegu - varēja bungot pa būri, kliegt vai pat bakstīt viņu krunkainos sārtos vēderus, bruņneši joprojām gulēja kā beigti. Vienīgais veids, kā viņus pamodināt, bija pagrabināt barības trauku - to savukārt varēja darīt, cik klusi vien iespējams, tomēr abi vienā mirklī bija kājās un pilnīgi mundri.

Visus Dienvidamerikas bruņnešus izmanto pārtikā. Man nekad neradās izdevība kādu nogaršot, tomēr pieļauju, ka, savās bruņās kārtīgi izcepti - protams, pirms tam nokauti - tie ir mīksti kā piena sivēni un pavisam gardi. Daudzi gaučo (Ziemeļamerikas kovboju Dienvidamerikas līdzinieki) ķer šos mazos radījumus un tur mucās ar zemi kā sava veida pieliekamajā, lai īpašos gadījumos tiktu pie bruņneša cepeša.

Kamēr mēs ar pirmo medījumu devāmies mājup, es klusajā naktī sadzirdēju attālu pakavu klaboņu pret velēnām; skaņa pamazām nāca aizvien tuvāk, līdz beidzot pāris soļu attālumā no mums pēkšņi apklusa. Sajūta bija gaužām dīvaina, es pat uz mirkli iedomājos, ka tas varētu būt kāda veca gaučo spoks, kas mūžību auļo pa pampām. Vaicāju saviem ceļabiedriem, kur gan atrodas šķietamais zirgs - tie paraustīja plecus un vienā balsī atbildēja "tukotuko". Tad es ari sapratu, no kurienes celusies dīvainā skaņa.

Tukotuko ir mazs dzīvnieciņš, apmēram žurkas lielumā, ar apaļu, tuklu seju un īsu, izbužinātu asti. Zem pašas zemes virskārtas tas pampās rok milzīgi garas alas un dzīvo tajās, iznākdams ārā vienīgi naktī, lai sameklētu barību - augus un saknes. Šim dīvainajam, mazajam zvēriņam ir ļoti laba dzirde, un, saklausījis soļu radīto vibrāciju velēnās virs sava mājokļa, tas raida īpatnēju brīdinājuma signālu, lai citiem tukotuko visā apkārtnē darītu zināmu, ka draud briesmas, joprojām paliek noslēpums, kā viņam izdodas tik teicami atdarināt auļošanas troksni, taču varētu būt, ka dzīvnieka balsi sagroza alas garums un atbalss, tādējādi piešķirot tai šo savādo līdzību ar pakavu klaboņu. Starp citu, tukotuko ir ļoti piesardzīgi mazi zvēriņi; man tā arī nelaimējās nevienu noķert, lai gan šis mazais radījums ir varbūt pats parastākais pampas iemītnieks un mēs izmēģinājām visdažādākos paņēmienus.

Kamēr uzturējāmies Argentīnā, es īpaši vēlējos uzņemt filmā gaučo senlaicīgās medības. Gaučo vecais medību paņēmiens mūsdienās ir jau gandrīz aizmirsts, kaut arī daudzi vīri joprojām to pieprot. Vīri vajā dzīvnieku vai putnu, auļodami zirgos. Viņu ieroči ir nāvējošās boleadoras - trīs saišķi saņemtas bumbas auklas galā. Vīri tās sagriež virs galvas un sviež. Aizķerot medījumu, katra no bumbām dažādos virzienos apvijas ap dzīvnieka kājām, tas sapinas auklās un nogāžas zemē.

Dienvidamerikā dzīvo strausu radinieki - mazie nandu. Nandu nav tik liels putns kā viņa Āfrikas brālēns, tā apspalvojums ir pelnu pelēks, nevis melni balts, tomēr abiem strausu veidiem piemīt viena kopīga īpašība - spēja apbrīnojami ātri skriet. Tajos laikos, kad pampās vēl dzīvoja milzīgi mazo nandu bari, šie putni bija aprakstītā medību paņēmiena galvenais mērķis. Mana drauga rančo apkaimē joprojām dzīvoja krietni daudz mazo nandu, tāpēc draugs palūdza gaučo noorganizēt putnu medības, lai es tās varētu nofilmēt.

Kādā agrā rītā devāmies ceļā: es - nelielos ratos, vezdams kameru un pārējo filmēšanas aparatūru, gaučo - jāšus savos lieliskajos zirgos. Braucām vairākas jūdzes pāri pampām, līkumodami starp milzu ērkšķu krūmu biežņām. Drīz vien iztraucējām ātrspārņu tārtiņu pāri, kas uzšāvās gaisā un, mūs kaitinot, lidinājās apkārt, ar saviem trauksmainajiem kliedzieniem brīdinādami par mūsu tuvošanos itin visas dzīvās radības jūdzēm tālā apkārtnē. Abi putni pavadīja mūs visu ceļu, paturēdami acīs un informēdami pampas par mūsu pārvietošanos.

Bijām sasnieguši lielu ērkšķu krūmu puduri, kad viens no gaučo ar asinis stindzinošiem kliedzieniem darīja zināmu, ka parādījies medījums. Piecēlies ratos stāvus, es ieraudzīju starp krūmiem strauji nomirgojam pelēcīgu figūru, un pirmais nandu pēkšņi izšāvās atklātā vietā. Lielais putns izauļoja no krūmiem, lēkādams kā baletdejotājs, uz mirkli apstājās, lai pavērtos uz mums, tad traucās prom kā bulta, izstiepis galvu un kaklu, pie katra soļa ar lielajām pēdām gandrīz skardams zodu. Viens gaučo izauļoja no krūmiem un centās nogriezt putnam ceļu. Nandu šķita apstājamies pussolī, tad apsviedās kā vilciņš un lieliem, atsperīgiem soļiem aiznesās pretējā virzienā.

Pavisam drīz putns nozuda skatienam, un gaučo pilnos auļos tam sekoja. Pirms mēs paguvām uzsākt pakaļdzīšanos, no krūmāja izskrēja vēl viens nandu. Šis putns bija daudz mazāks par pirmo un daudz gaišākā pelēkumā, tāpēc es secināju, ka tā ir mātīte. Man par pārsteigumu, viņa nesteidzās pakaļ savam draugam, bet apstājās zālē, satraukti lēkādama no vienas kājas uz otru. Ērkšķu krūmos atskanēja krakšķēšana, un es ieraudzīju mātītes vilcināšanās cēloni. No krūmiem izķepurojās desmit strausēni, katrs no tiem apmēram astoņpadsmit collas augsts, apaļie ķermeņi bija apmēram uz pusi mazāki par futbola bumbu un balstījās uz tievām, stingrām kājām un lielām, plati izvērstām pēdām. Mazuļu ķermeņus klāja mīkstas, glītas dzeltenbrūni un krēmīgi svītrotas dūnas. Mazie strausi drūzmējās ap mātes kājām, un tā blenza lejup uz viņiem ar mīlas pilnām acīm. Tad māte gluži kā palēninātā filmā laidās skrie- šiem pāri pampām, lai mazuļi, skriedami vienā rindiņā, tiktu līdzi. Mums nebija vēlēšanās vajāt māti ar bērniem un viņu biedēt, tāpēc pagriezām ratus un braucām uz pretējo pusi.

Nepagāja ilgs laiks, kad pie ratiem pieauļoja viens no gaučo un, acīm spulgojot, pastāstīja, ka pavisam netālu esot ieraudzījis ērkšķu krūmos slapstāmies lielu nandu baru. Viņš paskaidroja - ja mēs ratos pabraukšot pretējā virzienā un es sagatavošot kameru, viņš kopā ar pārējiem gaučo ielenkšot putnus un dzīšot uz manu pusi, lai es varētu filmēt.

Ratiem lēkājot un zvārojoties pāri zāles kumšķiem, devāmies ceļā un drīz nonācām pie milzīga ērkšķu pudura, kurā slēpās strausi. No šīs vietas pavērās klajš, nekādu šķēršļu neaizsegts skats pāri zālienei, bija arī piemērota vieta kameras uzstādīšanai. Kamēr es novērtēju apgaismojumu un sagatavoju visu filmēšanai, manam Argentīnas draugam nācās stāvēt līdzās un turēt mums virs galvas japāņu papīra saulessargu, jo saule cepināja tik nežēlīgi, ka pāris minūšu laikā kamera bez aizsega pārmērīgi sakarstu, un tas varētu sabojāt krāsu filmu.

Kad biju gatavs, devu signālu, un tālumā atskanēja gaučo skaļie saucieni, skubinot zirgus doties ērkšķu krūmos, un zirgu pakavu klaboņa, kraukšķinot un lauzot trauslos augus. Pēkšņi klaigu koris pieņēmās spēkā, darot mums zināmu, ka nandu pielēkuši kājās un metušies bēgt; pēc pāris sekundēm putni izlauzās no krūmiem un skrēja pāri zālei. Viņi skrēja tāpat kā pirmais - gandrīz skarot zodu ar apakšstilbiem, un likās auļojam vislielākajā iespējamā ātrumā, taču drīz vien pārliecinājos par pretējo. Tiklīdz gaučo, mežonīgi rībinādami, traucās klajumā vajāt nandu un ar spalgu svilpoņu griezt virs galvas boleadoras, putni šķita papildus saņēmuši spērienu pa sēžamvietu un šāvās uz priekšu kā reaktīvās lidmašīnas, divu vai trīs soļu laikā gandrīz divkāršodami ātrumu. Ļoti drīz medījums nozuda viņpus pampām un tālumā izgaisa mednieku kliedzieni un zirgu pakavu klaboņa.

Zināju, ka gaučo putnus galu galā panāks, ielenks un vēlreiz atdzīs pie manis; patiesi - pēc ceturtdaļstundas es vēlreiz varēju apbrīnot nandu traukšanos pāri zālienei, kājām rībinot cieto zemi, un mednieku auļošanu tiem cieši pa pēdām, spalgajiem kliedzieniem saplūstot ar boleadoru svilpšanu. Putni joprojām skrēja barā, kas bija izkārtojies kāsī.

Kad nandu atradās apmēram simt jardu attālumā, viens putns tomēr novirzījās un sāka skriet tieši uz ratiem, kur es stāvēju ar kameru. Gaučo jāja nandu pakaļ, centās to pagriezt un aizdzīt atpakaļ pie citiem putniem. Viņš skubināja zirgu un nāca tuvāk un tuvāk strauji skrienošajam putnam; jo tuvāk mednieks piejāja, jo vairāk medījums uzbudinājās. Tas bija tik ļoti noraizējies par sekotāju, ka nemaz nemanīja ne mani, ne ratus, ne kameru. Skatījos objektīvā un sāku nedaudz uztraukties, jo likās, ka putns mani joprojām neredz. Aina bija tik lieliska, ka es nevarēju saņemties un pārtraukt filmēšanu, kaut gan nepavisam nekāroju, lai vairākus simtus mārciņu smagais nandu, kas turklāt nesās ar ātrumu apmēram divdesmit jūdžu stundā, ietriektos man vēderā. Pēdējā mirklī, kad jau jutos pārliecināts, ka putns, kamera, trijkājis un es pats vienā mudžeklī aizkūleņosim pa zāli, nandu mani pamanīja. Viņš uzmeta man šausmu pilnu skatienu, prasmīgi pagriezās un aiztraucās citā virzienā.

Kad vēlāk izmērīju attālumu, atklājās, ka vajātais putns atradies tikai sešu pēdu attālumā no kameras; tomēr nepieciešamība izdarīt straujo pagriezienu laupīja strausam nelielo pārsvaru, kādā tas bija atrāvies no gaučo. Boleadoras nosvilpās un nošvlkstēja gaisā, aptinās ap nandu spēcīgajām kājām, un putns kaudzē sabruka zālē, plivinādams spārnus un spārdīdamies. Gaučo vienā mirkli nolēca no zirga, pieskrēja pie gūstekņa un sagrāba tā ķepurojošās kājas. Medniekam vajadzēja rīkoties ļoti prasmīgi un turēt saķertās kājas labi cieši, jo viens precīzi tēmēts lielās pēdas spēriens varētu viņam pavisam viegli izgāzt zarnas.

Kad bijām aplūkojuši medījumu un nofilmējuši nepieciešamos tuvplānus, mēs noraisījām boleadoras no putna kakla un kājām; pāris mirkļus nandu ļengani gulēja zālē, bet tad pielēca kājās un nesteidzīgi ierikšoja ērkšķu krūmos, piebiedrodamies pārējam baram.

Atceļā uz rančo, būdami ļoti apmierināti ar filmēšanas rezultātiem, mēs ieraudzījām nandu ligzdu: tas bija vienkāršs padziļinājums zemē, kurā gulēja desmit lielas, zilganbaltas olas. Olas vēl bija siltas, tātad perējošais tēviņš tikko aizskrējis, droši vien izdzirdis mūsu tuvošanos, kaut gan parasti nandu perēšanas laikā ir loti nikni un bīstami. >

Gaučo man pastāstīja, ka vienā ligzdā olas varot dēt divas vai trīs mātītes, tātad kopējā ligzdā iespējams atrast pat divdesmit vai divdesmit piecas olas. Visas perēšanas grūtības uzņemoties tēviņš, tādējādi mātītēm tikai jāizdējot olas, un kopš tā brīža visas rūpes paliekot tēviņam - tas sēžot uz olām, kamēr izšķiļas mazuli; mātītes savukārt uzņemoties strausēnu skološanu.

16. NODALA, kurā man gadās nepatikšanas ar krupjiem, čūskām un paragvajiešiem

Paragvajas Čako ir plašs, gluds līdzenums no Paragvajas upes līdz Andu kalnu pakājei. Tas patiešām ir gluds un līdzens kā biljarda galds, un sešus mēnešus gadā karstā saule to izkaltē sausu kā kauls, savukārt otro pusi gada ziemas lieti to applūdina ar trīs vai četras pēdas dziļu ūdeni. Tā kā Čako atrodas starp Brazīlijas tropiskajiem mežiem un Argentīnas zāles pampām, tas ir īpatnējs abu mistrojums. Tur ir plašas zālienes, kuros aug palmas vai dīvainiem tropu ziediem piekarināti ērkšķu krūmi; starp palmām redzami arī citi koki - diezgan līdzīgi Anglijas mežos augošajiem, vienīgi Čako koku zarus klāj garas, pelēkas spāņu sūnas virtenes, kas vējā viegli šūpojas.

Izveidojām bāzes nometni mazā pilsētiņā Paragvajas upes krastos. No šejienes tālāk uz zemes vidusdaļu kursēja Čako dzelzceļš - līčloču sliedes atradās tikai kādu divu pēdu atstatumā, un pa šo ļodzīgo, bīstamo trasi braukāja Ford 8. Ar šo neērto transporta līdzekli mēs devāmies diezgan tālos ceļojumos dziļāk teritorijā, lai meklētu dzīvniekus. Dzelzceļa līnija bija būvēta uz uzbēruma, kas laikam gan bija vienīgais augstākais pacēlums visā Čako, un visi apkārtnes dzīvnieki to izmantoja par pastaigu ceļu. Ceļodams vienā no mazajiem automobiļiem, redzēju krūmos abpus trasei simtiem neparastu putnu: tukanus ar lielajiem, klauniskajiem knābjiem steidzīgi lēkājam pa koku zariem, kariamas kā lielus, pelēkus tītarus cienīgi pastaigājamies pa zālieni, un itin visur zibēja glītie, melnbaltie mušķērāji un kolibri. Reizumis, mašīnai iegriežoties līkumā, mēs uz ceļa pamanījām dzīvniekus. Tie varēja būt bruņnesis vai varbūt agūtis, kas izskatījās pēc milzīgas, iesārtas jūrascūciņas; ja palaimējās, varēja ieraudzīt krēpjvilku - lielu zvēru ar garām, slaidām kājām un savēlušos, vaļīgu sarkanu kažoku.

Drīz vien pēc ierašanās mēs iemantojām pirmos dzīvniekus. Kad vietējie iedzīvotāji uzzināja, ka vēlamies pirkt zvērus, tie sāka doties medībās un visbiežāk noķēra trīsjostu bruņnešus vai, kā viņus dēvē spāņu valodā, apelsīnu bruņnešus, jo šie radījumi spēja savelties kamolā, kura forma zināmā mērā atgādināja apelsīnu. Faktiski tie ir vienīgie bruņneši, kas spēj šādi saritināties, turklāt vienīgie savas dzimtas pārstāvji, kas pastāvīgi uznāk virszemē dienas laikā. Mazais radījums rikšo, meklēdams barību - saknes un kukaiņus - un, tiklīdz samana briesmas, savelkas ciešā kamolā un guļ pilnīgi nekustīgi, cerēdams, ka ienaidnieks viņu noturēs par akmeni (ko bruņnesis, patiesību sakot, šādā brīdī tiešām ļoti atgādina). Ja vien ievingrina aci, šos bruņnešus ir ļoti viegli noķert. Vīri jāja cauri krūmājam, kamēr ieraudzīja kādu no dzīvniekiem, tad vienkārši nokāpa no zirga, pacēla kamolu un iesvieda somā.

Parasti brunnešu dzimtas dzīvniekus ir loti vienkārši turēt nebrīvē. Tos baro ar augļiem, dārzeņiem un maitu; tomēr trīsjostu bruņnešu attieksme bija krasi pretēja. Pirmām kārtām jau tie atteicās pieņemt jebkādu barību, kam pienāktos būt viņu parastajā diētā, un likās nopietni baidāmies no piedāvātajiem kukaiņiem. Pēc ilgstošiem eksperimentiem man paveicās izveidot tiem tīkamu ēdienu - jēlas gaļas maisījumu ar olu un pienu, pievienojot vitamīnus. Bruņnešiem tas ļoti garšoja, taču drīz radās jauna problēma. Uz būra dēļu grīdas viņi noberza pakaļkāju pēdas, tā ka tās drīz kļuva gluži sarkanas un jēlas. Tāpēc dzīvnieciņus vajadzēja katru dienu izņemt no būra un ieziest pēdas ar penicilīna ziedi, un vislielākās grūtības bija atrast piemērotu grīdas segumu. Izmēģināju ieklāt dubļus, bet, piemīņādami tos un šļakstīdamies ar pienu, bruņneši pārvērta grīdas segumu par kaut ko cementam līdzīgu, un viņu pēdām tas bija tikpat raupjš kā koka dēļi. Pēc zināma laika es secināju, ka vislabākais paņēmiens ir noklāt būra grīdu ar biezu kārtu zāģskaidu. Pa zāģskaidām bruņneši varēja skraidīt bez bēdu, nekādā veidā nesavainojot pēdas.

Tāpat kā Argentīnas gaučo, arī Paragvajas iedzīvotāji šos mazos radījumus ķer un ēd, taču, atšķirībā no Argentīnas bruņnešiem, trīsjostu bruņnešu cieto, ragam līdzīgo čaulu var izmantot dažādu priekšmetu izgatavošanai. Reizēm bruņas saveļ lodveidīgi, sastiprina ar stiepli - un izveidojas mazs, apaļš rokdarbu groziņš; citreiz pāri tukšajām bruņām pārstiepj ādu, piestiprina rokturi un dažas stīgas, un ir gatava maza ģitāra. Tādēļ Čako iedzīvotāji čakli medī trīsjostu bruņnešus, jo tos var lieliski izmantot ne tikai pārtikai, bet arī citiem mērķiem.

Tā kā lielas Čako teritorijas ir tik līdzenas, tās, protams, pastāvīgi ir applūdušas, un purvainajos apgabalos atrodamas visneparastākās rāpuļu un abinieku sugas. Viens no ikdienišķākajiem šejienes radījumiem, no kura baidās visi vietējie iedzīvotāji, ir krupjķirzaka. Šie savādie dzīvnieki izaug ļoti lieli.

Lielākais mūsu noķertais eksemplārs varēja pilnīgi nosegt palielu apakštasi. Krupjķirzakas ir brīnišķīgā krēmkrāsā ar košiem smaragdzaļiem, sudrabainiem un melniem rakstiem. Viņiem laikam gan ir vismilzīgākā mute krupju valstībā: mute ir tik plata, ka šķiet, - pasmaidot krupjķirzakas galva pāršķelsies kā Oliņām Boliņam. Virs katras acs atrodas mazs piramldveidīgs ādas izaugums, kas atgādina asu radziņu.

Jāsaka, krupjķirzaka laikam gan ir visnegantākais un niknākais abinieks ne tikai Čako, bet pat visā pasaulē. Lielāko dienas daļu tā pavada, ierakusies mīkstos dubļos, tā ka ārā rēgojas tikai acis un ragi. Ja kādu krupjķirzaku atrada un izraka, tā neganti pārskaitās un nevilcinājās uzbrukt. Viņa saslējās uz resnajām, strupajām kājām un maziem lēcieniem tuvojās miera traucētājam, piepūzdamās aizvien lielāka un plati pavērdama muti, lai nodemonstrētu tās košo, prīmulu dzelteno iekšpusi; vienlaikus krupjķirzaka skaļi, spiedzoši vaukšķēja kā noskaities pekiniešu šunelis.

Čako iedzīvotāji bija pilnīgi pārliecināti, ka krupjķirzakas ir nāvējoši indīgas. Pasaulē, protams, nemaz nav indīgu krupju, tāpēc, noķēris pirmo eksemplāru, es nolēmu citiem nodemonstrēt, ka šie radījumi patiesībā ir pavisam nekaitīgi. Kad izcēlu krupjķirzaku no kastes, tā manās rokās nekavējoties sāka ķepuroties, skaļi, griezīgi vaukšķēja un plati atvēra muti. Tikko mute bija vaļā, es tajā iegrūdu pirkstu, lai pierādītu, ka krupjķirzakas kodiens nav indīgs. Mirkli vēlāk es savu paraugdemonstrējumu rūgti nožēloju, jo abinieks sacirta žokļus, un viņa sīciņie, toties asie zobi iegrauzās manā pirkstā. Sajūta bija tieši tāda, it kā es būtu iecirtis pirkstu durvīs, un pagāja vismaz minūte, iekams man izdevās atlauzt krupjķirzakas žokļus un strauji izraut pirkstu; tomēr koduma vietā bija izveidojusies sarkana rieva, kas nozuda tikai nākamajā dienā, un apkārt tai izplūda zilums. Pec ša atgadījuma, ņemdams rokas krupjķirzaku, es izturējos pret to ar lielāku cieņu.

Vēl viens neparasts abinieks, ko noķēru Čako, bija Badžita varde. Pēc izskata šie radījumi ir ļoti līdzīgi krupjķirzakām un patiesībā ir ar tām rados. Badžita vardēm arī ir plata mute un īsas, strupas kājas, toties izciļņi virs acīm ir apaļi, nevis smaili kā ragi. Šo varžu mugura ir tumšā šokolādes brūnumā, vēders bālgans ar dzeltenu nokrāsu. Atšķirībā no krupjķirzakām Badžita vardes visu mūžu pavada ūdenī, izplestām rokām un kājām ieturot līdzsvaru, pacēlušas acis virs līmeņa. Arī šīs vardes ir tikpat negantas kā viņu brālēni un izgrūž trīsulīgus, vaukšķošus kliedzienus kā krupjķirzakas, vienīgi skaņas frekvence ir augstāka un pats kliedziens garāks. Varžu āda ir ļoti plāna, tāpēc, dusmās piepūtušās, tās izskatās pēc baloniem. Vietējie iedzīvotāji stāstīja, ka reizēm šīs vardes piepūšoties tik traki, ka tiešām pārsprāgstot; kaut arī es neko tādu nenovēroju, tomēr uzskatīju, ka tas ir pilnīgi iespējams.

Tādās vietās, kur dzīvo tik daudz varžu un krupju, protams,, atrodamas arī čūskas, kas šos abiniekus ēd, un Čako šajā ziņā nebija izņēmums - tur varēja sastapt ļoti glītas čūsku valsts pārstāves. Piemēram, glītā, pelēki melnā šķēpgalvas klabur- čūska laikam gan bija visindīgākā Dienvidamerikas čūska, kā arī bija daudz visdīvaināko ūdens un koku čūsku veidu - dažas no tām koši krāsainas, citas - pavisam neizteiksmīgas.

Visas pasaules indīgās čūskas iedalāmas trīs grupās: patiesi nāvējoši indīgās sauc par priekšzobu čūskām, jo to indes zobi atrodas mutes priekšpusē; parasti tās ir lielas un spēj izdalīt ievērojamu daudzumu indes. Vēl ir čūskas, kurām indes zobi aug mutes dziļumā, un tās parasti nav sevišķi garas. Šīs grupas čūskas indi izmanto ne tikdaudz aizsardzībai, cik medījuma nogalināšanai, tāpēc inde nav pārāk spēcīga un pat tik maziem medījumiem kā ķirzakām izraisa vienīgi vieglu paralīzi. Tomēr arī šīs čūskas kodiens var radīt asins saindēšanos, tāpēc no šāda piedzīvojuma vajadzētu izvairīties.

Viena no skaistākajām Čako noķertajām čūskām bija kapuces čūska. Šis rāpulis izskatās kā mērcēts traukā ar tumšu, piesātinātu bronzu un gar ķermeņa malām izgreznots ar melniem traipiņiem. Šai čūskai piemīt dīvains paradums - saniknojusies tā spēj izplest kakla ādu, tā ka apbrīnojami līdzinās saniknotai kobrai. Kapuces čūska ir viena no otrās grupas čūškām ar pavisam vieglu indi, tā pārtiek no vardēm, maziem grauzējiem un varbūt retumis noķer kādu putnu. Medījuma nogalināšanai tai nav nepieciešams liels daudzums indes, tāpēc, par spīti draudīgajam izskatam, tās kodiens tomēr nav nāvējošs, kaut gan var būt ārkārtīgi sāpīgs.

Droši vien visskaistākās Čako sastopamās čūskas ir koraļļ- čūskas. Tie ir mazi, ļoti indīgi rāpuļi, tomēr košais krāsojums pietiekami brīdina par to spējām. Koraļļčūskas ir apmēram astoņpadsmit collas vai divas pēdas garas, tās no galvas līdz astei klāj krēmkrāsas, ogļu melni, sārti vai koši sarkani gredzeni.

Un vēl, protams, sastopama milzu anakonda - milzīga ūdensčūska, Āfrikas pitona radiniece, kas tādā pašā veidā kā pitons ķer un nožņaudz savus upurus. Par anakondām sarakstīts bezgaldaudz stāstu, lielākoties pilnīgi nepatiesu. Vislielākā jebkad atrastā anakonda bijusi divdesmit piecas pēdas gara, kas nav nekas īpašs, jo Malajas pitons spēj sasniegt trīsdesmit un vēl vairāk pēdu garumu. Kā visas gigantiskās čūskas, anakonda nav nikna un nesāks uzbrukt, ja vien viņu liks mierā. Nonākusi bezizejā, šī čūska tomēr var pamanīties iecirst vajātājā zobus un apmest viņam pāris cilpu; lielākie eksemplāri var izrādīties gaužām neganti sarunbiedri.

Čako applūdušajās teritorijās dzīvoja ļoti daudz anakondu, un reiz vietējais fermeris pastāstīja, ka iepriekšējā dienā kāda no tām uzbrukusi viņa vistām un divas nozagusi. Viņš bija sekojis čūskas atstātajai sliedei zālē un ūdensaugos līdz pat purvam aiz fermas un teicās zinām vietu, kur rāpulis šobrīd guļot un sagremojot maltīti. Fermeris sacīja, ka pavadīšot mani uz turieni, ja man būtu vēlēšanās mēģināt anakondu noķert. Sē- dāmies zirgos un līkumodami jājām cauri purvam uz vietu, kur, pēc fermera izteicieniem, čūska tobrīd atpūtās. Lai cik piesardzīgi pārvietojāmies, anakonda tomēr bija mūs pamanījusi ātrāk, tāpēc, nonākuši īstajā vietā, vairs redzējām tikai ūdens ņirbu, čūskai strauji peldot prom. Pa dziļo ūdeni nevarēja pietiekami ātri pārvietoties jāšus, tāpēc vienīgā iespēja bija sekot bēglei kājām. Nolēcu no zirga, paķēru līdzpaņemto maisu un skrēju, cik ātri spēdams, čūskas nozušanas virzienā. Redzēju anakondu lokāmies uz purva malu, lai paslēptos biežņā, taču pēdējās vakariņās viņa bija tā pierijusies vistas, ka nespēja ātri kustēties, tāpēc es viņu noķēru īsajā piekrastes zālē, iekams anakonda būtu varējusi sasniegt krūmus.

Šīs milzīgās čūskas ir pavisam viegli noķert - jāsatver rāpulis aiz astes, jāpavelk uz savu pusi un tad jāmēģina stingri saķert pie pakauša. Tieši tā es arī rīkojos - izrāvu saniknoto anakondu no zāles un sagrābu pie galvas, pirms tā paguva pagriezties un man uzbrukt. Čūska bija apmēram deviņas pēdas gara, tā ka es droši varēju viens pats tikt ar to galā. Cīņai ar vēl garāku eksemplāru būtu vajadzīgi divi cilvēki. Kad biju rāpuli labi cieši sagrābis, es vienkārši noguldīju to zālē un pagaidīju, kamēr pienāca mans draugs. Ar viņa palīdzību es pamanījos iedabūt maisā ārkārtīgi saniknoto anakondu, kas šņāca un sparīgi locījās.

Noķerot jebkuru čūsku, pat tādu kā šī anakonda, tūlīt pēc atgriešanās nometnē nepieciešams to rūpīgi izmeklēt. Ir vairāki iemesli. Pirmkārt, lai cik uzmanīgi čūska sagūstīta, vienmēr pastāv risks, ka būs salauzta kāda no rāpuļa ļoti trauslajām ribām, un lauzta riba var radīt lielas problēmas. Otrkārt, jāsameklē uz čūskas ķermeņa ērces. Čūskas var būt patiešām kā nosētas ar ērcēm, turklāt nevar neko daudz iesākt, lai tiktu no parazītiem vaļā. Kukaiņi piesūcas plānajai ādai starp čūskas zvīņām, reizēm pat tik lielā skaitā, ka zvīņas nokrīt un atklājas neglīti, kaili raupjas ādas laukumi; no ērcēm ir svarīgi atbrīvoties, citādi čūskas izskats būs sabojāts.

Turklāt ērci nevar tā vienkārši izraut. Šādi rīkojoties, zem ādas virskārtas paliks kukaiņa mutes daļas, kas sāks pūžņot un var izvērsties par nelāgu čūlu. Labākais paņēmiens, kā atbrīvoties no ērcēm, ir piliens parafīna; ja tas nelīdz, var tām pieskarties ar aizdedzinātu cigareti - ērce atslābinās tvērienu un nokritīs.

Vēl jāpārbauda, vai rāpulim nav kādas vecas, senāk iegūtas brūces, kas jāapkopj. Kad čūska met ādu (tas notiek regulāri vairākas reizes gadā), tā aiz sevis pamet savu precīzu kopiju - līdz pat divām sīciņām, brillēm līdzīgām zvīņām, kas klājušas čūskas bezplakstu acis. Tomēr reizēm gadās, ka, ložņādama cauri ērkšķu krūmiem vai starp akmeņiem, lai atdalītu veco ādu, čūska to pārplēš; parasti rāpulis atbrīvojas no visas ādas, tomēr iespējams arī, ka briļļu zvīņas paliek acīm priekšā. Tas izraisa daļēju aklumu, un, ja zvīņas paliek acīm priekšā pārāk ilgi, radījums var kļūt akls uz visiem laikiem. Tāpēc katrai jauniegūtajai čūskai jāpārbauda acis un jāpārliecinās, vai iepriekšējā ādas mešanas reizē tai izdevies atbrīvoties no briļļu

zvīņām.

17. NODALA Stāsts par Keju, Pūku un Sāru Hagersaku - vienīgo skudrulāci - kinozvaigzni

Čako nav sastopami daudzi pērtiķi, tomēr uzturēšanās laikā mums laimējās iemantot īpaši retas sugas pārstāvi, turklāt tas bija viens no dīvainākajiem pērtiķiem pasaulē. Šis pērtiķis ir durukulijs, vienīgais zināmais nakts pērtiķis. Tam ir milzīgas acis kā pūcei, kažoks uz muguras sudrabpelēks, uz vēdera un krūtīm - citrondzeltens. Dienas laikā durukuliji guļ koku dobumos vai citās tumšās vietās; tiklīdz satumst, tie uzdrošinās iznākt ārā un lielos baros visu nakti klaiņo pa mežu, meklējot pārtiku - augļus, kukaiņus, koku vardes vai putnu olas.

Tikko noķerta, Keja (tā mēs pērtiķīti nosaucām) bija ļoti kārna un izskatījās nožēlojama, taču laba pārtika, kurā ietilpa daudz piena un zivju eļļa, pāris nedēļu laikā viņas izskatu manāmi uzlaboja. Keja bija burvīgs, mazs radījums un, kaut arī pavisam rāma, tomēr ļoti nervoza, tāpēc pret viņu nevarēja izturēties kā pret jebkuru citu pērtiķi. Es viņai izgatavoju jauku būri, kura augšpusē izveidoju četrstūrainu guļamtelpu. Kā jau visi pērtiķi, Keja bija ļoti ziņkārīga un nespēja izturēt, neuzzinājusi visu, kas apkārt notiek, tāpēc dienā pērtiķlte gulēja, pa pusei izliekusies no guļamistabas, galvai snaudā klanoties, tomēr acumirkli pamodās un ņēmās ziņkāri čivināt, ja vien nometnē notika kaut kas interesants.

Viņa neēda neko citu, kā vien pienu, cieti vārītas olas un banānus, kaut laiku pa laikam notiesāja ari kādu ķirzaku. Tomēr šķita, ka Kejai bail no kukaiņiem, un reiz, kad piedāvāju viņai koku vardi, Keja to paņēma rokā, paostīja un ar riebuma pilnu sejas izteiksmi nosvieda, tad enerģiski noslaucīja roku gar būra sienu. Tuvojoties vakaram, pērtiķlte kļuva ļoti žirgta un bija gatava rotaļām - strauji lēkāja būrī augšup lejup, viņas lielās acis mirdzēja un atsauca man atmiņā Rietumāfrikā noķertos galago. Viņa bija klaji greizsirdīga pret jebkuru citu dzīvnieku, kam vien mēs pievērsām kaut mazāko uzmanību, - īpaši pret krabjēdāju jenotu, vārdā Pūks.

Pūks bija dīvains mazs radījums ar lielām, plakanām pēdām, un melnais plankums acu daļā piešķīra viņam ievērojamu līdzību ar milzu pandu. Pūks vienmēr izskatījās pagalam nomākts, un tā vien šķita, - itin viss viņā izraisa grūtsirdību, tomēr mums vienmēr vajadzēja uzmanīt viņa lielo roku garos, tievos pirkstus, jo jenots tos varēja izbāzt cauri būra režģiem un pavisam viegli nočiept visu, kas atstāts pa ķērienam, turklāt bija tik ziņkārīgs, ka darīja, ko spēja, lai gandrīz visu arī dabūtu rokā. Viņš varēja stundām ilgi nogulēt uz muguras būra kaktā, domīgi plūkādams spalvu uz lielā punča. Kad Pūks aprada, mēs varējām iebāzt rokas viņa būri un paspēlēties. Pūkām šīs spēles patika: viņš izlikās kožam, valstījās un spārdījās ar lielajām ķepām.

Kad jenots bija pavisam piejaucēts, aplikām viņam nelielu kaklasiksnu un palaidām pastaigāties, piesietu garā auklā pie nometnes vidū iedzīta staba. Gabalu tālāk bija iedzīts cits stabs, pie kura bija piesieta Keja. Katru ritu, ieraudzījis barības grozu, Pūks sāka skaļi, žēlabaini saukt pēc ēdamā, un, galīgi izvesti no pacietības, mēs mēdzām iedot viņam kādu kumosu, lai tikai to apklusinātu. Ja tā rīkojāmies, Keja kļuva greizsirdīga un, kad pienāca viņas barošanas kārta, sapūtusies uzgrieza mums muguru un atteicās no ēdiena.

Dīvaini, taču Keja diezgan stipri baidījās no Pūka, toties viņai nebija nekādu iebildumu pret divu briedēnu sabiedrību, kuru mazais aploks atradās līdzās pērtiķltes mietam; viņa bieži mēdza aiziet līdz aplokam un nogulties tieši pie režģiem, un briedēni pārsteigti ņēmās viņu apošņāt. Vēl Keja baidījās no čūskām. Kad atgriezos nometnē ar iepriekšējā nodaļā aprakstīto anakondu un izvilku to no maisa, lai appētītu, Keja, kas pirms tam bija tupējusi uz būra grīdas, uzmeta rāpulim īsu skatienu un vienā stiepienā iespruka guļamtelpā, kur, mums par uzjautrinājumu, tupēja, bikli vērdamās ārā pa durvīm un šausmās čivināja.

Kādu ritu, kamēr tīrījām būrus, nometnes teritorijā ienāca jauns indiānis un vaicāja, vai nevēlamies nopirkt no viņa dzīvnieku. Jautājām, kas tas ir par zvēru, un jauneklis paskaidroja, ka tas esot lapsēns. Nospriedām, ka būtu interesanti uz to palūkoties, tāpēc likām viņam vēlāk atvest savu dzīvnieku. Tā kā jaunais cilvēks todien vairs neparādījās, nospriedām, ka viņš par darījumu aizmirsis un ka lapsēnu tā arī nedabūsim. Tomēr, mums par pārsteigumu, nākamajā dienā tieši pirms pusdienām viņš atgriezās, vilkdams līdzi mazu dzīvnieciņu. Tas arī bija ilgi gaidītais lapsēns. Pēc izskata dzīvnieciņš ļoti atgādināja vilku sugas kucēnu un bija tik ļoti pārbijies, ka kampa ar zobiem, kur patapdams. Ielikām mazuli būrī, sagādājām labi daudz gaļas un piena un atstājām iedzīvoties. Vēlāk apsēdāmies un ļoti uzmanīgi jaunpienācēju vērojām. Šķita, lapsēnu interesēja vienīgi tas, kuru no mūsu pieradinātajiem dzīvniekiem, kas tuvojās būrim, viņam izdosies sagrābt. Kaut arī mazais radījums bija patiešām apkrauts ar ēdienu, viņš pastāvīgi nodevās arvien gardāku kumosu meklējumiem. Tolaik mums piederēja diezgan daudz pieradinātu putnu, kuriem bija atļauts savā vaļā klaiņot pa teritoriju, taču drīz nācās šo kārtību mainīt, jo ik pa brīdim atskanēja ķērkšana un vajadzēja steigties palīgā kādam no putniem, kas bija piegājis pārāk tuvu lapsēna būrim. Vēlāk, kad lapsēns aprada, mēs arī viņu piesējām pagalmā tāpat kā Pūku un Keju, tomēr labu gabalu tālāk.

Mums par pārsteigumu, lapsēns mēdza uzvesties gluži kā suns - kad mēs no rīta parādījāmies, mazulis sajūsmā smilkstēja, līdz pienācām klāt parunāties, danceniski lēkāja ap mūsu kājām un enerģiski vicināja asti, kas bija lapsām pilnīgi neraksturīga rīcība.

To dzīvnieku vidū, ko pārvedām nometnē no kāda izbraukuma, bija trīs lieli, zaļi papagaiļi - visi ļoti pļāpīgi un blēdīgi radījumi. Sākumā mēs visus salikām vienā būrī, jo cerējām, ka viņi lieliski sadzīvos kopā. Trīs papagaiļi gandrīz nekavējoties sāka plēsties, un troksnis bija tik neciešams, ka nācās pārvietot barvedi uz atsevišķu būri. Cerējām, ka tādējādi nometnē atjaunosies mierīga gaisotne. Taču nebijām ņēmuši vērā vienu no abiem pārējiem putniem. Tas acīmredzot bija pavadījis visu savu brīvo laiku, drudžaini plucinādams režģu sietu būra priekšpusē, līdz kādu dienu atskanēja tarkšķu izvirdums un papagailis izlauzās brīvībā. Mēs krietni nopūlējāmies, lai bēgli noķertu, taču viņš bija žiglāks par mums un, sajūsmā klaigādams, aizlaidās pāri koku galotnēm. Nodomājām, ka ar to ari papagailis mums zudis. Kad nākamajā rītā pamodāmies, pārsteigti ieraudzījām, ka bēglis atgriezies, notupies uz būra un cauri sietam pļāpā ar savu biedru. Kad atvērām durtiņas, papagailis steidzīgi iespruka atpakaļ būrī. Viņš nepārprotami bija nācis pie atziņas, ka tas ēdiena daudzums, kādu viņš saņem nebrīvē, ir labāks par brīvu dzīvi mežā.

Tieši pirms tam, kad grasījāmies aizbraukt no Paragvajas un atgriezties Anglijā, kāds indiānis mums atnesa, kā izrādījās, visjaukāko no visiem dzīvniekiem. Tas bija milzu skudrulāča mazulis, acīmredzot tikai pāris dienu vecs. Mēs jaunpienācēju nosaucām par Sāru Hagersaku, jo parastos apstākļos mazulīte šajā vecumā visu laiku pavadītu, pieķērusies mātei pie muguras; arī ieradusies pie mums, viņa gribēja mums pieķerties - kaut vai apskaut maisu. Sārai visu laiku vajadzēja pie kaut kā turēties, - ja viņu nolika zemē, skudrulācīte streipuļiem steidzās mums pakaļ, protestā skaļi taurēdama; tiklīdz cilvēks apstājās, viņa rāpās tam pa kāju augšup, kamēr nogūlās savā iemīļotajā vietā - uz pleciem. Tā kā Sārai bija ļoti gari, asi nagi, ar kuriem viņa cieši iekrampējās, šis pasākums bija visai sāpīgs.

Mums Sāru vajadzēja barot no pudelītes. Dienas laikā skudrulācīte izēda četras pudeles piena un ļoti drīz iemācījās sūkt pupiņu. Sūkdama viņa izkāra garo, lipīgo, čūskai līdzīgo mēli, tā ka tā nokārusies šūpojās līdzās pudelei.

Sāra strauji auga, drīz vien sāka mūs uzskatīt par saviem audžuvecākiem un pēc ēdienreizēm ar mums aizrautīgi rotaļājās. Sārai patika apvelties uz muguras un ļaut, lai viņai pakasa vēderu. ja viņu pacēla un kutināja paduses, Sāra saslēja priekškājas un satvēra sev virs galvas kā bokseris, kas tikko vinnējis maču. Citreiz, ja viņu paraustīja aiz astes vai pakutināja ribas, Sāra pieslējās pakaļkājās un gāzās rotaļu biedram virsū, skaļi, laimīgi šņākuļodama.

Kad beidzot atgriezos Anglijā, Sāra viena no pirmajām kopā ar Pūku un Keju pārcēlās uz dzīvi Peintonas zoodārzā, kur izvērtās par ievērojamu personību. Mana pēdējā tikšanās ar Sāru bija pāris nedēļas vēlāk. Es Festivāla Hallē lasīju lekciju par dzīvnieku vākšanu un rādīju krāsu filmu par ceļojumu uz Argentīnu un Paragvaju. Tā kā Sāra bija viena no filmas zvaigznēm, aizrakstīju zoodārzam un lūdzu, vai būtu iespējams atvest Sāru uz turieni, lai viņu varētu parādīt uz skatuves. Zoodārza vadība tam ļoti laipni piekrita, un tā nu lekcijas dienas rītā Sāra Hagersaka sava kopēja vadībā ieradās no Devonas ar vilcienu.

Kad mūsu zvaigzne ieradās Festivāla Hallē, tai tika piešķirta pašai sava ģērbistaba, kurā pa viņas ierašanās laiku bija nodrošināts patīkams siltums. Sāra uzvedās teicami, un lekcijas beigās mana sieva uznesa viņu uz skatuves. Sārai bija milzīgi panākumi, kad viņa uz skatuves rādīja trikus, nobeigumā viņa piegāja pie galda un atzvēlās pret to pakasīt sānus. Vēlāk skudrulācīte ģērbistabā pieņēma visus savus pielūdzējus, un, kā šķita, slava mūsu zvaigznei bija sakāpusi galvā: es uzzināju, ka vairākas dienas pēc atgriešanās zoodārzā kopējs nebija varējis tikt ar viņu nekādā galā, jo Sāra atteikusies palikt viena un žēlabaini klaigājusi, ja vien tikusi atstāta būrī bez sabiedrības. Domāju, ka varu droši apgalvot - Sāra bija vienīgā skudrulā- cīte-kinozvaigzne pasaulē un, kaut arī varbūt ne tik daiļa, kā viena otra ekrāna spīdekle, tomēr spilgta personība.

Tā nu mūsu Paragvajas un Argentīnas ceļojums bija galā, taču dzīvnieku vācējs vēl nav īsti beidzis vienu ekspedīciju, kad jau sāk domāt par nākamo - arī es, šobrīd rakstīdams, jau plānoju vēl vienu ceļojumu. Vienmēr ir ļoti grūti izvēlēties nākamo maršrutu dzīvnieku vākšanai, jo pasaulē ir tik daudz lielisku vietu, ko redzēt, un tik daudz neparastu dzīvnieku, ko vākt, ka parasti mulsumā paiet vairākas nedēļas, pirms izvēle izdarīta.

Tomēr par vienu kolekcionārs ir pārliecināts - lai kurp viņš dotos, tur vienmēr būs sastopams liels daudzums apbrīnojamu, mazu radību, kuras, iespējams, ir pārāk piesardzīgas, lai tās noķertu, un pārāk grūti turamas nebrīvē. Dzīvnieki var vācējam sagādāt daudz raižu un reizēm pat pamatīgas grūtības, taču ar viņiem vienmēr ir interesanti un uzjautrinoši; visbeidzot - atgriezies savā zemē, viņš uz saviem dzīvniekiem lūkosies ne tikai kā uz retu radību kolekciju, bet drīzāk uzskatīs tos par lielu ģimeni.

SATURS

Ievads………………………………………………………………………………………. 7

Pirmā daļa. KOLEKCIONĒŠANA KAMERŪNĀ

1.  nodaļa, kurā es čikstos ar Nīlas varanu………………………………. 11

2.   nodaļa, kurā man iznāk darīšana ar krokodilu mazuļiem, otastes

dzeloņcūkām un dažādām čūskām……………………………………….. 23

3.  nodaļa, kurā vadību pārņem Pufs un Blova………………………. 32

4.   nodaļa, kurā mani sakož Bandīti……………………………………….. 41

5.  nodaļa, kurā man darīšana ar lielu

daudzumu pērtiķu…………………………………………………………………… 47

6.   nodaļa, stāsts par šimpanzi Čalmondeliju………………………….. 53

7.   nodaļa. Problēmas ar matainajām vardēm, bruņurupučiem un citiem zvēriem 60

8.  nodaļa, kurā jaunais Noass dodas kuģojumā

ar savu šķirstu…………………………………………………………………………. 70

Otrā daļa. MEDĪBAS UN MEDĪJUMS GAJANĀ

9. nodaļa, kurā skudrulācis Amoss mūs dancina…………….. 79

10.  nodaļa. Krupji ar kabatām un citi ērmīgi zvēri………….. 97

11.  nodaļa, kurā nepatikšanas rada kokuvista

Katberts………………………………………………………………………….. 103

12.  nodaļa, kurā es sastopos ar vairākiem jauniem dzīvniekiem, arī mēness uvarijiem 109

13.  nodaļa, kurā es noķeru zivi ar četrām acīm…………….. 118

14.  nodaļa, kurā stāstīts par milzu kaimanu un elektrisko zuti 124

Trešā daļa. PARAGVAJAS GAITAS

15.  nodaļa, kurā es medīju kopā ar gaučo…………………….. 133

16.  nodaļa, kurā man gadās nepatikšanas

ar krupjiem, čūskām un paragvajiešiem………………………… 116

17.  nodaļa. Stāsts par Keju, Pūku un Sāru

Hagersaku - vienīgo skudrulāci - kinozvaigzni………………. 152

Sagatavota iespiešanai SIA "Nordik". Reģ. apl. Nr. 2-0792. Adrese - Daugavgrīvas ielā 36-9, Rīgā, LV-1007, tālr. 7602672. Noliktavas adrese - Jēzusbaznicas ielā 7a, Rīgā, LV -1050, tālr. 7225669. Iespiesta un iesieta a/s "Preses nams" poligrāfijas grupā "Jāņa sēta".

paskaidrojumi

[1] grāmatas rakstīšanas laikā - Britu Kamerūna (British Cameroons). 1961. gadā teritorija sadalīta starp Nigēriju un tagadējo Kamerūnas Republiku. (Šeit un turpmāk - tulkotājas piezīmes.)

[2] colla - 2,54 centimetri, peda - 12 collas, 30,5 centimetri.

[3] līdz 1971. gadam 1 šiliņa vērtība bija 12 peniji, tatad veiklākie pelnītāji diena bija noķēruši 180 līdz 240 sienāžus.

[4] gramatas rakstīšanas laikā - Britu Gviāna (British Guiana), kopš 1966. gada - Gajana (Guyana).

[5] acīmredzot kā prototips domāts Sv. Katberts, populārākais svētais Anglijas ziemeļos.

[6] angļu centners - 50,8 kg.

[7] vargans (jew's harp) - mazs metala mūzikas instruments, kuru spēlējot tur zobos un skaņu rada, ar pirkstu raustot metāla plāksnīti.

[8] Šis ceļojums noticis 1953. gadā.

Content

Džeralds Darels JAUNAIS NOASS

IEVADS

Pirmā daļa Kolekcionēšana Kamerūnā

1. NODALA, kurā es cīkstos ar Nīlas varanu

2. NODALA, kurā man iznāk darīšana ar krokodilu mazuļiem, otastes dzeloncūkām un dažādām čūskām

3. NODALA, kurā vadību pārņem Pufs un Blova

4. NODALA, kurā mani sakož Bandīti

5. NODALA, kurā man darīšana ar lielu daudzumu pērtiķu

6. NODALA Stāsts par šimpanzi Čalmondeliju

7. NODALA Problēmas ar matainajām vardēm, bruņurupučiem un citiem zvēriem

8. NODALA, kurā jaunais Noass dodas kuģojumā  ar savu šķirstu

Otrā daļa Medības medījums Gaianā

9. NODALA, kurā skudrulācis Amoss mūs dancina

10. NODALA Krupji ar kabatām un citi ērmīgi zvēri

11. NODALA,kurā nepatikšanas rada kokuvista Katberts

12. NODALA, kurā es sastopos ar vairākiem jauniem dzīvniekiem, arī ar mēness uvarijiem

13. NODALA,kurā es noķeru zivi ar četrām acīm

14. NODALA, kurā stāstīts par milzu kaimanu un elektrisko zuti

Trešā daļa Paragvajas gaitas

15. NODALA, kurā es medīju kopā ar gaučo

16. NODALA, kurā man gadās nepatikšanas ar krupjiem, čūskām un paragvajiešiem

17. NODALA Stāsts par Keju, Pūku un Sāru Hagersaku - vienīgo skudrulāci - kinozvaigzni

SATURS

paskaidrojumi